Campaign foarigadu nimumaka! – adduLIVE\nކެމްފެއިން ފޯރިގަނޑު ނިމުމަކަށް!\nApr 04, 2019, 17:50 އައިޝާ އިބްރާހިމް\nއަންނަ ހޮނިހިރު ދުވަހު ބާއްވާ ރައްޔިތުންގެ މަޖިލީހުގެ އިންތިޙާބުގެ ކެމްޕެއިން ޖޯޝާއި ފޯރީގައި ކުރަމުން އަންނަ އިރު މާދަމާ ހަވީރު6ޖެހުމާއި އެކު ކެމްޕެއިން ކުރުމުގެ ވަގުތު ހަމަވާނެއެވެ.\nރާއްޖޭގެ ހުރިހާ ސަރަހައްދެއްގައިވެސް މަޖްލިސް އިންތިހާބުގެ ކެމްޕެއިން ފޯރި ގަދައެވެ. ކޯލިޝަނަކުން ވެރިކަމަށް އައިސް ކުޑަ ދުވަސްކޮޅެއްގެ ތެރޭގައި މަޖްލިސް އިންތިހާބަށް ނިކުތް އިރު މިވަނީ ކޯލިޝަން ގޮތަކަށް ރޫޅިފައެވެ.\nރައިސް އިބްރާހިމް މުހައްމަދު ސޯލިހު އާއި ރައީސް ނަޝީދުވެސް ކެނޑި ނޭޅި ވަގުތު ހޭދަކުރައްވަމުން ދަނީ މަޖްލިސް އިންތިހާބުގެ ކެމްޕެއިންގައެވެ. މި ކެމްޕެއިންގެ ބެނާތަކާއި ފޮތިތައް އަދި ދިދަ ފަތިތައް މަގު ހުރަހަށް ދަމާފައިވާ އިރު މަގު ފާރުތަކާއި ހުސް ބިންތަކުގައި ބޮޑެތި ބިލްބޯޑުތައް ވަނީ ޖަހާފައެވެ.\nކެމްޕެއިން ފޯރީގައި ކޮންމެ އިންތިޙާބެއްވެސް ނިމެނީ އެތައް ކަމެއް ހިނގުމަށްފަހުއެވެ. މިފަހަރުގެ އިންތިހާބު އެންމެ ތަފާތީ ކޯލިޝަނުން އިންތިހާބަށް ކެންޑިޑޭޓުން ނެރުމުންނެވެ.\nވެރިކަމަށް އައުމަށް އެމްޑީޕީ އާއި ޖުމްހުރީ ޕާޓީ އަދި އަދާލަތުގެ އިތުރުން ރައީސް މައުމޫންގެ މޯލްޑިވްސް ރީފޯމް މޫވްމަންޓުން ހެދި ކޯލިޝަނުން އެކުގައި މަޖްލިސްއަށް ނިކުމޭ ގޮތެއް ނުވިއެވެ. ދާއިރާ ބެހުމުގައި އެއްގަލަކަށް ނޭރުމުގެ ސަަބަބުން އެމްޑީޕީން 87 ދާއިރާގެ ތެރެއިން 86 ދާއިރާއަށް ނިކުންނަން ނިންމިއެވެ.\nއެމްޑީޕީ ފިޔަވައި ދެން އެންމެ ބޮޑު ޕާޓީ ޖުމްހުރީ ޕާޓީން 41 ދާއިރާއަށް ނިކުންނަން ވަނީ ނިންމާފައެވެ. އަދި ޖޭޕީން ވަނީ ސަރުކާރާއި އެކު ކޯލިޝަންގައި އޮވެ މަޖްލިސްއޮ އިންތިހާބުގައި އިދިކޮޅު ޕީޕީއެމް، ޕީއެންސީ ކޯލިޝަނަށް ތާއިދު ކުރަން ނިންމުމުން އިންތިހާބުގެ ފޯރި ގަދަވެގެންދިޔައެވެ.\nކޯލިޝަންގައި ހިމެނޭ އަދާލަތު ޕާޓީއާއި ރައީސް މައުމޫންގެ ރިފޯމް މޫވްމަންޓުންވެސް ވަކި ވަކި ދާއިރާ ތަކަކަށް ކެންޑިޑޭޓުން ނެރެ ވަކިން ކެމްޕެއިން ފެއްޓިއެވެ. އެއާއި އެކު ސަރުކާރު ކެންޑިޑޭޓުން އޮޅި ފޯރި އިތުރުވިއެވެ.\nމި އިންތިހާބު ތަފާތުވާ އަނެއް ސަބަބަކީ، އިދިކޮޅު ޕާޓީ، ޕީޕީއެމް އަދި ޕީއެންސީ ނުވަތަ ރައީސް ޔާމީނަށް ތާއީދު ކުރާ ގިނަ ބަޔަކު ޖޭޕީ ތެރެއަށް ވައްދާ މަޖިލީހުގެ އިންތިހާބަށް ނެރުމެވެ. އަދި އެމްޑީޕީގެ ޕްރިމަރީ ކާމިޔާބު ކުރި ބައެއް މީހުންގެ ތެރޭގައިވެސް ރައީސް ޔާމީނަށް ތާއީދު ކުރި ބައެއް މީހުން ތިބުން ފާހަގަ ކުރެެވެއެވެ.\nމީގެ އިތުރުންވެސް މި އިންތިހާބުގައި އަމިއްލަ ގޮތުން ވާދަކުރައްވާ ކެންޑިޑޭޓުންގެ އަދަދު ވަރަށް ގިނައެވެ. މި ފަހަރު އަމިއްލަ ގޮތުން 167 މެމްބަރުން ވާދަ ކުރެއެވެ.\nއިންތިހާބު ކާމިޔާބު ކުރާނީ ކޮން ބައެއް؟\nކެމްޕޭނުގެ ފޯރިއާއި ވޯޓުލާން ތިބި މީހުންގެ ރޫހަށް ބަލާ އިރު މަޖިލީހުގެ ގިނަ ގޮނޑި ކާމިޔާބު ކުރާނެ ކަމަށް ގިނަ ބަޔަކު ބުނަމުން ދަނީ އެމްޑީޕީންނެވެ. ސަބަބަކީ އެމްޑީޕީ ސަރުކާރުގެ މައި ޕާޓީގެ ގޮތުގައި އޮވެ މަޖްލިސްއަށް ވާދަ ކުރުމެވެ. މީގެ އިތުރުން ސީދާ ރައީސް އިބްރާހިމް މުހައްމަދު ސޯލިހު ނިކުމެ ވަޑައިގެން ދާއިރާތަކަށް ގިނަ ކަންކަން ކޮށްދެއްވާނެކަމަށް ވައުދުވުމެވެ. އަދި އެއް ރޫހެއްގައި އެމްޑީޕީން އެކަތިގަޑަކަށް އޮވެ ކެމްޕެއިން ކުރުމެވެ.\nއެޖެންޑާ 19 ގެ ނަމުގައި ރައްޔިތުންނަށް ކޮށްދޭނެ ކަންކަން ލިޔެ ނިކުމެ ކެމްޕެއިން ކުރަނީ އެމްޑީޕީން އެކަންޏެވެ. އެމްޑީޕީން ވަނީ މަޖްލިސްގައި ކުރަން ނިންމާފައިވާ ކަންކަން އެ އެޖެންޑާގައި ހިމަނާފައެވެ. އެހެންކަމުން މި ފަހަރުގެ އިންތިހާބުގައި އެމްޑީޕީން ގިނަ ގޮޑި ނަގާނެކަމަށް ގަބޫލް ކުރެވެއެވެ.\nމި ފަހަރުގެ އިންތިހާބުގައި ޖުމްހުރީ ޕާޓީއަށް ގިނަ ގޮޑިތައް ކާމިޔާބު ނުކުރެވޭނެ ކަމަށް ގަބޫލް ކުރާ މީހުން ގިނައެވެ. ސަބަބަކީ ޕާޓީގެ ލީޑަރ ގާސިމް އިބްރާހިމް އިންތިހާބަށް ރައީސް ޔާމީން އާއި އެކު ކޯލިޝަން ހެދުމުންނެވެ. އަދި މިހާރުވެސް މަޖްލިސްގެ ރައީސް ކަމުގައި ގާސިމް ހުންނަވައި، ޖޭޕީ އަދި ޕީޕީއެމް މަޖްލިސް ކޮންޓްރޯލް ނަގާފައި ވުމެެވެ.\nގާސިމް އިސްވެ ހުރެ ސަރުކާރުން މަޖްލިސްއަށް ހުށަހަޅާފައިވާ މުހިއްމު ބިލްތައް ހުއްޓުވާފައި އޮތުމުގެ ހިޔަނި ޖޭޕީ ކެންޑިޑޭޓުންނަށް ވަނީ އެޅިފައެވެ. އަދި އަބަދުވެސް ފަނޑިޔާރުންނާއި ގާސިމް ގުޅުން އޮންނަކަމަށް ދެކެވޭ ވާހަކަ ތަކާއި ގުޅިގެން ދާދި ފަހުން ހައި ކޯޓުން ނިންމި ދެ ނިންމުމުގެ އަސަރުވެސް ވަބީ ޖޭޕީ ކެންޑިޑޭޓުންނަށް ކޮށްފައެވެ.\nމި ފަހަރުގެ އިންތިހާބުގައި ޕީޕީއެމް/ ޕީއެންސީ ކޯލިޝަން މެމްބަރުންނަށް ވުރެ މިނިވަން ކެންޑިޑޭޓުންގެ ތާއިދު ބޮޑުކަމަށް ދަނީ ފެންނަމުންނެވެ. ބައެއް ދާއިރާ ތަކަށް އަމިއްލަ ގޮތުން ވާދަ ކުރާ ބައެއް ކެންޑިޑޭޓުންގެ ތާއިދު ޕާޓީ ތަކުގެ ކެންޑިޑޭޓުންނަށް ވުރެ ބޮޑެވެ. އެހެންވެ މިފަހަރު ގިނަ އަމިއްލަ ކެންޑިޑޭޓުން މަޖްލިސްއިން ފެނުމަކީ އެކަށީގެންވާ ކަމެކެވެ.\nހޮނިހިރު ދުވަހު އޮންނަ އިންތިހާބުގައި ވޯޓު ލުމަށް ޖުމްލަ 501 ވޯޓު ފޮށި ބެހެއްޓުމަށް އިލެކްޝަންއިން ވަނީ ނިންމާފައެވެ. އެއީ ސިނާއީ ސަރަހައްދުތަކުގައި ބަހައްޓާ ހަތަރު ފޮށްޓާއި ރިސޯޓްތަކުގައި ބަހައްޓާ 33 ފޮށީގެ އިތުރުން ޖަލުގައި ބަހައްޓާ ފަސް ފޮށްޓާ އަދި ރާއްޖޭން ބޭރުގައި ބަހައްޓާ އަށް ފޮށްޓެވެ. މީގެ އިތުރުން އަތޮޅު ތެރޭގައި މީހުން ދިރިއުޅޭ ރަށްރަށުގައި 307 ވޯޓުފޮށި އަދި މާލޭގައި 144 ވޯޓު ފޮށި ބަހައްޓާނެ ކަމަށް އިލެކްޝަންސް ކޮމިޝަނުން އިއުލާނު ކޮށްފައި ވެއެވެ.\nއަންނަ މަޖިލިސް އިންތިހާބުގައި 386 ކެންޑިޑޭޓުން ވާދަކުރާ އިރު، ވޯޓު ލުމުގެ ހައްގު 264،589 މީހަކަށް ލިބިފައި ވެއެވެ.\nމިއަހަރުގެ މަޖިލީސް އިންތިހާބަކީ ހުރިހާ ދާއިރާއަކަށްވެސް އެންމެ ގިނަ އަދަދެއްގެ ކެންޑިޑޭޓުން ވާދަކުރާ އެއް އިންތިހާބެއެވެ. އަދި އަމިއްލަ ގޮތުން ވާދަ ކުރާ ކެންޑިޑޭޓުންވެސް އެންމެ ގިނަ އެއް އިންތިހާބެވެ. މި އިންތިހާބުގައި ވާދަކުރާ ކެންޑިޑޭޓުން ނިސްބައިވާ ގޮތަކީ؛\nޖޭޕީ: 41 ކެންޑިޑޭޓުން\nއޭޕީ:9ކެންޑިޑޭޓުން\nޕީޕީއެމް: 24 ކެންޑިޑޭޓުން\nޕީއެންސީ: 22 ކެންޑިޑޭޓުން\nއެމްއެލްއެސްޑީޕީ: 10 ކެންޑިޑޭޓުން\nއަމިއްލަ: 174 ކެންޑިޑޭޓުންނެވެ.\nއަންނަ ހޮނިހިރު ދުވަހަކީ ރައްޔިތުން ގޮތް ނިންމާނެ ދުވަހެވެ. އެމީހަކު ބޭނުންވާ ކެންޑިޑޭޓަކަކަށް ވޯޓްލާ ދުވަހެވެ. ވޯޓުން ނިމޭނީ ކޮންގޮތަކަށް ތޯ ބަލަން ކެންޑިޑޭޓުން ކެތްމަދު ވެފައިވާ އިރު ރައްޔިތުންވެސް ތިބީ އެ އިންތިޒާރުގައެވެ.


"Kalank"ge naakaamiyaabee ge zinmaa nagan: Karan\nމިދިޔަ އަހަރު ރިލިޒްކުރި ބޮޑު ބަޖެޓް ފިލްމް "ކަލަންކް"އަކީ މަޝްހޫރު ޕްރޮޑިއުސަރު-ޑައިރެކްޓަރު ކަރަން ޖޯހަރްގެ ޑްރީމް ޕްރޮޖެކްޓެކެވެ. މި ފިލްމު ތައްޔާރު ކުރުމުގައި އޭނާ ގެންގުޅެފައި ވަނީ މަޝްހޫރު ޑައިރެކްޓަރު ސަންޖޭ ލީލާ ބާންސާލީގެ ފިލްމުތަކުގައި ހުންނަ ގޮތްތަކެކެވެ. ނަމަވެސް ކަރަންގެ ޑްރީމް ޕްރޮޖެކްޓަށް ބޮކްސް އޮފީހުގައި ކުރިމަތިވީ ބޮޑު ނާކާމިޔާބީން ކަރަން އަށް ވެސް ލިބުނީ ވަރަށް ބޮޑު ޝޮކެކެވެ.\nމިހާރު އަނެއްކާވެސް ކަރަން ހަމަ މި ކަހަލަ ބޮޑު ޕްރޮޖެކްޓެއް ފަށައިގެން ކުރިޔަށް އެބްގެންދެ އެވެ. އެއީ ކުރީ ޒަމާނުގެ ހާދިސާތަކަކަށް ބިނާކޮށް އުފައްދާ "ތަޚްތު" އެވެ. ކަރަން ބުނި ގޮތުގައި "ކަލަންކް" އަކީ އޭނާގެ ބައްޕަ ޔާޝް ޖޯހަރްގެ ޑްރީމާ ޕްރޮޖެކްޓަކަށް ވާތީ އެ ފިލްމުގެ ނާކާމިޔާބީގެ ފުރިހަމަ ޒިންމާ އޭނާ ނަގަ އެވެ.\nއިންޑިޔާ ނޫހަކަށް ދީފައިވާ އިންޓަވިއު އެއްގައި ކަރަން ބުނީ "ކަލަންކް" ފެއިލްވީ އޭނަގެ ސަބަބުންނެވެ. އެ ފިލްމު ޑައިރެކްޓްކުރަން އެހެން މީހަކާ ހަވާލުނުކޮށް އޭނާ އެ މަސައްކަތް ކުރިނަމަވެސް ފިލްމަށް އެފަދަ ބޮޑު ނާކާމިޔާބީއަކާ ކުރިމަތި ނުވީސް ކަމަށް ކަރަން ގަބޫލު ކުރެ އެވެ. ނުވަތަ އެ ފިލްމުގެ ޑައިރެކްޓަރަށް މަގު ދައްކައިދީ ރަނގަޅަށް ފިލްމު ގެންދަން އެހީތެރިވީ ނަމަވެސް އެގޮތަކަށް ފިލްމު ފްލޮޕެއް ނުވީހެވެ.\nނަމަވެސް ފިލްމުގެ ނާކާމިޔާބީގެ ޒިންމާ ޑައިރެކްޓަރު އަބީޝެކް ވަރުމާގެ ބޮލުގައި އަޅުވާކަށް ކަރަން ބޭނުމެއް ނުވެ އެވެ. އޭނާ ބުނީ ވަރުމާ އަކީ އާދަޔާޚިލާފު ހުނަރުވެރި ޑައިރެކްޓަރެއް ކަމަށެވެ. ނަމަވެސް "ކަލަންކް"ގެ މަންޒަރުތައް ރީތިކުރުމަށާއި ސްޓޯރީލައިން އަށް އޭނާ ވަރަށް މަސައްކަތް ކޮށްފައިވިޔަސް ކާމިޔާބުވާގޮތް ނުވީ ކަމަށެވެ.\n"އަހަރެން ބުނިން ޑައިރެކްޓަރު ކައިރީވެސް އޭނާއަށް ދާންވީ މަގު ރަނގަޅަށް ކިޔައި ނުދެވުނީމަ އަހަރެންނޭ ހަގީގަތުގައި ފެއިލްވީ. އޭނާއެއް ނޫނޭ. ދެން އަހަރެމެން ދެ މީހުން ވެގެން އުފައްދާ ފިލްމަކަށް މިހެން ނުވާނެކަމަށް އުންމީދުކުރަން،" ކަރަން ބުންޏެވެ.\nސަންޖޭ ދަތު، މާދުރީ ޑިކްޝިޓް، ވަރުން ދަވަން، އާލިއާ ބަޓް، އަދިތުޔާ ރޯއި ކަޕޫރު، ސޮނާކްޝީ ސިންހާ މުހިއްމު ރޯލުތައް ކުޅެފައިވާ "ކަލަންކް" އަށް ކުރިމަތިވީ ބޮޑު ނާކާމިޔާބުން ފިލްމުގައި ބައިވެރިވި ހުރިހާ ތަރިންގެ ފިލްމީ ކެރިއަރަށް ވެސް ނޭދެވޭ އަސަރުތައް ވަނީ ކޮށްފަ އެވެ.\nކަރަންގެ އާ ފިލްމު "ތަޚްތު" ގައި ވެސް ވަރަށް ގިނަ ތަރިން ބައިވެރިވެ އެވެ. އޭގެ ތެރޭގައި ރަންވީރު ސިންގް، ވިކީ ކޯޝަލް، އަނިލް ކަޕޫރު، ބޫމީ ޕެޑްނޭކަރް، އާލިއާ ބަޓް އަދި ޖާންވީ ކަޕޫރު ހިމެނެ އެވެ.\n"ތަޚްތު" އަކީ ހިސްޓޯރިކަލް ޑްރާމާ އެކެވެ. މި ފިލްމުގައި ކިޔައިދެނީ މުޣުލް ރަސްގެފާނު އޮރަންގްޒޭބް އާއި އޭނާގެ ބޭބެ ދާރާ ޝީކޯ ރަސްކަމުގެ ތާޖު ހޯދަން ކުރާ ހަނގުރާމަ އެވެ. އޮރަންގްޒޭބްގެ ރޯލު ކުޅެނީ ވިކީ އެވެ. ރަންވީރު ކުޅެނީ ދާރާ ޝިކޯގެ ރޯލެވެ. އޮރަންޒޭބްގެ ބޭބެ ޝާހްޖަހާން ރަސްގެފޭނުގެ ރޯލު ކުޅެނީ އަނިލް ކަޕޫރެވެ.


ރ.ވަންދޫ ފަޔަރ ޕްރޮޓެކްޝަން ސިސްޓަމްގެ ޑީޓެއިލްޑް ޑިޒައިން ހެދުމާއި، ސުޕަވިޝަން ކޮންސަލްޓެންސީގެ ޙިދުމަތް ފޯރުކޮށްދޭނެ ފަރާތެއް ހޯދުމަށް\nއިޢުލާން ނަމްބަރު: IUL)438-MCEP/438/2020/65)\nޕްރޮޖެކްޓް ނަންބަރު: MV-MEE-142985-CS-CQS\nޝައުގުވެރިކަން ފާޅުކުރުމުގެ ދަޢުވަތު\nދިވެހިރާއްޖެއަށް ދިމާވެފައިވާ ކުނީގެ މައްސަލައަށް ޙައްލު ހޯދައިދިނުމަށްޓަކައި ވޯރލްޑް ބޭންކުގެ ހިލޭ އެހީގައި މި މިނިސްޓްރީއިން ހިންގާ ސާފު ރާއްޖެ – މޯލްޑިވްސް ކްލީން އެންވަޔަރަންމަންޓް ޕްރޮޖެކްޓްގެ ދަށުން، ރ.ވަންދޫ ފަޔަރ ޕްރޮޓެކްޝަން ސިސްޓަމް ގެ ޑީޓެއިލްޑް ޑިޒައިން ހެދުމާއި، ސުޕަވިޝަން ކޮންސަލްޓެންސީ ގެ ޙިދުމަތްދޭ ކޮންސަލްޓެންޓެއް ހޯދުމަށް ބޭނުންވެއެވެ. ވީމާ، މި މަސައްކަތް ކުރުމަށް ޝަޢުޤުވެރިވާ ފަރާތްތަކަށް "އެކްސްޕްރެޝަން އޮފް އިންޓަރަސްޓް" ހުށަހެޅުމުގެ ދަޢުވަތު އަރުވަމެވެ.\nމިމަސައްކަތުގެ ޓަރމްސް އޮފް ރިފަރަންސް "ޓީ. އޯ. އާރް" ނެޝަނަލް ގެޒެޓްގައި ޝާއިޢު ކުރެވިފައިވާނެއެވެ. އަދި މި މަސައްކަތަށް ކުރިމަތިލާ ފަރާތްތަކުގައި ހުންނަންޖެހޭ ޝަރުތުތައް ޓީ. އޯ. އާރް ގައި ބަޔާންކުރެވިފައިވާނެއެވެ.\nމި މސައްކަތަށް ކުރިމަތިލުމަށް ހުށަހަޅަން ޖެހޭ ލިއެކިއުންތައް:\nސިޓީ (އެކްސްޕްރެޝަން އޮފް އިންޓަރެސްޓް)\nމިފަދަ ޙިދުމަތްތައް ފޯރުކޮށްދީފައިވާ ތަންތަނުން ދީފައިވާ ތަޖުރިބާގެ ލިއުންތައް\nވަޒީފާއަށް އެދި ހުށަހަޅާފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ކޮޕީ / ޕާސްޕޯޓް ކޮޕީ\nތަޢުލީމީ ސެޓްފިކެޓްތަކުގެ ކޮޕީ އެޓެސްޓްކޮށްފައި - ތަޢުލީމީ ސެޓްފިކެޓްގެ ކޮޕީ އެޓެސްޓް ކޮށްފައި ހުންނަންޖެހޭނީ ސެޓްފިކެޓްގެ އެކްރެޑިޓް ކޮށްފައިވާ އަސްލުގެ ކޮޕީ އެއްގައެވެ.\nމި މަސައްކަތާއި ގުޅޭގޮތުން އެއްވެސް ސުވާލެއްވާނަމަ، 16 މާރިޗު 2020 ވާ ހޯމަ ދުވަހުގެ 13:00 ކުރިން ތިރީގައިވާ އެޑްރެހަށް އީ-މެއިލް ކުރަންވާނެއެވެ.\nވީމާ މިކަމަށް ޝަޢުޤުވެރިވާ، ޝަރުޠުހަމަވާ ފަރާތްތަކުން 22 މާރިޗު 2020 ވާ އާދިއްތަ ދުވަހުގެ 13:00 ކުރިން ތިރީގައިވާ އެޑްރެހަށް "އެކްސްޕްރެޝަން އޮފް އިންޓަރެސްޓް" ހުށަހެޅުއްވުންއެދެމެވެ. އެކްސްޕްރެޝަން އޮފް އިންޓަރެސްޓް އީމެއިލް މެދުވެރިކޮށް ހުށަހެޅިދާނެއެވެ.\nނަންބަރު: +960 3018441 , +960 3018451


ވިލާތުގައި ކޮވިޑް-19ށް ވެކްސިން ދޭން ފެށުން- ބަލިމަޑުކަމުގެ...\nކޮވިޑް-19ށް ވެކްސިން ދިނުން\nވިލާތުގައި ކޮވިޑް-19ށް ވެކްސިން ދޭން ފެށުން- ބަލިމަޑުކަމުގެ ނިމުމުގެ ފެށުން\nފުރަތަމަ ވެކްސިން ދޭނީ ކެއަރ ހޯމް ތަކުގައި ތިބި މީހުންނަށް\nއާދިއްތަ ދުވަހު ޔޫރަޕްގެ އިތުރު ގިނަ ގައުމުތަކުގައި ވެކްސިން ދޭން ފަށާނެ\nހަންގޭރީގައި ވެކްސިނުން ދިނުން ވަނީ ހޮނިހިރު ދުވަހު ފަށާފައި\n26 ޑިސެންބަރ 2020 | ހޮނިހިރު 21:58\nޑިސެމްބަރު 26 ވަނަ ދުވަހު ހަންގޭރީގެ ހޮސްޕިޓަލަކަށް ކޮވިޑް-19 ވެކްސިން އެ ގައުމުގެ ސިފައިން އުފުލަނީ\nވިލާތުގެ ގައުމުތަކުގައި ކޮވިޑް-19ށް ވެކްސިން ދިނުމުގެ ބޮޑު ކެމްޕޭނެއް ފެށުމާއެކު ބަލިމަޑުކަމުގައި ތަހައްމަލު ކުރަން ޖެހުނު 2020ގެ ނާއައުމީދުތަކަށް ނިމުމެއް އަތުވެދާނެ ކަމުގެ އުއްމީދު ޔޫރަޕް ބައްރަށް އާވެއްޖެއެވެ.\nހޮނިހިރު ދުވަހު ހަންގޭރީގައިވަނީ ވެކްސިން ދޭން ފަށާފައެވެ. ފްރާންސް، ޖަރުމަނު ވިލާތް، އިޓަލީ، އޮސްޓްރިއާ، ޕޯޗުގަލް އަދި ސްޕޭންގެ ރައްޔިތުންނަށް އާދިއްތަ ދުވަހު ވެކްސިން ދޭން ފެށުމުގެ އެންމެ ފަހުގެ ތައްޔާރުތައްވަނީ ވެފައެވެ.\nބަލިމަޑުކަމުގެ ސަބަބުން 1.7 މިލިއަން މީހުން ދުނިޔެއާ ވަކިވާން ޖެހި، އެތައް ސިނާއަތެއް ބަނގުރޫޓުވެ، އެތައް މިލިއަން ބައެއްގެ ވަޒީފާ ގެއްލި، ގައުމުތައް ދަރަނިވެރިވެ، އާއްމު ދިރިއުޅުމުގެ އެތައް ކަމަކަށް ބުރޫއެރި މި ހާލަތުން އަރައިގަތުމުގެ ފެށުމަކީ ވެކްސިން ދޭން ފެށުން ކަމަށް ތަޖުރިބާކާރުން ދެކެއެވެ. ޔޫރަޕިއަން ޔުނިއަން އިން ވެކްސިން ދިނުމުގެ ބޮޑު ޕްރޮގްރާމެއް ފަށާއިރު، އެ ބައްރަކީ 450 މިލިއަން މީހުންގެ މައްޗަށް އެކުލެވިފައިވާ ބައްރެކެވެ. ބަލީގެ ނުރައްކާ އެންމެ ބޮޑުވި އެއް ބައްރަކީވެސް ޔޫރަޕްއެވެ.\nހަންގޭރީގައި ހޮނިހިރު ދުވަހު، ފައިޒާ އާއި ބަޔޯއެންޓެކް އިން އުފެއްދި ވެކްސިންދޭން ފެށިއިރު، ތިންލައްކަ އަށް ވުރެ ގިނަ މީހުން އެގައުމުން އެކަނިވެސް ކޮވިޑް ބައްޔަށް ޕޮސިޓިވްވެ، ނުވަހާހާއި ގާތްކުރާ އަދަދަކަށް އެގައުމުން ބަލީގައި މީހުން މަރުވެފައިވެއެވެ. މިހާރުވެސް ހަހާހަށްވުރެ ގިނަ މީހުންނަށް ހޮސްޕިޓަލުގައި އަންނަނީ ފަރުވާ ދެމުންނެވެ.\nއެތައް މިލިއަން މީހުންނަށް ވެކްސިން ދޭން ފަށާއިރު، ޔޫރަޕްގައިވެސް ބޮޑެތި ގޮންޖެހުންތަކާ ކުރިމަތިވާނޭ ކަމަށް ތަޖުރިބާކާރުން ދެކެއެވެ. ފައިޒާ އާއި ބަޔޯއެންޓެކް އިން އުފައްދާފައިވާ ވެކްސިންއަކީ އެމްއާރްއެންއޭ ޖެނެޓިކް ޓެކްނޮލޮޖީ ބޭނުންކޮށްގެން އުފައްދާފައިވާ ވެކްސިނެއް ކަމަށް ވުމާއެކު، އެންމެ ބޮޑު އެއް ގޮންޖެހުމަކަށްވާނީ އެއްތަނުން އަނެއް ތަނަށް ވެކްސިން ގެންދިއުމުގައި ވަރަށް ފިނީގައި މި ވެކްސިން ބަހައްޓަން ޖެހޭ ކަމެވެ. އެމްއާރުއެންއޭ ވެކްސިން ރައްކާކުރަން ޖެހެނީ މައިނަސް 80 ޑިގްރީ ސެލްސިއަސް ގައެވެ.\nއާދިއްތަ ދުވަހު ވެކްސިން ޕްރޮގްރާމް ފެށުމަށް ތައްޔާރުވަމުންދާ ފަރަންސޭސި ވިލާތައް ހޮނިހިރު ދުވަހު ވަނީ 19،500 ވެކްސިން ޑޯޒް ގެނެސްފައެވެ. ފަރަންސޭސިވިލާތުން ބުނީ ޖަނަވަރީ އާއި ފެބްރުއަރީގެ ތެރޭގައި ގާތްގަނޑަކަށް އެއް މިލިއަން މީހުންނަށް ވެކްސިން ދިނުމަށް ރޭވިފައިވާ ކަމަށާއި، މިގޮތުން ފުރަތަމަ ވެކްސިން ދޭނީ ނާސިންގ ހޯމްތަކުގައި ތިބި މީހުންނަށް ކަމުގައެވެ. އަދި 2021 ގެ މާޗް އާއި ޖޫން މަހާއި ދެމެދު އިތުރު 14-15 މިލިއަން މީހުންނަށް ވެކްސިން ދޭން ރޭވިފައިވާ ކަމަށްވެސް އެ ގައުމުން ބުނެއެވެ.\nސްޕޭންގައި ވެސް އާދިއްތަ ދުވަހު ވެކްސިން ދޭން ފަށާނެއެވެ. ސްޕޭންގެ ހެލްތް މިނިސްޓަރ ޓްވިޓަރ މެދުވެރިކޮށް ވިދާޅުވީ، މިއީ "ބަލިމަޑުކަން ނިމުމުގެ ފެށުން" ކަމުގައެވެ.\nޖަރުމަނުވިލާތުންވެސް އެންމެ ފުރަތަމަ ވެކްސިން ދޭނީ ދައުލަތުގެ ބެލުމުގެ ދަށުގައި ތިބި ދޮށީ އުމުރުގެ މީހުންނަށެވެ. ޖަރުމަނު ވިލާތުން 1.6 މިލިއަނަށް ވުރެ ގިނަ މީހުންނަށް ކޮވިޑް ޖެހުނު އިރު ބަލީގައި 29 ހާސް މީހުން ވަނީ މަރުވެފައެވެ.\nޖަރުމަނުވިލާތުގެ މައި ސަރުކާރުން ޕްލޭން ކޮށްފައިވަނީ 1.3 މިލިއަން ޑޯޒްގެ ކޮވިޑް ވެކްސިން ގައުމުގެ އެކި ސަރަހައްދުތަކަށް އަހަރު ނިމުމުގެ ކުރިން ފޯރުކޮށްދިނުމަށެވެ. އަދި ޖެނުއަރީ މަހުގެ ކޮންމެ ހަފްތާއަކު ހަތް ލައްކަ ޑޯޒް ފޯރުކޮށް ދިނުމަށެވެ.\nޕޯޗުގަލްގައި ފުރަތަމަ ބެޗްގެ ވެކްސިން މިހާރުވަނީ ގުދަން ކޮށްފައެވެ. އެ ގައުމުގެ ސަރުކާރުން ބުނެފައިވަނީ ވެކްސިން ރައްކާކޮށްފައިވާ ތަނުން ދިހަހާސް ޑޯޒް އެ ގައުމުގެ މައި ފަސް ހޮސްޕިޓަލަށް ފޯރުކޮށް ދިނުމުގެ އިންތިޒާމު ކުރިއަށް ދާ ކަމަށެވެ.\nޔޫރަޕްގެ ގައުމުތަކުގައި ވެކްސިން ދިނުމުގެ ޕްރޮގްރާމް ވިލަރެސް ކުރެވިގެން ކުރިއަށްދާން ފެށުމާއެކު، ހަމަޖެހުމުގެ ނޭވާއެއް ލެވޭނެ ކަމުގެ އުއްމީދުވަނީ އައުވެފައެވެ. ނަމަވެސް ކޮވިޑާ ދެކޮޅަށް ކުރާ ހަނގުރާމައިގައި އަދިވެސް ބޮޑެތި ގޮންޖެހުންތައް ކުރިއަށް ހުރިކަމަށް މާހިރުން ދެކެއެވެ.


Varun Dhawan ge "Mr. Lele" anna aharah | Mihaaru\nވަރުން ދަވަންގެ "މިސްޓަ ލޭލޭ" އަންނަ އަހަރުގެ ޖެނުއަރީގައި\n14 ޖެނުއަރީ 2020 - 06:22\nޑައިރެކްޓަރު ޝިޝާންކް ކައިތާނާ އެކު ވަރުން ދަވަން މަސައްކަތްކުރާ ތިން ވަނަ ފިލްމު "މިސްޓަ ލޭލޭ" ރަސްމީކޮށް އިއުލާންކޮށް، އަންނަ އަހަރުގެ ޖެނުއަރީ 1 ގައި ސިނަމާތަކަށް ގެންނަން ނިންމައިފި އެވެ.\nޕޯސްޓަރު ވެސް ދައްކާލާފައިވާ މި ފިލްމަކީ ކަރަން ޖޯހަރުގެ ދަރުމާ ޕްރޮޑަކްޝަނުން ގެނެސްދޭ ފިލްމެކެވެ. އަދި މިއީ އެ ސްޓޫޑިއޯ އަށް ޝިޝާންކް ޑައިރެޓްކޮށްދޭ ހަތަރު ވަނަ ފިލްމެވެ. އޭނާ އެންމެ ފަހުން ގެނެސްދިން ފިލްމަކީ 2018 ގެ "ދަޅަކް" އެވެ.\nޝިޝާންކް ޑައިރެކްޓްކުރި ފުރަތަމަ ދެ ފިލްމު ހަމްޓީ ޝަރުމާ ކީ ދުލްހަނިޔާ (2014) އާއި ބަދުރިނާތު ކީ ދުލްހަނިޔާ (2017) ގެ ބޮޑު ކާމިޔާބީ އަށް ފަހު، ޝިޝާންކާއި ވަރުން. ކަރަން ޕްރޮޑިއުސްކުރާ އިތުރު ފިލްމެއް ވެސް 2018 ގައި އިއުލާންކުރި އެވެ. އެއީ ބިޔަ ޕްރޮޖެކްޓެއްގެ ގޮތުގައި ގެނެސްދޭން ނިންމާފައިވާ ޕީރިއަޑް ފިލްމު "ރަންބޫމީ" އެވެ. އެކަމަކު އެ ފިލްމަށް ކުރަން ޖެހޭ މަސައްކަތްތައް ބޮޑުވެފައި، ތައްޔާރީތަކަށް ވަގުތު ނެގުމުގެ ގޮތުން ފިލްމު ވަނީ ތަންކޮޅެއް ފަހުން ގެނެސްދޭން މަޑުޖައްސާލައިފަ އެވެ.\nއާ އަހަރަކާ އެކު ވަރުން އާ ފިލްމަކަށް ސޮއިކުރި އިރު، އޭނާ މިހާރު އަންނަނީ މި މަހުގެ 24 ގައި ރިލީޒްކުރާ "ސްޓްރީޓް ޑާންސާ" ޕްރޮމޯޓްކުރަމުންނެވެ. އެ ފިލްމަށް ފަހު ވަރުން ދެން ފެންނާނީ ބައްޕަ ޑޭވިޑް ދަވަން މެއި 1 ގައި ގެނެސްދޭ "ކޫލީ ނަމްބަރު 1" އިންނެވެ.\nއޭނާ ސޮއިކޮށްފައިވާ ފިލްމުތަކުގެ ތެރޭގައި "އެއްކީސް" ގެ ނަމުގައި ސްރީރާމް ރަގްވަން ޑައިރެކްޓްކުރާ ބައޮގްރަފިކަލް ޑްރާމާއެއް ވެސް ހިމެނެ އެވެ.\nރޮމޭންޓިކް ކޮމެޑީއެއްގެ ގޮތުގައި ގެނެސްދޭ "މިސްޓަ ލޭލޭ" އިއުލާންކުރި ނަމަވެސް ފިލްމުގެ ބަތަލާއިންނަކީ ކޮބައިކަމެއް އަދި ކަށަވަރެއް ނުވެ އެވެ.\nVarun ge "Mr. Lele" gai Kiara eh noon, Jhnavi\nރިޕޯޓްތައް ބުނާގޮތުން މީގެ ބަތަލާއިންނަކީ ޖާންވީ ކަޕޫރާއި ބޫމީ ޕެޑްނޭކަރެވެ.\nދަރުމާގެ "ސްޓޫޑަންޓް އޮފް ދި އިޔާ" އިން 2012 ގައި ބޮލީވުޑަށް ނުކުތް ވަރުން އެންމެ ފަހުން ކުޅުނު އެ ސްޓޫޑިއޯގެ ފިލްމަކީ މިދިޔަ އަހަރު ރިލީޒްކުރި "ކަލަންކް" އެވެ.\nވަރުންގެ "ޖުގް ޖުގް ޖިއޯ" އިން މަނީޝް އަށް ރޯލެއް


2020: ރާއްޖޭގެ އިގްތިސާދު ފުޑުފުޑު ކޮށްލި އަހަރެއް |\nކޯވިޑް ކާރިސާގެ ސަބަބުން ރައްޖޭގެ އިގްތިސާދަށް ކުރި އަސަރުތައް ދެނެގަންނަން އަދިވެސް ވަގުތު ނަގާނެ\n2020: ރާއްޖޭގެ އިގްތިސާދު ފުޑުފުޑު ކޮށްލި އަހަރެއް\n2020: ބޮލީވުޑްގައި ދިވެހިރާއްޖެ ވިދާލި އަހަރެއް\n2020 ފަތުރުވެރިކަން: އުންމީދީ ފެށުމަކަށްފަހު ނާއުންމީދު، އަމާޒު އުންމީދީ ނިމުމަކަށް!\nކަންކަން ގޯސްކޮށްލީ ޕާޓީނިޒާމާއި ޑިމޮކްރަސީ ހެއްޔެވެ؟\nދިވެހިރާއްޖެއަކީ، އިގްތިސާދީ ގޮތުން ބަލިކަށި، އަދި އެހާމެ ނާޒުކު އިގްތިސާދެއް އޮތް ގައުމެކެވެ. ނުހަނު ޟައީފު ސިނާއަތެއްގެ މައްޗަށް އިގްތިސާދު މުޅިންހެން ބިނާވާން ޖެހުމުގެ ނަތީޖާއަކަށް ވެފައިވަނީ، ދުނިޔެއަށް އިގްތިސާދީ ގޮތުން ނަމަވެސް، ސިޔާސީ ގޮތުންނަމަވެސް، އަދި ސިއްޙީ ގޮތުން ނަމަވެސް، އަންނަ ކޮންމެ ރޯޅިއެއްގެ އަސަރު ރާއްޖޭގެ އިގްތިސާދަށް އެންމެ ނޭދެވޭގޮތަށް ކުރުމުގެ ދޮރު އޮންނަނީ އިންތިހާއަށް ހުޅުވިފައެވެ.\nއަދި، އެއްވެސް ސަރުކާރަކުން، އިގްތިސާދީ އާ ސިނާއަތްތައް ވުޖޫދުކުރުމަށް އާ މަސައްކަތްތަކެއް ނުކޮށް، އިގްތިސާދީ ގޮތުން ފެންނާން ހުރި މަދުވަސީލަތްތަކުން، ދިޔަ ފެލާލައިގެން، ގައުމުގެ ހުރިހާ މުހުތާދުތަކެއް ދެކޮޅު ޖައްސަމަން ގެންދިއުމުގެ ނަތީޖާއަކަށް ވެގެންދަނީ، ދުނިޔެއަށް ގުދުރަތީ ގޮތުން ނަމަވެސް، ނުވަތަ ދޭދޭ ގައުމުތަކުގެ މެދުގައި އުފެދޭ ބޮޑެތި މައްސަލަތަކުގެ ސަބަބުން ނަމަވެސް، ރާއްޖޭގެ އިގްތިސާދަށް ހިފަހައްޓާ ނުލެވޭވަރުގެ ބޮޑެތި ގޮންޖެހުންތަކާ ކުރިމަތި ލާން ޖެހުމެވެ.\nފަތުރުވެރިކަމުން ލިބޭ ނަފާވެރިކަމުން ގައުމު ހިންގާލެވޭތީ، އެ ސިނާއާތުން ލިބޭ ފައިސާކޮޅުން ގައުމު ހިންގާލަ ހިންގާލަ ތިބޭބައެއްގެ ގޮތުގައި އަޅުގަޑުމެން ދެމިތިބޭތާ އެތަކެއް ޒަމާންތަކެއް ފާއިތު ވެއްޖެއެވެ.\n2020 ވަނަ އަހަރު ނިމި، އާއަހަރަކަށް އަޅުގަޑުމެން ކުރިމަތިލާއިރު، 2020 އަޅުގަޑުމެންނަށް ދަސްކޮށްދިން ފިލާވަޅަކީ، މި އުސޫލު ދޫކޮށްލަން ޖެހޭކަމުގެ ފިލާވަޅެވެ. ހިހޫތަނުން ކައިގެން ތާއަބަދު ނުތިބެ، ފުޑާ ނުލެވޭނެ ވަރުގެ އިގްތިސާދެއް ބިނާ ކުރުމުގެ ވިސްނުން ގެންނަން ވެއްޖެކަމުގެ ފިލާވަޅެވެ.\n2020 ވަނަ އަހަރު ފެށިގެން އައީ ފާގަތިކޮށް\n2020 ވަނަ އަހަރަށް ލަފާ ކުރައްވާ ދައުލަތުގެ ބަޖެޓް ރައްޔިތުންގެ މަޖިލީހަށް ހުށަހަޅުއްވަމުން، 2019 ވަނަ އަހަރުގެ ނޮވެމްބަރު މަހުގެ4ވަނަ ދުވަހު ފިނޭންސް މިނިސްޓަރު އޭރު ލަފާ ކުރެއްވީ 2020 ވަނަ އަހަރު ރާއްޖޭގެ އިގްތިސާދުން %7.5 އިން ކުރި އަރާނެ ކަމަށެވެ. މިނިސްބަތުން ރާއްޖޭގެ އިގްތިސާދު ކުރިއަރާނެ ކަމަށް ލަފާކުރެއްވި މައިގަޑު ސަބަބެއްކަމުގައި ފިނޭންސް މިނިސްޓަރު އޭރު ފާހަގަ ކުރެއްވީ، ކުރިޔަށް އޮތް3އަހަރުވެސް، ރާއްޖޭގެ ފަތުރުވެރިކަމުގެ ސިނާއަތު ހަލުއިކަމާއެކު ކުރިއަރާނެ ކަމަށް ލަފާ ކުރައްވަމުންނެވެ.\nފިނޭންސް މިނިސްޓަރި 2019 ވަނަ އަހަރުގެ ނަޖެޓް މަޖިލީހަށް ހުށަހަޅުއްވަނީ\nއަދި މީގެއިތުރުން، 2020 ވަނަ އަހަރަކީ، ސަރުކާރުން ރާވާފައި ހުރި ބޮޑެތި، ގިނަ މަޝްރޫޢުތަކުގެ ފައިދާ އިމާރާތްކުރުމުގެ ދާއިރާއަށާއި ގުޅިފައިހުރި އެހެނިހެން ދާއިރާތަކަށްވެސް ކުރާނެ އަހަރެއް ކަމަށް ބައްލަވާ، ފިނޭންސް މިނިސްޓަރު އޭރު އަންދާޒާ ކުރައްވާފައިވަނީ، %0.1 ހިފެހެއްޓިފައި ހުރި އިންފްލޭޝަންވެސް އެންމެ މަތިވެގެންވެސް 2020 ވަނަ އަހަރު ހުންނާނާނީ %1 ގައި ކަމަށެވެ.\n2019 ވަނަ އަހަރު ނިމިގެންދިޔައިރު ރާއްޖޭގެ ރިޒާވްގައި ހުންނާނެކަމަށް ބެލެވުނު 636 މިލިއަން އެމެރިކާ ޑޮލަރު، 2020 ވަނަ އަހަރު ނިމޭއިރު 819 މިލިއަން އެމެރިކާ ޑޮލަރަށް މަތިވެގެންދާނެ ކަމަށް ލަފާ ކުރެއްވިއެވެ. އަދި 2020 އަހަރާއި ކުރިމަތި ލީއިރު، ސަރުކާރުން އޭރު އަމާޒު ހިފާފައިވަނީ، ދައުލަތުގެ ރަސްމީ ރިޒާވް 2023 ވަނަ އަހަރު (ރައީސް އިބުރާހިމް މުހައްމަދު ސާލިހުގެ ދައުރު) ނިމޭއިރު 1 ބިލިއަން ޑޮލަރަށް އިތުރު ކުރެއްވުން ކަމުގައިވެސް، އޭރު ފިނޭންސް މިނިސްޓަރު ވިދާޅު ވެފައިވެއެވެ.\n2019 ވަނަ އަހަރު ނިމި، 2020 ވަނަ އަހަރާއި ކުރިމަތި ލީއިރު، ބަޖެޓްގެ ދަރަނި 5.0 ބިލިއަން ރުފިޔާގައި ހުންނާނެ ކަމަށް އޭރު އަންދާޒާ ކުރެއްވިއިރު، އެއަހަރު ނިމި 2020އާއި ކުރިމަތިލާއިރު މުޅި ދައުލަތުގެ ދަރަނި ހުންނާނެކަމަށް ސަރުކާރުން އޭރު ހިސާބު ޖައްސަވާފައިވަނީ، 52.5 ބިލިއަން ރުފިޔާގައެވެ.\nއަދި، 2020 އަހަރާއި ކުރިމަތި ލީއިރު، އޭރު ފިނޭންސް މިނިސްޓަރު ކުރެއްސެވި ހިސާބުތައް ދައްކާގޮތުން، 2020 ވަނަ އަހަރު ނިމޭއިރު ދައުލަތުގެ ބަޖެޓް ޑެފިސިޓް ވާނެކަމަށް ލަފާކުރެއްވީ 5.7 ބިލިއަން ރުފިޔާއިންނެވެ. އަދި އާއަހަރަކާއި ކުރިމަތިލުމަށް އޭރު ކުރެވުނު އުއްމީދުތަކަށް ލިބިގެން ދިޔަ އެންމެބޮޑު ހިންހަމަ ޖެހުމަކަށްވީ، 2019 ވަނަ އަހަރު ނިމޭރިއިރު، ޖީޑީޕީގެ ނިސްބަތުން %59.8 ގައި ހުންނާނެ ކަމަށް ލަފާކުރެވުނު ދައުލަތުގެ ދަރަނި، 2020 ވަނަ އަހަރު ނިމޭއިރު، %58.4 ގައި ހުންނާނޭ ކަމަށް ދައުލަތުން އޭރު ލަފާ ކޮށްފައި އޮތުމެވެ.\n2020 ވަނަ އަހަރަކީ، ބުރިޖެއް އެޅުމަށް މިސަރުކާރުންވެސް ވީ ވައުދު ފުއްދުމަށްޓަކާ، މާލެ އާއި ވިލިނގިއްޔާއި ގުޅީފަޅު އަދި ތިލަފުށި ގުޅާލާނެ ބުރިޖެއްގެ މަސައްކަތް ފެށުމަށް ޕްލޭން ކުރެއްވި އަހަރެވެ. 2020 ވަނަ އަހަރުގެ ބަޖެޓުގައި 412 މިލިއަން ރުފިޔާ އޭރު ހިމަނުއްވައިގެ 2020 އަހަރަށް މިސަރުކާރުން ކުރަމުންދިޔައީ އިގްތިސާދީ ފޮނި އުއްމީދުތަކެކެވެ.\n2020 ވަނަ އަހަރު މަސައްކަތް ފެށުމަށް ސަރުކާރުން ޕްލޭން ކުރެއްވި ވިލިމާލެ ބްރިޖް\n2020 ވަނަ އަހަރުގެ ބަޖެޓުން ފެނުނު މަންޒަރު\nފިނޭންސް މިނިސްޓަރު، ފާއިތުވެދިޔަ ނޮވެމްބަރުމަހު، މަޖިލީހަށް ހުށަހެޅުއްވި 2021 ވަނަ އަހަރަށް ލަފާކުރާ ދައުލަތުގެ ބަޖެޓުން ކޯވިޑް ކާރިސާގެ ސަބަބުން ރާއްޖޭގެ އިގްތިސާދަށް ކޮށްފައިވާ އަސަރު ވަރަށް ރަގަޅަށް ސިފަވެގެން ދިޔައެވެ.\nމަޖިލީހަށް، 2021 ވަނަ އަހަރަށް ލަފާ ކުރާ ދައުލަތުގެ ބަޖެޓް ހުށަހަޅުއްވަމުން، ފިނޭންސް މިނިސްޓަރު ވިދާޅުވެފައިވަނީ، ކޯވިޑ19 ކާރިސާއިން އަރައިގަތުމަށް ސަރުކާރުން އެޅި ފިޔަވަޅުތަކާއެކު، މިހިގާ 2020 ވަނަ އަހަރު ރާއްޖޭގެ އިގްތިސާދު، %29.3 އިން ކުޑަވެފައި ވާކަމުގައެވެ.\nފިނޭންސް މިނިސްޓަރު އިތުރަށް ވިދާޅުވި ގޮތުގައި، 2020 ވަނަ އަހަރު ފެށުނު އިރު، ރާއްޖޭގެ ޓުއަރިޒްމްގެ ގްރޯތު ރޭޓް ޑަބަލް ޑިޖިޓްގައި ހުރިކަމަށެވެ. އެހެންނަމަވެސް، ރާއްޖޭގެ ބޯޑަރުތައް ބަންދުކޮށް، ފަތުރުވެރިން ރާއްޖެއަށް ޒިޔާރަތްކުރުން މުޅިން ހުއްޓުމަކަށް އައި އައުމުގެ ނަތީޖާއެއްގެ ގޮތުން، 2020 ވަނަ އަހަރު ރާއްޖޭގެ ފަތުރުވެރިން އަންނަ މިންވަރު %65 ދަށަށް ދޭނަކަމަށް އަންދާޒާ ކުރެވޭ ކަމަށް ވިދާޅުވިއެވެ. އަދި ޖުމްލަކޮށް، ރާއްޖޭގެ ފަތުރުވެރިކަމުގެ ސިނާއަތު 2020 ވަނަ އަހަރު ނިމޭއިރު %68 ދަށަށް ދާނޭކަމަށްވެސް ސަރުކާރުން ލަފާކުރެއްވިއެވެ.\nރާއްޖޭގެ އިގްތިސާދަށް މިއައި ބޮޑު ގޮންޖެހުމުގެ ނަތީޖާއެއްގެ ގޮތުން، މީގެ ކުރިން ދުވަހަކުވެސް ރާއްޖޭގެ އިގްތިސާދު ދަށަށް ނުދާ މިންވަރަށް ދަށަށް ދާނެކަމަށް ސަރުކާރުން ލަފާ ކުރެއްވިއެވެ. އެއީ 2020 އަހަރު ނިމޭއިރު، %29.3 ގެ ދަށްވުމެކެވެ.\nއަދި މީގެއިތުރުން، ފަތުރުވެރިކަމާ މަސްވެރިކަމުގެ ސިނާއަތަށްފަހު، ދެން އެންމެ ބޮޑު ސިނާއަތެއްގެ ގޮތުގައި އޮތް، އިމާރާތްކުރުމުގެ ސިނާއަތު، %11 އިން ދަށަށް ދާނެކަމަށްވެސް އަންދާޒާ ކޮށްފައިވެއެވެ.\nމީގެއިތުރުން، ކޯވިޑް19 އިން އަރައިގަތުމަށް ނަގަންޖެހުނު ލޯނުތަކާއި އަދި ކުރަންޖެހުނު ބޮޑު ހޭދައިގެ ނަތީޖާއެއްގެ ގޮތުން ކުރިން ލަފާކުރި ވަރަށްވުރެ މާބޮޑަށްވެސް ބޮޑުތަނުން 2020 ވަނަ އަހަރުގެ ބަޖެޓް ޑެފިސިޓްވެ މިއަދަދު 15.9 ބިލިއަން ރުފިޔާއަށް އަރާނެކަމަށް ސަރުކާރުން އަންދާޒާ ކުރިއެވެ.\nއަދި މުޅި ދައުލަތުގެ ދަރަނި، 2021 ވަނަ އަހަރު ނިމޭއިރު، 82.8 ބިލިއަން ރުފިޔާއަށް އަރާ، މި އަދަދު ޖީޑީޕީގެ ނިސްބަތުން %124.8 އަށް އަރާނެކަންވެސް ސަރުކާރުން އިއުލާން ކުރެއްވިއެވެ.\n2020 ވަނަ އަހަރު މުޅި ދުނިޔެއަށް ކުރިމަތިވި ކޯވިޑް19ގެ އާލަމީ ވަބާގެ ސަބަބުން އިގްތިސާދީ ގޮތުން ރާއްޖެއަށް ލިބިގެންދިޔަ މިބޮޑެތި ގެއްލުންތައް ގުނާލެވުނީ، ނިސްބަތުން މުޅި ދުނިޔޭގައިވެސް، ގައުމެއްގެ އިގްތިސާދަށް ލިބިގެން ދިޔަ އެންމެ ބޮޑެތި ގެއްލުންތަކުގެ ތެރޭގައެވެ.\nހަގީގަތުގައިވެސް، ރާއްޖޭގެ އިގްތިސާދު ނިކަމެތިވެ، ބޮޑުތަނުން ފަހަތައް ދަތުރު ކުރީއެވެ. 2019ވަނަ އަހަރު ނިންމާ، ކުރިއަރާނެކަމަށް ލަފާކުރި، އިގްތިސާދު، ކުރިން ހުރި މިންވަރަށްވުރެ %30 ފަހަތަށް ދަތުރު ކުރީއެވެ.\nދެކުނު އޭޝިއާގެ ގައުމުތަކަށް ބަލާއިރު، އިގްތިސާދީގޮތުން އެންމެބޮޑަށް އަސަރުކޮށްފައިވާ ގައުމަކީ ރާއްޖެ\nހުރިހާ އުއްމީދެއް އެކޮޅު ކޮޅުން\nދިވެހިރާއްޖޭގެ އިގްތިސާދަކީ، ނާޒުކު އިގްތިސާދަކަށްވެފަ، އަދި، އަމިއްލަ ގައުމުގައި ގުދުރަތީ ވަސީލަތްތައްވެސް، ގާއިމްވެފައި ނެތުމާއިއެކު، އަބަދުވެސް ގައުމުން ބޭރުގެ ވަސީލަތަތްކަށް ބަރޯސާވަން ޖެހޭ މިންވަރު އޮންނަނީ ނުހަނު ބޮޑުވެފައެވެ.\nދުނިޔެއަށް އަންނަ ކޮންމެ ބަދަލަކުން ނިސްބަތުން މުޅި ދުނިޔެއިންވެސް، އެންމެބޮޑު ގޮންޖެހުމަކާ ކުރިމަތިލާންޖެހޭ އިގްތިސާދަކަށް ރާއްޖޭގެ އިގްތިސާދު އޮންނަނީ ވެފައެވެ.\nމީގެ 16 އަހަރު ކުރިން ޚާއްސަކޮށް، ދެކުނު އޭޝިއާއަށް ކުރިމަތި ވެގެންދިޔަ ސުނާމީ ކާރިސާއިން ރާއްޖޭގެ އިގްތިސާދަށް ކުރިމަތިވި ގެއްލުމުން އަރައިގަންނަން އެތަކެއް އަހަރުތަކެއް ހޭދަވެގެން ދިޔައެވެ. އަންދާޒާ ކުރެވޭގޮތުގައި، ސުނާމީގެ ކާރިސާއާއި ގުޅިގެން، ރާއްޖޭގެ އިގްތިސާދަށް 470 މިލިއަން ޑޮލަރުގެ ގެއްލުން ލިބިގެން ދިޔައެވެ. މިއީ ރާއްޖޭގެ ޖީޑީޕީގެ %62 އާއި އެއްވަރުގެ އަދަދެކެވެ.\n2004ގެ ސުނާމީގެ ކާރިސާއަށްފަހު ރާއްޖޭގެ ރައްޔިތުންގެ ދިރިއުޅުމާށާއި އަދި އިގްތިސާދަށް ލިބިގެންދިޔަ ބޮޑު ނިކަމެތިކަމުން ފިލާވަޅުތަކެއް އަޅުގަޑުމެންނަށް ހާސިލް ކުރެވުނު ކަމުގައި ބެލެވޭކަށް ނެތެވެ. ގުދުރަތީ ކާރިސާތަކުން ލިބޭ ގެއްލުންތައް ކުޑަކޮށް، އެއްކޮށް ފުޑުފުޑު ކޮށް ނުލެވޭނޭ ބީދައަކުން އިގްތިސާދު ބިނާކުރުމަށް ކުރެވުނު އެއްވެސް ޕްލޭނެއް ފާއިތުވެދިޔަ 16 އަހަރުގެ ތެރޭގައިވެސް ފެންނާކަށް ނެތެވެ. ދިރުވާ އާލާ ކުރެވުނުހާ ވެސް ވަސީލަތަކީ ފަތުރުވެރި ކަމުގެ ނިޒާމެވެ.\nއޭގެ 16 އަހަރުފަހުން، މިފަހަރު ބިންދާލީ އެއަށްވުރެ އެތައް ގުނައެއް ބޮޑު، ބިޔަ، އަދި ގެއްލުންވެސް ބޮޑު ރާޅެކެވެ. ކޯވިޑްގެ އާލަމީ ވަބާއެވެ.\nކޯވިޑް19ގެ ސަބަބުން އިގްތިސާދަށް ލިބުނު ގެއްލުން އިންތިހާއަށް ބޮޑު\nކޯވިޑް19ގެ އާލަމީ ވަބާގެ އަސަރު ރާއްޖެއަށްވެސް މިވަބާގެ ވަރަށް ކުރީކޮޅު ވަނީ ކޮށްފައެވެ. މިގޮތުން ކޯވިޑް19 އަށް ޕޮޒިޓިވްވެފައިވާ މީހުން ރާއްޖެއިން ފެނުމުގެ މާކުރިންވެސް ސަރުކާރުންވަނީ، ކޯވިޑް19 ރައްޖެއަށް ފެތުރިގެން ދިޔަ ނުދިނުމަށްޓަކާ ފިޔަވަޅުތަކެއް އަޅުއްވަން ފައްޓަވާފައެވެ.\nމިގޮތުން އެއަރޕޯޓުން އެތެރެވާ މީހުން ސްކްރީން ކުރުމުގެ މަސައްކަތް ހަރުދަނާ ކުރުމުގެ އިތުރުން، ޚާއަސަ ގޮތެއްގައި ރިސޯޓުތަކަށް އަންނަ ފަތުރުވެރިން އަމަލުކުރާނެ ގައިޑްލައިންތައް މި ބަލީގެ ވަރަށް ކުރީ ކޮޅު ސަރުކާރުން އެކަށައެޅުއްވިއެވެ.\nމިފިޔަވަޅުތަކާއެކު، ރާއްޖޭގެ ބޯޑަރު ބަންދު ނުކޮށް، ހިފަހައްޓާލެވޭތޯ، ވަރަށް ފަހަކާ ޖެހެންދެން ސަރުކާރުން މަސައްކަތް ކުރެއްވިކަން ފާހަގަ ކޮށްލަން ޖެހެއެވެ. ގަބޫލު ކުރެވޭގޮތުގައި ރާއްޖޭގެ ބޯޑަރުތައް ބަންދުކުރުމުން ރާއްޖޭގެ އިގްތިސާދަށް ކުރާނެ ނޭދެވޭ އަސަރުގެ ބޮޑުކަން ސަރުކާރަށްވެސް އިހުސާސްކުރެވި، މި ބޮޑު ނިންމުން ނިންމަން ސަރުކާރަށް ފަސޭހަ ނުވީއެވެ.\nކޯވިޑް ކާރިސާގެ ނަތީޖާއެއްގެ ގޮތުން ރާއްޖޭގެ އިގްތިސާދަށް ލިބިގެން ދިޔަ އެންމެ ބޮޑު އެއް ގެއްލުމަކީ ފަތުރުވެރިން ރާއްޖެއަށް އައުން މުޅިހެން ކަހަލަ ގޮތަކަށް ހުއްޓިގެން ދިއުން\nއެހެންނަމަވެސް، ދުނިޔޭގެ އެހެން ގައުމުތަކެކޭ އެއްގޮތަށް، ރާއްޖޭގެ ގާދޫކޮލުންވެސް އެތެރެއަށް މިވައިރަސް ވަދެ، ފުރަ މާލެއަށްވެސް ހަމަލާ ދިނީއެވެ. މިގޮތުން މާލެއިން އެންމެ ފުރަތަމަ ފަހަރަށް ކޯވިޑް19އަށް މީހަކު ޕޮޒިޓިވް ވެފައިވަނީ، މިއަހަރުގެ އެޕްރިލް މަހުގެ 15 ވަނަ ދުވަހުއެވެ. ހަމައެދުވަހު ސަރުކާރުން މުޅި މާލެ ހިމެނޭ ސަރަހައްދު ލޮކްޑައުން ކުރިއެވެ. އަދި އެއަށްފަހު ރާއްޖޭގެ ބޯޑަރުވެސް ބަންދުކުރަން ސަރުކާރަށް މަޖުބޫރުވެ، ރާއްޖޭގެ ބޯޑަރުތައް ބަންދުކޮށް، ރާއްޖޭގެ އިގްތިސާދުގެ މައި ތަބަށް ބޮޑު ލޮޅުންތައް އަރަންފެށިއެވެ.\nރާއްޖޭގެ ހުރިހާ ރިސޯޓުތައް ކަހަލަ ގޮތަކަށް ބަންދުކުރައްވަން ރިސޯޓު އޯނަރުންނަށް މަޖުބޫރު ވެގެން ދިޔައެވެ. އަދި، ރަށްރަށުގައި ހިންގަމުން އަންނަ ގެސްޓު ހައުސްތައްވެސް ބަންދުކޮށް، ރާއްޖޭގެ އިގްތިސާދަށް ބޭރު ފައިސާ ވަންނަ ހުރިހާ ދޮރުތަކެއް ކަހަލަ ގޮތަކަށް ބަންދުވިއެވެ.\nކޯވިޑް19ގެ ސަބަބުން ރާއްޖޭގެ އިގްތިސާދަށް ލިބުނު ގެއްލުންތައް އަދި ސާފުކޮށް އަންދާޒާ ކުރަން ދައްޗެވެ. އެހެންނަމަވެސް، މިހާރު ފެންނަން ހުރި ހިސާބުތަކަަށް ބަލާއިރު، 2020 ވަނަ އަހަރު 52 ބިލިއަން ޑޮލަރުގައި ހުރި ދައުލަތުގެ ދަރަނި 80 ބިލިއަން ޑޮލަރަށްވުރެ މައްޗަށް އަރާ، %7 އިން ކުރި އަރާނެ ކަމަށް ބެލި އިގްތިސާދު %29 އިން ދަށަށް ގޮސް، އެތައް ހާސް ބައެއްގެ ވަޒީފާ ގެއްލި، އަރައިނުގަނެވޭ ވަރު ބޮޑު ފުން ވަޅުގަޑަކަށް ރާއްޖޭގެ އިގްތިސާދު މިވަނީ ވެއްޓިފައެވެ.\nއަދި މި ފުން ވަޅުގަޑުން ރާއްޖޭގެ އިގްތިސާދު ނަގާ ކޮޅަށް ޖަހަން އެތައް އަހަރެއް ހޭދަ ވާނެކަމަށް އިގްތިސާދީ މާހިރުން ދަނީ ލަފާ ކުރަމުންނެވެ.\nހައްލު ކުރަން ޖެހޭ ގިނަ ކަންކަން\nރާއްޖެ ފަދަ، ނާޒުކު އިގްތިސާދެއް އޮތް ގައުމަކުން، އިގްތިސާދު މެނޭޖްކުރަންޖެހޭ ގޮތް ތަފާތު ވާންޖެހޭކަމަށް އިގްތިސާދީ ގިނަ ޖަތުރިބާކާރުން ފާހަގަ ކުރެއެވެ.\n2004ގެ ސުނާމީއަށްފަހުވެސް، ރާއްޖޭގެ އިގްތިސާދަށް އެންމެ ބޮޑު އަސަރައެއް ކުރީ، އެކާރިސާގެ ސަބަބުން ބައެއް ރިސޯޓުތަކަށް ގެއްލުން ލިބި، ފަތުރުވެރިކަމުގެ ސިނާއަތް ހީނަރު ވެގެން ދިއުމުގެ ނަތީޖާއެއްގެ ގޮތުންނެވެ.\nމިއަދު މިއީ އޭގެ 16 އަހަރު ފަހެވެ. އަދިވެސް އަޅުގަޑުމެން މިތިބީ ފަތުރުވެރިކަމުގެ ސިނާއަތަށް ބަރޯސާވެގެންނެވެ. ނަތީޖާ އަޅުގަޑުމެންނާ ކުރިމަތި މިލީ ވަރަށް ހިތިކޮށްނެވެ.\n2004ގެ ސުނާމީ ކާރިސާއަށްވުރެ އެތައް ގުނައެއް ގެއްލުން ބޮޑު ކާރިސާއެކެވެ. ކޯވިޑް19ގެ އާލަމީ ވަބާއެވެ. ފަތުރުވެރިކަމުގެ ސިނާއަތް މުޅިންހެން ކަހަލަގޮތަކަށް ހުއްޓުމަކަށް ގެނައީއެވެ. ރާއްޖޭގެ އިގްތިސާދު ހުއްޓުމަކަށް އައީއެވެ.\nމިއީ އަޅުޑުމެންގެ ތާއަބަދުގެ ހާލަތަކަށް ވެގެން ނުވާނެއެވެ.\nހުޅުވިފައިވާ ވިސްނުމަކުން ވިސްނާ، އިގްތިސާދީ އާ ސިނާއަތްތަކެއް އުފަން ކުރުވަން އެބަޖެހެއެވެ. ރާއްޖޭގެ އިގްތިސާދުގައި ފަތުރުވެރިކަމުގެ ސިނާއަތަށް އޮތް ބަރޯސާވުން ކުޑަކުރެވެން އެބަޖެއެވެ.\nގައުމީ އުފެއްދުންތެރިކަން އިތުރުކޮށް، ދަޑުވެރިކަން ދިރުވާ އާލާކުރެވޭނެ ގޮތްތައް ހޯދަން އެބަޖެހެއެވެ. އާ ޓެކްނޮލޮޖީގެ ވަސީލަތްތަކުގެ ބޭނުންކޮށް، މި ސިނާއަތްތަކުގެ ތެރެއަށް އާވިސްނުންތައް ނުގެނެވޭނަމަ، މިބަދަލު ގެނެވޭވަރުގެ ވިސްނުން ހުރި ބައެއްގެ ބޭނުން ސަރުކާރުން ހިފަން އެބަޖެއެވެ.\nމިވިސްނުމުން މިއަދު އަޅުގަޑުމެން ނުވިސްނައިފިނަމަ، ފަހުން ދެން ކުރަންޖެހޭ ތަޖުރިބާ މިއަށްވުރެވެސް ހިތިވެގެން ހިގައިދާނެކަމީ ޝައްކެއް އޮތް ކަމެއް ނޫނެވެ.\n2020-2021, ރާއްޖޭގެ އިގްތިސާދި, ކޯވިޑް19 ކާރިސާ


ކަލާފާނު ސްކޫލުން ބޭއްވި ދުވުމުގައި ފަސްޓްލޭޑީ ބައިވެރިވެވަޑައިގެންފި – Haftha\nThu,2July, 2020, 11:29 am\nކަލާފާނު ސްކޫލުން ބޭއްވި ދުވުމުގައި ފަސްޓްލޭޑީ ބައިވެރިވެވަޑައިގެންފި\nކަލާފާނު ސްކޫލަށް 30 އަހަރު ފުރުމުގެ މުނާސަބާ ފާހަގަކުރުމަށް ބޭއްވި ފެހިދުވުން ނިންމުމުގެ ރަސްމިއްޔާތުގައި ފަސްޓްލޭޑީ ފަޒްނާ އަޙްމަދު ބައިވެރިވެ ވަޑައިގެންފިއެވެ.\nރޭ ކުޅިވަރު އެކުވެނި ދަނޑުގައި ބޭއްވި މި ރަސްމިއްޔާތުގައި، ފެހިދުވުމުގެ 30 ގަޑިއިރުގެ ދުވުމުގެ އެންމެ ފަހުބުރުގެ ދުވުމުގައި ރައީސުލްޖުމްހޫރިއްޔާގެ އަނބިކަނބަލުން ބައިވެރިވެ ވަޑައިގެންނެވިއިރު، ކަލާފާނު ސްކޫލުގެ ފަރާތުން އެކަމަނާއަށް ވަނީ “ހަނދާނީ ދިދަ” އެއްވެސް އަރުވާފައެވެ.\nކަލާފާނު ސްކޫލުގެ 30 ވަނަ އަހަރީ ދުވަހުގެ މުނާސަބަތުގައި ބޭއްވި 30 ގަޑިއިރުގެ މި ދުވުން ފަށާފައި ވަނީ ހުކުރު ދުވަހުގެ މެންދުރުފަހު3ޖެހިއިރުއެވެ. އަދި އެ ސްކޫލޫގެ އެހާރާއި މިހާރުގެ ދަރިވަރުން ގްރޫޕްތަކަށް ބަހާލައިގެން 30 ގަޑިއިރު ހަމަވަންދެން ވަނީ ދުވުން ކުރިޔަށްގެންގޮސްފައި ވެއެވެ. މި ގޮތުން ދުވުން ނިންމުމާ ހަމައަށް އެ ސްކޫލުގައި ކިޔެވި އަދި ކިޔަވަމުންދާ ދެހާހެއްހާ ދަރިވަރުން ބައިވެރިވެފައިވެއެވެ.\nމި ހަރަކާތުގެ މަޤްޞަދުތަކުގެ ތެރޭގައި ދަރިވަރުންނަށް ވަށާޖެހޭ ތައުލީމެއް ފޯރުކޮށްދިނުމާއެކު އެ ސްކޫލުގެ ދަރިވަރުންނަކީ އަބަދުވެސް ދުޅަހެޔޮ ދިރިއުޅުމަކަށް މިންހެޔޮ ކާނާއާ ކަސްރަތުގެ މުހިންމުކަން ޤަބޫލުކޮށް އެގޮތަށް އަމަލުކުރާ ބަޔަކަށް ހެދުން ހިމެނެއެވެ.\nއެގޮތުން ދުވުން ކުރިއަށްދިޔައިރު، ޚާއްޞަ ހަރަކާތެއްގެ ގޮތުގައި، ‘ދުޅަހެޔޮ ދިރިއުޅުމަކަށް މިންހެޔޮ ކާނާއާއި ކަސްރަތު’ މި ޝިއާރުގެ ދަށުން ‘ލިވް ލައިފް’ގެ ނަމުގައި ކަސްރަތު ޕްރޮގްރާމެއް ވަނީ ފަށާފައެވެ. މިއީ މީގެ ކުރިން އެއްވެސް ސްކޫލެއްގައި ކުރިޔަށްގެންގޮސްފައި ނުވާ އަދި ދުނިޔޭގެ ޞިއްޙަތު ޖަމިއްޔާގެ އެޕްރޫވަލް ލިބިފައިވާ ކަސްރަތު ޕްރޮގްރާމެކެވެ. މިއީ އެ ސްކޫލުގެ ދަރިވަރުންނަކީ ދުނިޔޭގެ ޞިއްޙަތު ޖަމިއްޔާ އެޕްރޫވްކުރާ މިންގަނޑަށް ފެތޭ ކުދިން ތިބި ފުރަތަމަ ސްކޫލަށް ހެދުމުގެ ގޮތުން ކުރިޔަށްގެންދެވޭ ޕްރޮގްރާމެކެވެ.\nއޭގެ އިތުރުން މުނިފޫހި ފިލުވުމުގެ ހަރަކާތްތަކާއި ޒުންބާގެ ސެޝަންތަކާއި ޞިއްޙީ ކަންކަމަށް އަހުލުވެރިކުރުމުގެ ގޮތުން ސްޓޯލްތައް ބަހައްޓައިގެން އެސަރަހައްދުގައި ހަރަކާތްތައް ކުރިޔަށްގެންގޮސްފައި ވެއެވެ.


Vakeeleh ge gothu, mashooru kamaaeku uhah!\nވަކީލެއްގެ ގޮތު މަޝްހޫރު ކަމާއެކު އުހަށް!\nހަސަން އަވަސްއަށް އިންޓަވިއު ދެއްވަނީ - އަވަސް ފޮޓޯ: މުހައްމަދު އަޒާން\nކުރީގެ ރައީސް މުހައްމަދު ނަޝީދުގެ މައްޗަށް އުފުލުނު ޖިނާއީ ދައުވާއާ ގުޅިގެން އެމަނިކުފާނުގެ ދިފާއީ ވަކީލުންގެ ޓީމްގެ އިސް ވަކީލެއްގެ ގޮތުގައި ހުންނެވީ ކުރީގެ ވަޒީރު އަދި ގާނޫނީ ވަކީލު ވަޒީރު ހަސަން ލަތީފެވެ. ސިޔާސީ ބޭފުޅަކަށް ވެވަޑައިގަތުމުގެ ކުރިން ވެސް އެއީ އާންމުން ދަންނަ އެންމެނާ ރައްޓެރި ވަރަށް ސްޕޯޓީ ބޭފުޅެކެވެ. ވަރަށް ބޮޑަށް ސަމާސާ ކުރައްވާ ބޭފުޅެކެވެ. ސިޔާސީ ފޯޑިއަމްތަކަށް އަރައި، ވަރަށް ފޯރީގައި ވާހަކަ ދައްކަވާ ބޭފުޅަކަށް ވެވަޑައިގެންނެވީ މާފަހުންނެވެ.\nހަސަން ލަތީފު ތައުލީމް ހާސި ކުރެއްވީ މަޖީދިއްޔާ ސްކޫލާއި ސައިންސް އެޑިއުކޭޝަން ސެންޓަރުމ މިހާރުގެ ސީއެޗްއެސްސީ އެވެ. ގާނޫނީ ވަކީލު ކަމަށް އޭނާގެ ހިތްޕުޅުގައި ލޯބި އުފެދުނީ އޭލެވެލްއަށް ކިޔަވާވިދާޅުވި ދުވަސްވަރު އެވެ. އެހެން ނަމަވެސް އޭރު ކިޔަން ބޭނުންވާ ގިނަ މާއްދާތައް ރާއްޖެއިން ކިޔެވޭނެ ގޮތެއް ނޯވެ އެވެ. ރަސްމީ ސްޓްރީމްތަކުގެ ތެރޭގައި އެ މާއްދާތައް ނުހިމެނޭތީ އެވެ. އެގޮތުން ލޯ އަދި ޕޮލިޓިލަލް ސައިންސް ފަދަ މާއްދާތައް ކިޔެވޭނެ ގޮތެއް ނޯވެ އެވެ. ހަސަން ލަތީފު ބޭނުންފުޅުވީ އެ މާއްދާތަކުން ކުރިޔަށް ވަޑައިގެންނެވުމަށެވެ.\nހަސަން ތައުލީމު ހާސިލުކުރި ދުވަސްވަރު --\nސްކޫލުން އެ މާއްދާތައް ކިޔެވޭނެ ގޮތް ނެތުމުން ހަސަންއަށް ޖެހި ވަޑައިގަތީ އެހެން ގޮތެއް ހޯއްދަވާށެވެ. އެ ދުވަސްވަރަކީ އެ ދާއިރާތަކުން ރާއްޖެއިން ބޭރުން ތައުލީމު ހާސިލު ކުރައްވައިގެން ގިނަ ބޭފުޅުންތަކެއް ރާއްޖެ ވަޑައިގެން ފޮރިން މިނިސްޓްރީއާ ގުޅި ވަޑައިގަންނަވަމުންދިޔަ ދުވަސްވަރެކެވެ. އޭގެ ތެރޭގައި ކުރީގެ ވަޒީރުން ކަމަށްވާ އަބްދުﷲ ސާހިދާއި ޑރ. މުހައްމަދު މުނައްވަރާއި އަބްދުލް ހަމީދު ޒަކަރިއްޔާ ފަދަ ބޭފުޅުން ހިމެނެ އެވެ. ހަސަން ލަތީފު ބޭނުންވި މާއްދާތައް އެ ބޭފުޅުންގެ އަރިހުން ކިޔަވާ ވިދާޅުވި އެވެ.\n"އަޅުގަނޑަށް ރަނގަޅު އެކްސްޕޯޝާއެއް ލިބުނު، އޭގެ ތެރެއިން އަޅުގަނޑުމެންއާއެކު އޭލެވެލް ހަދަން އުޅުނު ވަރަށް ގިނަ ކުދިން ލޯއަށް އިންޓްރަސްޓް ޖެހިގެން، ލޯ ކިޔަވައިގެން ލޯ ޕްރެކްޓިސްކުރަން އެބަ އުޅޭ މިހާރު،" ހަސަން ވިދާޅުވި އެވެ.\nސަރުކާރު ބޮންޑެއް އޮންނަ ގޮތަށް ހަސަން އަށް ލިބި ވަޑައިގެންނެވި ސްކޮލާޝިޕެއްގައި ކިޔަވާ ވިދާޅުވުމަށް ބޭރަށް ވަޑައިގެން ގާނޫނީ ދާއިރާއިން ފުރަތަމަ ޑިގްރީގެ ފުރަތަމަ ދެ އަހަރު ފުރިހަމަ ކުރެއްވީ މެލޭޝިއާއިންނެވެ. ފަހު އަހަރު އިނގިރޭސިވިލާތުގަ އެވެ. ގާނޫނީ ދާއިރާއިން ހަސަން މާސްޓާސް ހައްދަވާފައިވަނީ އިނގިރޭސިވިލާތުގެ މެންޗެސްޓާ ޔުނިވާސިޓީގަ އެވެ.\nހަސަން ފުރަތަމަ ވަޒީފާ އަދާކުރެއްވީ އެޓާނީ ޖެނަރަލް އޮފީހުގައި ސްޓޭޓް އެޓާނީ އެއްގެ ވަޒީފާ އެވެ. ގާނޫނީ ވަކީލުކަމުގެ ހުވާ ކުރައްވައިގެން އޭނާ ކޯޓްތަކަށް ވަޑައިގަންނަވަން ފެށީ 2000 ވަނަ އަހަރު އެވެ. އެ އޮފީހުގައި 2000 ވަނަ އަހަރުން ފެށިގެން 2005 ވަނަ އަހަރާ ހަމައަށް ވަކީލެއްގެ ގޮތުގައި މަސައްކަތްކުރި އެވެ. -- އޭގެކުރިން އޭލެވެލް ނިންމުމަށް ފަހު ވެސް ހަސަން އެ އޮފީހުގައި މަސައްކަތްކުރެއްވި އެވެ. އެއީ 1995 ވަނަ އަހަރުން ފެށިގެން 1997 ވަނަ އަހަރާ ހަމައަށް ސެކްރެޓްރީއެއްގެ ގޮތުގަ އެވެ. --\nބައެއް އެކުވެރިންނާއެކު ހަސަން --\nއެޓާނީ ޖެނަރަލް އޮފީހުން ވަކިވުމަށްފަހު ހަސަން ވަނީ ޑރ. މުނައްވަރާއެކު މުނައްވަރު އެންޑް އެސޯސިއޭޓްސް ލޯ ފާމް އުފެއްދުމުގެ މަސައްކަތުގައި ބައިވެރިވެފަ އެވެ. އޭގެ ފަހުން 2006 އަހަރުން ފެށިގެން 2008 އަހަރާ ހަމައަށް ގާނޫނު އަސާސީ ޑްރާފްޓީން ޕެނަލްގައި މަސައްކަތްކުރަން ފުރުސަތު ހަސަން ލިބުނެވެ. އެކަމުގައި ބުރަކޮށް މަަސައްކަތްކުރަން ޖެހުމުން ކޯޓަށް ގޮސް ވަކާލާތު ކުރުމުގެ މާގިނަ ފުރުސަތުތަކެއް ހަސަންއަށް ލިބިފައެއް ނުވެ އެވެ.\nދެހާސްއަށްވަނަ އަހަރު އޭރުގެ ސަރުކާރު ބަދަލުވެ ރައީސް މުހައްމަދު ނަޝީދުގެ ސަރުކާރާއެކު އެ ސަރުކާރުގައި ރައީސް މުހައްމަދު ނަޝީދުގެ ކެބިނެޓުން ހަސަން އަށް ޖާގަ ދެއްވި އެވެ. އެގޮތުން އެ ސަރުކާރުގެ ހިއުމަން ރިސޯސެސް، ޔޫތް އެންޑް ސްޕޯޓްސް މިނިސްޓަރުގެ މަގާމުން ފުރުއްވެވި އެވެ. އެ މަގާމުގައި 2008 ވަނަ އަހަރުން 2012 އަހަރުގެ ނިޔަލަށް ހަސަން ހުންނެވި އެވެ.\nކަނޑުއަޑީގައި ބޭއްވި ކެބިނެޓް ބައްދަލުވުމުގައި ހަސަން ބައިވެރިވި --\n"ވަރަށް ބައިވަރު މަސައްކަތްތައް ވަޒީރެއްގެ ގޮތުގައި ވެސް އަޅުގަނޑަށް ކޮށްދެވުނު. އަޅުގަނޑަށް ލިބުނީ ވެސް ވަރަށް ކުރު މުއްދަތެއް، ފަސް އަހަރުގެ ތެރެއިން ތިން އަހަރަކީ ވަރަށް ކުރު މުއްދަތެއް، އެހެންނަމަވެސް ވަރަށް ގިނަ އާ ކަންތައްތަކެއް ކުރެވުނު. އެކަންކަމުގައި ބައިވެރިވުމުގެ ފުރުސަތު ލިބުމަކީ އަޅުގަނޑު ވަރަށް އުފާކުރާ ކަމެއް. އެފަދަ ކެބިނެޓެއްގައި ބައިވެރިވުމުގެ ފުރުސަތު ލިބުމަކީ... ފަހަރެއްގައި އެމްޑީޕީ ސަރުކާރުގެ ފަހުން އައި ސަރުކާރުތަކުން ފުޓްސަލް ދަނޑު އެޅި ވަރަށް ފުޓްސަލް ދަނޑު އަޅާފައި ނުހުރެދާނެ އެހެންނަމަވެސް ޒުވާނަކަށް އެންމެ މުހިންމުވާ ކަންކަން ދެނެގަނެގެން އެކަންކަން އެ ތިން އަހަރު ކުރެވިފައި ހުންނާނެ، ޒުވާނުންނަށް އެންމެ ބޭނުންވަނީ ކުޅިވަރު ނޫންކަން ވިސްނައިދެވުނު ތިން އަހަރު އެއީ، ހަގީގަތުގައި ފޫހިވެގެން ނުވާނެކަން، ވަޒީފާއާއި މަތީ ތައުލީމަކީ އެންމެ މުހިންމު ކަންތައްކަން ބުނެދެވުނު، އެއަށްފަހު ދެން ފޫހިވުމުން ދާން އޮންނަ ތަނެއްކަން ޒުވާނުންގެ މަރުކަޒަކީ ޒުވާނުންނަށް އަންގައިދެވުން،" ހަސަން ވިދާޅުވި އެވެ.\nޒުވާނުންނަށް ވަޒީފާގެ ފުރުސަތުތައް އިތުރު ކުރުމަށާއި ސްކޮލަޝިޕް ޕްރޮގްރާމްތައް ހޯދައިދިނުމަށް ޔޫތް މިނިސްޓަރެއްގެ ގޮތުގައި ހަސަން ގިނަ މަސައްކަތްތަކެއް ކުރައްވާފައިވެ އެވެ.\nހަސަން، އޭނާގެ އަންހެނުންނާއެކު --\nވަޒީރެއްގެ ގޮތުގައި ހަސަން ހުންނެވި ސަރުކާރު ވެއްޓުމާ ގުޅިގެން އެނބުރި ހަސަން ވަޑައިގެންނެވީ ގާނޫނީ މަސައްކަތަށެވެ. އެގޮތުން ހަސަންއަކީ މިހާރު އެކީޓާސް ލޯ ފާމްގެ މެނޭޖިން ޕާޓްނަރެކެވެ. އެ ފާމްގެ އެހެން ޕާޓްނަރުންގެ ތެރޭގައި ފައްޔާޒު އިސްމާއީލާއި ހުސެއިން ޝަމީމާއި އިތުރު ބޭފުޅަކު ހިމެނި ވަޑައިގަންނަވަ އެވެ. އެ ފާމްގައި މިވަގުތު 10 ވަކީލުން މަސައްކަތް ކުރައްވަ އެވެ.\n"މި ފާމްގެ ސާވިސް ލިބިފައިވާ މީހުން މަދެއް ނުވާނެ، ގިނަ ބަޔަކަށް ހަމަ އެނގޭވެސްމެ އަޅުގަނޑުމެންގެ ސާވިސްގެ ފެންވަރާއި އަޅުގަނޑުމެން ކްލައިންޓުންދޭ ސަމާލުކަން ވެސް، އެހެންވީމާ އަޅުގަނޑު ގަބޫލުކުރާ ގޮތުގައި މިހާގިނަ ލޯޔަރުންނާއެކު މަސައްކަތްކުރާއިރު މި ފާމަށް މިހާތަނަށް ލިބިފައިވާ ކާމިޔާބީތަކަށް ބަލާއިރު އަޅުގަނޑަށް ފެންނަނީ ވަރަށް އުޖާލާކޮށް ކުރިމަގު،" ހަސަން ވިދާޅުވި އެވެ.\nވަކީލެއްގެ ކޯޓުގައި ވާކާލާތު ކުރެއްވުމުގައި ހަސަންއަށް އެންމެ ބޮޑު ތަޖުރިބާއެއް ކުރަން ޖެހި ވަޑައިގަތ ރައީސް މުހައްމަދު ނަޝީދުގެ ގާނޫނީ ވަކީލެއްގެ ގޮތުގަ އެވެ. ރައީސް ނަޝީދުގެ ގާނޫނީ ވަކީލެއްގެ ގޮތުގައި ކޯޓުތަކަށް ހާޒިރުވާން ޖެހިވަޑައިގަތުމުން ރާއްޖޭގެ ޝަރުއީ ދާއިރާގައި އިތުރަށް ހަރުދަނާ ކުރަންޖެހޭ އެތައް ކަމެއް ހަސަންއަށް ފާހަގަ ކުރެއްވުނެވެ.\nރައީސް ނަޝީދުގެ ގާނޫނީ ވަކީލުންގެ ޓީމު --\n"ޝަރުއީ ދާއިރާގައި އިތުރަށް އިސްލާހުކުރަން ޖެހިފައިވާ ކަންކަން ހުރި މިންވަރު އަޅުގަނޑަށް އެނގިގެން ދިޔަ ރައީސް ނަޝީދުގެ ކޭސްގައި މަސައްކަތްކުރަން ފުރުސަތު ލިބުމުން. ސިޔާސީ އެފަދަ މައްސަލައެއްގައި ކޯޓުތަކުންނާއި ފަނޑިޔާރުންނާއި ސަރުކާރުގެ ނުފޫޒު އޮންނަނީ ކިހާ ވަރަކަށްކަން ތަޖުރިބާ ކުރެވުނު،" ހަސަން ވިދާޅުވި އެވެ.\nހަސަން ވިދާޅުވި ގޮތުގައި މިހާރު ރާއްޖޭގައި ގާނޫނީ ވަކީލުންނަށް ވަރަށް ބޮޑެތި ގޮންޖެހުންތަކެއް އެބަހުއްޓެވެ. އަދި ދަތިތަކެއް ވެސް ދަނީ ކުރިމަތިވަމުންނެވެ. އޭނާ ވިދާޅުވި ގޮތުގައި މުޅި ޝަރުއީ ދާއިރާއަކީ ރައްޔިތުން ބަލައިގަންނަ ދާއިރާއަކަށް ވާނީ އިންސާފު ލިބޭނެ ކަމަށް ރައްޔިތުންނަށް ގަބޫލު ކުރެވިގެނެވެ.\nހަސަންގެ އާއިލާ: ހަސަންގެ އާއިލާގެ ތިބެނީ 8 މެންބަރުން --\n"ވަރަށް އުނދަގޫ އާންމު އުސޫލެއްގައި ދިމާނުވާ ކަންކަމެއްގައި އެ ބޭފުޅުން އެ މަސައްކަތްކުރައްވަނީ، އެއީ ފަސޭހަ ކަމެއް ނޫން، އެހެންވީމާ ހާއްސަކޮށް އޭރަކު އޮންނަ ސަރުކާރު އެ ކުރައްވާ ކަންކަމަށް ކޮންމެ ކަމަކަށް އާ ބަސް ބުނާ ވަކީލުން ނޫން އެހެން ބޭފުޅުން އެ ކުރައްވާ މަސައްކަތަކީ ހަމަ ޖިހާދެއް، އެހާ އުނދަގުލުގައި އެ ބޭފުޅުން އެ މަސައްކަތްކުރަނީ، އިސްލާހުކުރަން ޖެހޭ ވަރަށް ގިނަ ކަންތައްތަކެއް އެބަ ހުރި ރާއްޖޭގައި،" ހަސަން ވިދާޅުވި އެވެ. "ފައިސާ ދީގެން ކަންކަން ނުކުރެވޭނެ ކަން ވެސް އެމީހުންނަށް ޔަގީންވީމަ އިތުބާރު ލިބޭނީ، އިންސާފު ލިބޭނެކަން ޔަގީންކަން ވީމަ އިތުބާރު ލިބޭނެ،"\nވަކީލެއްގެ ގޮތުގައި ބުރަކޮށް މަސައްކަތްކުރާއިރު، ޓީޓީ ކުޅުއްވުމަކީ ވެސް ހަސަން ވަރަށް ލޯބިކުރާ ކަމެކެވެ. އެއީ، ހަސަންގެ އާއިލީ ކަމެކެވެ. ކާމޭޒު މަތީ ވެސް ޓީޓީ ކުޅުމަކީ ހަސަންގެ އާއިލާ މެންބަރުން ވަރަަށް ފޯރީގައިކުރާ ކަމެކެވެ. އާއިލާ ހުރިހާ މެންބަރު ވެސް ޓީޓީ ވެސް ކުޅެ އެވެ. ހަސަންގެ ބޭބެ އަހުމަދު ލަތީފަކީ ޓީޓީ އެސޯސިއޭޝަން ރައީސެވެ. ހަސަން ވިދާޅުވީ، ލަދު ނުގަންނަ ވަރަށް ޓީޓީ ކުޅެން އެނގޭނެ ކަމަށެވެ. ނަމަވެސް މިހާރު ހުސްވަގުތު ނުލިބޭތީ ޓީޓީ ކުޅޭނެ ވަގުތެއް ނޯވެ އެވެ. އެހެންކަމުން ހަސަނަށް ލިބި ވަޑައިގަންނަވާ މަދު ހުސްވަގުތު ކޮޅުގައި މިހާރު އާންމުކޮށް ކޮށް ބައްލަވަނީ ފިލްމެވެ.\nހަސަން ޅަ އުމުރުގައި ޓީޓީ ރެކެޓެއް ހިފައިގެން ފޮޓޯއަަކަށް ހުއްޓި --\n"ލިބޭ ހުސްވަގުތަކީ އަނެއްހެން މާގިނަ ކަންތައްތަކެއް ކުރެވޭނެ ކަހަލަ ވަގުތެއް ނޫން، އެ ރޭގަނޑު ތަންކޮޅެއް ލަސްވާ ފަހުން، ފިލްމް ބަލަން އަޅުގަނޑު، މޫވީސް ބަލާ އުޅެން، އާންމުކޮށް ބެލޭ ހޮލީވުޑްގެ ފިލްމްގެ އިތުރުން ޔޫރަޕްގެ އެހެން ގައުމުތަކުގެ ފިލްމް ވަރަށް ބަލާއުޅެން، ވަރަށް ތަފާތު ހޮލީވުޑްގެ ފިލްމްތަކާ،" ހަސަން ވިދާޅުވި އެވެ.\nހަސަންގެ ދެ ބޭފުޅުން ތިއްބަވަ އެވެ. އެއީ، 10 އަހަރުގެ ޒާރާ އާއި އަށް އަހަރުގެ ޒީކް އެވެ. އެ ދެ ބޭފުޅުން ވެސް އިންޓަސްކޫލް ލެވެލްގައި ޓީޓީ ކުޅުއްވަ އެވެ.\nހަސަނާއި އޭނާގެ އަންހެނުން އަދި ދެ ދަރިން --\nސިޔާސީ ދާއިރާގެ ކުރިން ހަސަން މަޝްހޫރުވެ ވަޑައިގެންނެވީ މުޅިން ތަފާތު ގޮތަކަށެވެ. މިހާރު އާންމުންގެ ސަމާލު ކަމަށް އޭނާ އަންނަނީ މުޅިން ތަފާތު ގޮތަކަށެވެ. އެއް ކަމެއް ޔަގީނެވެ. ކޮންމެ ދުވަސްވަރެއްގައި ވެސް ހަސަން ހުންނަވަނީ އުުހުގައި ކަމެވެ.


Kuruvaahaka: Dhe Thiki\nކުރު ވާހަކަ: ދެ ތިކި\n"ނުފިލާނެ. އެއްގޮތަކަށް ވެސް ނުފިލާނެ. ހިތުގައި ޖެހޭ ލައްގަނޑަކީ ފަސޭހައިން ފިލުވައިލެވޭނެ އެއްޗެއް ނޫން" ނުހާ ފޯނަށް ޖަވާބު ދެމުން އައިސް އަހަރެން ކުރިމަތީގައި އިށީނެވެ. "އަމުދުން އެމީހެއްގެ ކުށެއްނެތި ކުށެއްގެ ތެރެއަށް މަހައިލުމުން ހިތުގައި ޖެހޭ ވަރު ބޮޑުވާނެ. އަހަންނަކީ އެކަން އެންމެ ރަނގަޅަށް ތަޖުރިބާކުރި އެކަކު. މި ފަދަ ދުނިޔެއެއްގައި އުޅެވޭނީ ވަރަށް ކެތްތެރިވެގެން. ވަރަށް ވިސްނައިގެން. ތިމާ ނޫނަސް އެހެން މީހުން ދުނިޔޭގައި އުޅޭކަން ވެސް ވިސްނައިގެން" ހައިރާންކަމާއެކު އަހަންނަށް ބަލަން އިނދެވުނީއެވެ. ނުހާގެ ތުންފަތަށެވެ. އެ ހަރަކާތްތަކުން އަހަންނަށް ޖުމުލަތައް ފެންނާތީއެވެ. ތުންފަތުގެ ކޮންމެ ގުޑުވާލުމަކުން މާނައެއް ދޭހަވާތީއެވެ. ނުހާ ލުއި ގޮތަކަށް އަހަންނާ ދިމާއަށް ބަލައިލިއެވެ. އަހަރެންގެ މޫނަށް ބަލައިލުމަށްފަހު ނިތުން ވެސް ވާހަކައެއް ބުނެލިއެވެ. އަހަންނަށް ދެނެގަނެވުނެވެ. ކުރީގެ ފިރިމީހާ މައާފަށް އެދި އާދޭސްކުރާ ކަމަށް ބުނުމުންނެވެ. ނުހާގެ މޫނުމަތިން އުފާވެރިކަމުގެ ނިޝާންތައް ފެންނަމުން ދިޔައެވެ. އެހެންވެ އަހަރެން ބޭނުންވީ ނުހާއަށް ފުރުސަތު ދޭށެވެ. ވާހަކަ ކުރިއަށް ގެންދަން އަހަރެން އިޝާރާތް ކުރީމެވެ.\n"ޝިފާނު ގާތު އަހަރެން އެންމެ ފުރަތަމަ ވެސް ބުނިވާހަކައަކީ އެ" ނުހާގެ ފޯނު ކަނާއަތްފަރާތު ކަންފަތަށް ބަދަލުކޮށްލިއެވެ. "އަހަރެން ބުނަންދޯ ފެންނަހާ މަންޒަރަކުން އެއީ ހަގީގަތްކަމަށް ގަބޫލުކުރާނަމަ ގުޅުންތައް ނެތިގެންދާނޭ. އެކުގައި އުޅޭނަމަ އެކުގައި އުޅޭ މީހަކީ ވެސް އިންސާނެއް ކަމަށް ގަބޫލުނުކުރާހާ ހިނދަކު އެއްވެސް ކާމިޔާބެއް ނުލިބޭނޭ"\nއަހަރެން ނުހާއަށް ބަލައިލަމުން ބޮޑުވާ އިނގިލި މައްޗަށް ހިއްލައިލީމެވެ. އޭނާގެ ވާހަކަށް ތާއިދުކުރާ ކަން ހާމަކޮށްލުމަށެވެ.\n"ހަގީގަތުގައި ޝިފާނަށް އަހަރެން ފުރުސަތެއް ދޭން ބޭނުމެއް ނޫން. މުސްކުޅިން ބުނޭ އެއްފުޅަށް މަތިން ފުންމާލި ބަކަރި އަނެއް ފުޅަންމަތިން ވެސް ފުންމާލާނޭ" ނުހާ ފުން ނޭވާއެއް ދޫކޮށްލިއެވެ. "އެކަމަކު ވެސް ޝިފާނު ކުށަށް އަމިއްލައަށް އިއުތިރާފުވެ ހެދުނު ހުރިހާ ގޯހެއް ގަބޫލުކޮށް، އަހަރެން ގާތު ވައުދުވީތީ އަދި ޝިފާނު ތިއީ އަހަރެންގެ ދަރިފުޅުގެ ބައްޕައަށް ވީތީ ފަހު ފުރުސަތު މި ދެނީ"\nއަހަންނަށް ހައިރާންކަން ލިބުނެވެ. ކުއްލިއަކަށް ނުހާގެ ހިޔާލުތައް ކަފިކަފިވާތަން ފެނުމުންނެވެ. އަހަރެންގެ ހިތުގެ ބައެއް ނާރުތަކަށް ވާންވި ކަހަލައެވެ. ނަމަވެސް އެ ހިޔާލުތަކުގެ މައްޗަށް އަމިއްލަ ވިސްނުން އިސްކުރީމެވެ.\n"ހީކޮށްފާނެ އަހަންނަކީ ފަސޭހައިން ހައްލައިލެވޭނެ މީހެކޭ. އެހެންނެއް ނޫން އަހަރެންގެ ދަރިފުޅަށް އަހަންނަށް ބައްޕައެއް ހޯދައެއް ނުދެވޭނެ. ކިތައްމެ ވަރެއް ކުރިއަސް އަހަންނަށް ހޯދައި ދެވޭނީ ހިލޭ މީހެއް" ނުހާގެ ރާގު ބަދަލުވިއެވެ. "ދެން ވެސް ޝިފާނު އެ ގޮތަށް ކުށްހީކޮށް އަހަންނާމެދު ނުނަޒަރުން ނުދެކޭތި. އަހަންނަކީ އެހެން މީހުންހެން އުޅޭ މީހެއް ނޫން. އަހަންނާއެކު އުޅޭ ނަމަ އޯގާތެރިކަމާއި ހިތްހެޔޮކަން އިސްކުރަން ޖެހޭނެ. އަހަރުމެންގެ ވަށައިގެން އުޅެނީ ވެސް އިންސާނުންކަން އެނގެންވާނެ. އެ އެންމެންގެ ވެސް ހިތެއް އޮންނާނެ ކަމާއި ބޭނުންތަކެއް ހުންނާނެ ކަން ވެސް ވިސްނެންވާނެ. އަދި އެމީހުންގެ ޝަކުވާތަކާއި ޝުއޫރުތަކެއް ވެސް ހުންނާނެކަމާއި އެ އަށް ވެސް އިހުތިރާމު ކުރަންވާނެ ކަން ވިސްނެންވާނެ"\nނުހާގެ އަޑު ކެނޑުނެވެ. އޭނާ އިނީ ފޯނުން ދައްކާވާހަކަތައް އަޑު އަހާށެވެ. އެ ކޮޅުން ދެއްކީ ކޮން ވާހަކައެއް ކަމެއް އަހަންނަކަށް ނޭގުނެވެ.\n"އޯކޭ ބާއްވަނީ" ނުހާ، އަހަންނާ ދިމާ ބަލައިލުމަށް ފަހު ހީލިއެވެ.\n"ދާއިން ކީއްވެތަ އެހާ ދެރަވެފަ އަބަދު ތި އިންނަނީ؟" ނުހާ ބަލައިލީ އަހަރެންގެ މޫނަށެވެ. "އަހަންނަށް ވަރަށް ގިނައިން ފެނޭ ދާއިން ވަރަށް ނެގިމަޑުވެ ހާސްވެ ކަންބޮޑު ވެފަ އިންނަ މަންޒަރު"\nކަމެއް ނުވާކަން ބުނެދިނުމަށް އަހަރެން ބޯ ހޫރުވައިލީމެވެ. ވަރަށް ހިތްހަމަ ޖެހޭކަން ހަރަކާތުން ދައްކުވައިދިނީމެވެ. އަދި ނުހާގެ ހިތްހެޔޮ ކަމާއި އޯގާތެރިކަން އަބަދުވެސް ހަނދާން ބަހައްޓާނެ ކަމާއި މި އޮފީހުން އަހަންނަށް އެންމެ ރަނގަޅު މީހަކީ ނުހާ ކަމުގައި ބުނެދިނީމެވެ. ރަނގަޅު ކަމަށް ބުނަނީ ދޭ އެއްޗަކުން، ގެންނަ ހަދިޔާއެއްގެ ސަބަބުން ނޫންކަން ވެސް ބުނެދިނީމެވެ.\n"އަސްލު އަހަރެން ގަބޫލެއް ނުކުރަން ދާއިންއަށް މާގިނަ ކަމެއް އަހަންނަށް ކޮށްދެވޭ ކަމަކަށް" ނުހާ އިސްޖަހައިލިއެވެ. "މީހުންގެ ވިސްނުން އަދިވެސް ބަދަލުވާކަށް ނޫޅޭ. މިފަދަ ތަހުޒީބު ޒަމާނެއްގައި ވެސް ކޮންމެ މީހަކު ވެސް އުޅެނީ އެމީހެއްގެ އަމިއްލަ އެދުމައިގެން. ކޮންމެ މީހަކީ ވެސް ޒިންމާތަކެއް އޮންނާނެ މީހެއް. ކޮންމެ މީހަކު ވެސް ޒާތީ ކަންކަން އެއް ފަރާތްކޮށް އަނެއްކާގެ އިހުސާސްތަކަށް އިހްތިރާމު ކުރާނަމަ... އެހެން ނޫނީ އޯގާތެރި މުޖުތަމައެއް ނުފެންނާނެ"\nބަދަލުގައި އަހަރެން އާއެކޭ ބުނުމަށް ބޯޖަހައިލީމެވެ.\n"އަސްލު އެއްވެސް މީހަކީ ކުޅެދޭ މީހެއް ނޫން. ޖިސްމާނީ އައިބެއް ބޭރުފުށުން ނުފެނުނަސް، ކޮންމެ މީހެއްގެ ވެސް އައިބުތަކެއް ހުންނާނެ. ނުކުޅެދޭ ކަންތައްތަކެއް، ސިފަތަކެއް ހުންނާނެ. އެކަމަކު މި މުޖުތަމައުގެ އެންމެންނަށް މިކަންކަން ނުވިސްނެނީ" ހަރަކާތްތަކުން އަހަރެންގެ އިހުސާސްތައް ނުހާގެ ކުރިމައްޗަށް އޮއްސައިލީމެވެ.\n"ބޮސް އެބަ ގޮވާލައްވާ ދާއިންއަށް" އޮފީހުގެ ވެރިޔާގެ ކާތިބާ، ޝިމްލާ އަހަންނާ ދިމާއަށް ބަލައިލިއެވެ. އެއާއެކު ލުއި ހިނިތުން ތުންފަތުގައި ދައުރުކޮށްލިއެވެ.\n"އަނެއްކާ ކަމެއް ގޯސްވީތަ؟" ނުހާ ވެސް ހައިރާން ކަމާއެކު ޝިމްލާއަށް ބަލައިލިއެވެ.\n"ހީވަނީ އެހެން" ޝިމްލާ ތަފުސީލަކަށް ނުދިޔައެވެ.\n"ދާއިންއަށް އަހަރުމެން ދައްކާ ވާހަކަތައް ސާފުކޮށް ދޭހަވާނެ. ދާއިންގެ ވާހަކަތައް އަހަންނަށް ދޭހަ ކުރަން ދަތިވެދާނެ. ނުހާ ވެސް ދާއިންއާއެކު އައުމަކީ އަހަންނަށް ފަސޭހަވާނެ ކަމެއް. އެހެންވީމަ ނުހާ ބައިވެރިވުމަކުން އެއް ވެސް ޝަކުވާއެއް ނެތް" އޮފީހުގެ ވެރިޔާ، ސަމަދު އަހަންނަށް ބަލައިލިއެވެ.\n"ޝުކުރިއްޔާ" ނުހާ ހިނިތުންވެލަމުން އަހަންނާ ދިމާ ބަލައިލިއެވެ.\n"ދާއިން މި ހާޒިރު ކުރެވުނީ ޔުސްރާ ހުށަހެޅި މައްސަލައަކާ ގުޅިގެން" ސަމަދު ވާހަކަފެށީ ސީދާ މައުޟޫއިންނެވެ. "ޔުސްރާގެ ޝަކުވާތައް ހިއްސާކުރުން އެދެން"\n"ޝުކުރިއްޔާ. އަޅުގަނޑަށް އެނގޭ ދާއިންއަކީ ކޮންކަހަލަ މީހެއްކަން. މިކަހަލަ މައްސަލައެއް ހުށަހަޅަން މި ޖެހުނީ އެއް ކަމެއް ތަކުރާރުވާން ފެށުމުން އެކަން ހުއްޓުމަކަށް ގެނައުމަށް" ޔުސްރާ މަޑުމޮޅި ރާގަކުން ވާހަކަފެށިއެވެ. "ދާއިން އޮފީހަށް ވަނީއްސުރެ އަހަންނަށް މި ޖެހެނީ މިކަމަކުން ސަލާމަތް ނުވެވިގެން އުޅެން. ކޮންމެ ދުވަހަކު ވެސް މިކަމަކުން މިންޖު ނުވެގެން އުޅެން. އަހަރެން ހިޔެއް ނުކުރަން ދާއިންއަކީ...\nޔުސްރާ ދައްކަމުންދާ ވާހަކަތައް އަހަންނަށް ފަހުމެއް ނުވިއެވެ. އޭނާ އެ ކިޔަނީ ކީކޭ ކަމެއް އަހަންނަކަށް ނުވިސްނުނެވެ. އަހަންނަށް އެނގިގެން އެއްވެސް މީހަކަށް ދެރައެއް ނުދެމެވެ. ޖެއްސުމެއް ނުކުރަމެވެ. މީހަކު ދެރަވެދާނެ ކަމެއް ނުކުރަމެވެ. އަހަންނަށް މުށްކަވާލެވުނެވެ. ނާރުތަކަށް ވާންވިއެވެ. މުޅި މީހާގެ ހަންގަނޑު ރަތްކުލައަށް ބަދަލުވަމުން ދިޔައެވެ. އަހަންނަށް ބަލައިލެވުނީ ނުހާގެ މޫނަށެވެ. އޭނާ ދެފަރާތަށް ބޯ ހޫރުވައިލިއެވެ. ނުހާގެ މެސެޖު އަހަނަށް ތަރުޖަމާ ކުރެވުނީ ރަނގަޅަށެވެ. އިހަށް ހަމަޖެހިލާށޭ ބުނާފަދައިން އޭނާގެ ނިތުން ދެތިން ވާހަކައެއް ބުނެލިއެވެ.\n"އަހަރެން މިހާ ހިސާބަށް މިކަން މި ހުށަހެޅީ ދާއިންނަށް ދެރައެއް ދޭކަށް ނޫން. އަހަރެން ގަބޫލުކުރަން އެހެން މީހުންނާ ދާއިން ތަފާތު ވާނެކަން. އަހަންނަށް ވެސް ވިސްނޭ އެފަދަ މީހުންގެ އިހްސާސްތައް ތަފާތު ވާނެކަން" ޔުސްރާއަށް ގިސްލެވެން ފެށުނެވެ. "އަހަންނަށް އެނގޭ ދާއިންމެން ކަހަލަ މީހުންނަކީ ހުރިހާ ދުވަހު ގޭތެރޭގައި ބަންދުވެފައި ތިބި ބައެއްކަން. އެމީހުންނަށް ތަހުޒީބުވެފައިވާ މުޖުތަމައުތަކުގައި ކަންކަން ހިނގާ ނުހިނގާގޮތް ފުރިހަމައަށް ނޭނގިދާނެކަން ވެސް. ފުރައްސާރަ ކުރުމަކީ ގާނޫނީ ކުށެއްކަން ވެސް ދާއިންއަށް ނޭނގިދާނެ. އަހަރެން ބޭނުންވަނީ ދާއިނަށް އެ ކުރެވެނީ ރަނގަޅު ނޫންކަމެއް ކަން ވިސްނައިދޭން. އޭނާއަށް އަދަބެއް ދޭކަށް ބޭނުމެއް ނޫން"\nނުހާ ހައިރާން ކަމާއެކު ބަލައިލީ އަހަރެންގެ މޫނަށެވެ. ދެތިން ފަހަރަކު އަހަންނަށް އޭނާ ނިތް އެއްލިއެވެ. ސިއްރުން ކަންތައްތަކެއް ހިންގަނީހޭ އެހިއެވެ. ނޫނެކޭ ބުނުމުގެ ގޮތުން ކުޑަކޮށް ލޯމަރައިލަމުން ދެފަރާތަށް ބޯހަލުވައިލީމެވެ.\n"ދާއިން ޔުސްރާ އެ ދައްކާ ވާހަކާމެދު އެއްޗެއް ބުނުން އެދެން" ސަމަދު އަހަންނާ ދިމާއަށް ބަލައިލިއެވެ. "ނުހާ ވަރަށް ރަނގަޅު ދާއިންގެ ވާހަކަތައް އަޅުގަނޑަށް ތަރުޖަމާ ކޮށްދިނިއްޔާ"\nނުހާ ބަލައިލީ އަހަރެންގެ މޫނަށެވެ. ސަމަދު ވެސް ކަޅި ޖަހައި ނުލައި އަހަރެންގެ މޫނަށް ބަލަމުން ނިތުގެ އިޝާރާތުން ފަށާށޭ ބުނެލިއެވެ. އަހަންނަށް ބަލައިލެވުނީ ނުހާގެ މޫނަށެވެ. ނުހާ ވެސް ކުރީ އެއް އިޝާރާތެކެވެ.\n"އަޅުގަނޑަކަށް ނުވިސްނޭ ޔުސްރާ އެ ދައްކާ ވާހަކައެއް" އަހަރެންގެ ހަރަކާތްތައް ނުހާ ލަފުޒުތަކަށް ބަދަލު ކުރަމުން ދިޔައެވެ. "ޔުސްރާގެ މަގުސަދަކީ ކޮބައި ކަމެއް އަޅުގަނޑަކަށް ނޭނގެ. ޔުސްރާ އަޅުގަނޑު ދެކެ ރުޅިއަންނަންވީ ސަބަބެއް ނުވިސްނޭ. އަޅުގަނޑަށް އެނގިގެން މި އޮފީހުގެ އެއްވެސް މީހަކަށް އެއްވެސް އުނދަގުލެއް ގެއްލުމެއް ނުދެން. އަދި އެއްވެސް ޖެއްސުމެއް ވެސް ނުކުރަން. ފުރައްސާރައެއް ވެސް ނުކުރަން"\nއަހަރެންގެ ހަރަކާތްތައް ލަސްލަހުން، މަޑުމަޑުން ނުހާގެ އަޑުން އިވެމުން ދިޔައެވެ. އަހަންނަށް ބަލައިލެވުނީ ޔުސްރާއަށެވެ. އޭނާ އިނީ ނުހާއަށް ބަލަހައްޓައިގެންނެވެ.\n"މި ފަދަ ތަހުޒީބު ޒަމާނެއްގައި، ނާތަހުޒީބީ ވިސްނުން ނުގެން ގުޅެމޭ ބުނެ އަމަލީ ގޮތުން ބައެއް މީހުން އެފަދަ ކަންކަން ކުރާތީ އަޅުގަނޑު ގަބޫލު މި ކުރަނީ އެފަދަ މީހުންނަކީ އަމަލާ ބަސް ދިމާ ނުވާ ބައެއް ކަމަށް" ނުހާއަށް އަހަރެންގެ ޖުމުލަ ފުރިހަމަ ކޮށްލެވުނީ ހަމަ ކިރިޔާއެވެ. އޭނާ ފާޑަކަށް އަހަރެންގެ މޫނަށް ބަލައިލިއެވެ. ދެ ލޮލުން ކަރުނަ ހިލެން ފެށިއެވެ.\nއަހަރެން ބޭނުންވީ ޔުސްރާއަށް ކަމެއް ވިސްނައިދޭށެވެ. އޭނާ ދެއްކިވާހަކައަކީ އަހަންނަށް ނިސްބަތްވާ ވާހަކައެއް ނޫންކަން ހާމަކޮށްދޭށެވެ.\nޔުސްރާ ފުރުޞަތަކަށް އެދުނެވެ.


Insaaniyathah emme bodu heydha eh kuri qaumuthakuge thereygai Saudi\nއިންސާނިއްޔަތަށް އެންމެ ބޮޑު ހޭދައެއް ކުރި ގައުމުތަކުގެ ތެރޭގައި ސައުދީ\nސައުދީ ރަސްގެފާނާއި ވަލީއަހުދު --\nމިދިޔަ 2019 ވަނަ އަހަރު އިންސާނިއްޔަތަށް އެންމެ ބޮޑު ހޭދައެއް ކުރި ގައުމުތަކުގެ ތެރޭގައި ސައުދީ އަރަބިއްޔާ ހިމެނިއްޖެ އެވެ.\nއދ. ގެ ފައިނޭޝިއަލް ޓްރެކިން ސާވިސްއިން ވަނީ 2019 ވަނަ އަހަރު އިންސާނިއްޔަތަށް އެންމެ ބޮޑު ހޭދައެއް ކުރި ގައުމުތަކުގެ މައުލޫމާތު ހާމަކޮށްފަ އެވެ. އެ ގޮތުން މިދިޔަ އަހަރު ވެސް އެންމެ ބޮޑު ހޭދައެއް ކޮށްފައި ވަނީ އެމެރިކާއިންނެވެ. އެމެރިކާއިން ވަނީ 35.8 ޕަސެންޓް ހިއްސާ ކޮށްފަ އެވެ.\nދެވަނައަށް އެންމެ ބޮޑު ހޭދައެއް ކުރި ޖަރުމަނުން ވަނީ 9.5 ޕަސެންޓް ހިއްސާ ކޮށްފަ އެވެ. މި ލިސްޓްގެ ތިންވަނާގައި ވަނީ އިނގިރޭސިވިލާތެވެ. އެ ގައުމުން ވަނީ 7.8 ޕަސެންޓް ހިއްސާކޮށްފަ އެވެ. މިދިޔަ އަހަރު ހަތަރުވަނަ އަށް އެންމެ ބޮޑު ހޭދައެއް ކޮށްފައިވަނީ ޔޫރަޕިއަން ކޮމިޝަނުންނެވެ. ޔޫރަޕިއަން ކޮމިޝަން ވެސް ވަނީ 7.8 ޕަސެންޓް ހިއްސާކޮށްފައި ވެއެވެ.\nފަސްވަނަ އަށް އެންމެ ބޮޑު ހޭދައެއް ކުރީ ސައުދީ އަރަބިޔާއިންނެވެ. އެ ގައުމުން ވަނީ 5.5 ޕަސެންޓް ހިއްސާ ކޮށްފަ އެވެ. އިންސާނިއްޔަތަށް އެންމެ ބޮޑު ހޭދައެއް ކުރި ގައުމުތަކުގެ ތެރޭގައި ސައުދީ އަރަބިއްޔާ ހިމެނިފައިވާއިރު، މިއީ މިހާތަނަށް އިސްލާމީ ގައުމަކުން ކުރި އެންމެ ބޮޑު ހޭދަ އެވެ. އަދި މިއީ އިންސާނިއްޔަތަށް އެންމެ ބޮޑު ހޭދައެއް ކުރި ފަސް ގައުމުގެ ތެރޭގައި އިސްލާމީ ގައުމެއް ހިމެނުނު ފުރަތަމަ ފަހަރެވެ.\nމިދިޔަ އަަހަރުގެ ތެރޭގައި ސައުދީން ވަނީ 1,281,625,265 ޑޮލަރު އިންސާނިއްޔަތަށް އެހީވުމުގެ ޕްރަގްރާމްތަކަށް ހޭދަ ކޮށްފަ އެވެ.\nޔޫއެން ސައުދީ އަަރަބިއްޔާ


Raskamaa dhekolhu reyvunthakehgai baiverivi kamuge thuhumathugai Jordan ge kureege Crown prince gey bandhu kohffi – adduLIVE\nރަސްކަމާ ދެކޮޅު ރޭވުންތަކެއްގައި ބައިވެރިވިކަމުގެ ތުހުމަތުގައި ޖޯޑަންގެ ކުރީގެ ވަލީއަހުދު ގޭބަންދުކޮށްފި\nApr 04, 2021, 13:30 އަބްދުﷲ ޔާމީން\nޕްރިންސް ހަމްޒާ (ކ) ރަސްގެފާނު އަބްދުالله )ވ( --\nރަސްކަމާއި ދެކޮޅު ރޭވުންތަކެއްގައި ބައިވެރިވިކަމުގެ ތުހުމަތުގައި ޖޯޑަންގެ ރަސްގެފާނުގެ އެއްބަފާ ކޮށްކޯފުޅު އަދި ކުރީގެ ވަލީއަހުދު ޕްރިންސް ހަމްޒާ ބިން އަލްހުސައިން ގޭގައި ބަންދުކޮށްފިއެވެ.\nބޭރު މީޑިއާތަކުން ރިޕޯޓްކޮށްފައިވާގޮތުގައި ޖޯޑަންގެ މިހާރުގެ ރަސްގެފާނު އަބްދުﷲ ގެ ރަސްކަމާއި ދެކޮޅަށް ބަޔަކު ރާވަމުން ދިޔަނަމަވެސް އެކަން ކުރުމަށް ރާވާފައިއޮތީ މުޒާހަރާތައް އިތުރުކުރުވާ ރަސްކަމަށް އަދި ރަސްގެފާނަށް އެކި ކަންކަމުގައި ދަތިކުރުވައިގެންނެވެ. ޖޯޑަންގެ ސަރުކާރުން މިކަން ސިފަކޮށްފައިވަނީ ޤައުމުގެ ހަމަޖެހުން ނަގާލުމަށް ބަޔަކު ކުރަމުން އަންނަ ކަމެއްގެ ގޮތުގައެވެ.\nޖޯޑަންގެ ކަމާބެހޭ އެކި އިދާރާތަކާ ހަވާލާދީ ރިޕޯޓްކޮށްފައިވާގޮތުގައި މިކަމުގެ ތުހުމަތު މިހާތަނަށް 20 މީހުން ހައްޔަރުކޮށް ރަސްގެފާނުގެ އެއްބަފާ ކޮށްކޯފުޅު ޕްރިންސް ހަމްޒާގެ މޫވްމެންޓްސް ވަނީ ކޮންޓްރޯލްކޮށްފައެވެ. ޖޯޑަންގެ ކަމާބެހޭ އިދާރާތަކުން ބުނެފައުވަނީ ޕްރިންސް ހަމްޒާއާމެދު އެ ފިޔަވަޅު އަޅާފައިވަނީ މިހާރު ކުރިއަށްދާ އިތުރު ބޮޑު ތަހުގީގަކާއި ގުޅިގެންކަމަށެވެ.\nހައްޔަރުކޮށްފައިވާ މީހުންގެ ތެރޭގައި ޖޯޑަންގެ ކުރީގެ މިނިސްޓަރަކާއި ރަސްގެފާނު އަބްދުﷲގެ ގަނޑުވަރުކޮޅުގައި ކުރިން އިސްމަގާމެއް އަދާކުރި މީހަކު ހިމެނެއެވެ.\nޕްރިންސް ހަމްޒާ ބީބީސީއަށް ފޮނުވާފައިވާ ވީޑިއޯއެއްގައި ވިދާޅުވެފައިވަނީ ގޭގައި ބަންދުކޮށްފައިހުރި ކަމަށާއި، އަދި އެއްވެސް މީހަކާއި ބައްދަލުކޮށް ވާހަކަ ދެއްކުން މަނާކޮށްފައިވާކަމަށެވެ. އަދި އެގޮތަށް ގޭގައި ބަންދުކުރުމަށް އެންގީ މީގެ ކުރިން ބައިވެރިވި ބައެއް ބައްދަލުވުންތަކުގައި ރަސްގެފާނު އަބްދުﷲ އަށް އަދި ޖޯޑަންގެ ކަންކަން ހިނގަމުން އަންނަގޮތާއިމެދު ފާޑުކިޔާ ބައެއް މީހުން އެ ބައްދަލުވުންތަކުގައި ވާހަކަ ދައްކާފައިވާތީ ކަމަށެވެ. މިވީޑިއޯގައި ޕްރިންސް ހަމްޒާ ވަނީ ފާއިތުވި 20 އަހަރުގެ ތެރޭގައި ޖޯޑަންގެ ވެރިކަމުގެ ނިޒާމުގެ ތެރޭގައި ބޮޑެތި ކޮރަޕްޝަންގެ ކަންކަން ހިންގާފައިވާކަމަށް ތުހުމަތުކޮށްފައެވެ. އަދި ޖޯޑަންގައި ހިޔާލުފާޅު ކުރުމުގެ މިނިވަންކަން އެއްވެސް ވަރަކަށް ނެތްކަމަށާއި ފާޑުކިޔާ މީހުނަށްވެސް ހަރުކަށި އަދަބު ދެމުން އަންނަކަމަށް ބުނެފައިވެއެވެ.\nޕްރިންސް ހަމްޒާ ޖޯޑަންގެ ވަލީއަހުދުކަން ކުރައްވާފައިވަނީ 1999 ވަނަ އަހަރުން 2004 ވަނަ އަހަރުގެ ނިޔަލަށެވެ. ޕްރިންސް ހަމްޒާގެ އަތްޕުޅުން ވަލީއަހދުގެ މަގާމު ނެންގެވުމަށްފަހު ރަސްގެފާނު އަބްދުﷲ އެމަގާމު 2004 ވަނަ އަަހަރު ދެއްވާފައިވަނީ ރަސްގެފާނުގެ ބޮޑު ފިރިހެން ދަރިފުޅު ހުސައިން ބިން އަބްދުﷲ އަށެވެ.\nކޮވިޑް-19 އާއި ގުޅިގެން ކުރިމަތިވި އިގްތިސާދީ ދަތިތަކާއި ގުޅިގެން ޖޯޑަންގައި މުޒާހަރާތަށް ކުރަމުން އަންނައިރު، ޖޯޑަންގެ ކަންކަން ދިރާސާކުރާ ފަރާތްތަކާ ހަވާލާދީ ރިޕޯޓް ކޮށްފައިވާ ގޮތުގައި އެ ޤައުމަކީ ޕްރޯ-ޑިމޮކްރަޓިކް އަދި މުޒާހަރާކޮށް ހިޔާލުފާޅުކުރުމުގެ ފުރުސަތު އޮތް ޤައުމެކެވެ. އަދި އެ ފަރާތްތަކާއި ހަވާލާދީ ރިޕޯޓްކޮށްފައިވާގޮތުގައި ޖޯޑަންގެ ހަމަޖެހުންނަގާލުމަށް މިހާރު ހިންގޭ ކަންކަމުގެ ފަހަތުގައި އެޤައުމުގެ އެކި ޤަބީލާތަކުގެ ވެރިންނާއި ސިޔާސީ ބައެއް މީހުން ހިންގާހަރަކާތްތަކަށް ބޭރުގެ ބައެއް ނުފޫޒުގަދަ ފަރާތްތަކުން އަންނަނީ ހަރަދުކުރަމުންނެވެ. ގިނަ ބަޔަކު ގަބޫލުކުރާ ގޮތުގައި މިހާރު ހިންގޭ ކަންމަކީ ޖޯޑަންގައި ބަޔަކު ބަގާވާތެއް ކުރުމަށް ރާވަމުންދިޔަ ދިޔުން ނާކާމިޔާބު ކުރުމަށް ކުރެވޭ މަސައްކަތެކެވެ.\nޖޯޑަންގެ ރަސްގެފާނު އަބްދުﷲ އަކީ މުސްލިމް ޤައުމުގެތަކުގެ ވެރިންގެ ތެރެއިން ފާހަގަކޮށްލެވޭ ބޭފުޅެކެވެ. އެގޮތުން އަރަބި އިސްލާމީ ޤައުމުތަކުގެ ހަމަޖެހުމަށް ރަސްގެފާނު އަބްދުﷲ ކުރައްވާ މަސައްކަތް އަދި ޚާއްސަކޮށް ފަލަސްތީނާއި ސީރިއާގެ މައްސަލައިގައި ކުރައްވާ މަސައްކަތްޕުޅުތައް ގިނަ ބަޔަކު ފާހަގަކުރެއެވެ.


21 Million Rufiya Ah Kothareh Vihkaalaifi - Vaguthu\nކޮތަރެއްގެ އަގު މިލިއަނުން ގުނާލެވޭ މިންވަރަކަށް އަރައިގެން ދިއުން އެއީ ޔަގީނުން ވެސް ގިނަ މީހުންނަށް ވަރަށް ބޮޑު ހައިރާންކަމެއް ލިބޭނެ ކަމެކެވެ. ނަމަވެސް ޗައިނާ މީހަކު މިވަނީ އޮންލައިން ކޮށް ކުރިއަށް ގެންދިޔަ ނީލަމެއްގައި 1.25 މިލިއަން ޔޫރޯ (21.8 މިލިއަން ދިވެހި ރުފިޔާ) އަށް ކޮތަރެއް ގަނެފައެވެ.\nއާމަންޑޯ ނަމަކަށް ކިޔާ ކޮތަރު ބޮޑު އަގެއްގައި ގަނެފައި ވަނީ އެއީ ދުރު ރާސްތާ ރޭހެއް ޖެހުމަށް ވަރަށް ފުރިހަމަ އަށް ތަމްރީން ކޮށްފައިވާ ކޮތަރަކަށް ވާތީއެވެ.\nޗައިނާ އާއި ވިއެޓްނާމް މީހުން ބޮޑު އަގުގައި ކޮތަރު ގަނެ ވިއްކުމަކީ އާއްމު ކަމެކެވެ. ނަމަވެސް މިހައި ބޮޑު އަގެއްގައި މީގެ ކުރިން ކޮތަރެއް ވިކިފައިވާކަމަށް ރެކޯޑް ކުރެވިފައެއް ނުވެއެވެ.\nމީގެ ކުރިން ކޮތަރެއްގެ އަގު އެންމެ މައްޗަށް ނީލަމެއްގައި ގޮސްފައި ވަނީ 376000 އެމެރިކާ ޑޮލަރަށެވެ. މިފަހަރު އެ ރެކޯޑް މުގުރާލާނެ ކަމަށް ކުރިން ވެސް އޮތީ ބެލެވިފައެވެ. ނަމަވެސް ރެކޯޑް މުގުރާލާފައި ވަނީ ކުރިން ލަފާވެސް ކުރެވިފައިވާ ވަރަށް ވުރެ މާބޮޑު އަގެއް ހުށަހަޅައިގެންނެވެ.\nއޮންލައިންކޮށް ކުރިއަށް ދިޔަ ނީލަމުގައި އާމަންޑޯގެ އިތުރުން ވެސް 178 ކޮތަރެއް ވަނީ ނީލަމުގައި ވިއްކާލާފައެވެ. އެކޮތަރުތައް ވިއްކާލައިގެން ވެރިފަރާތްތަކުން ވަނީ ޖުމްލަ ދެމިލިއަން ޔޫރޯ ހޯދާފައެވެ.\nކޮތަރުގެ ރޭސްތަކަކީ ޗައިނާ އާއި ވިއެޓްނާމްގެ އިތުރުން ބެލްޖިއަމް، އިނގިރޭސިވިލާތް، ފްރާންސްގެ އުތުރު އަދި ނެދަލޭންޑްސްގައި ވެސް ވަރަށް ފޯރި އާއި އެކު ކުރިއަށްދާ ރޭސްތަކެކެވެ. ނަމަވެސް މި ރޭސްތަކަށް ތައްޔާރުވާން އެންމެ ބޮޑު ޚަރަދެއް ކުރަނީ އޭޝިއާގެ ވިޔަފާރިވެރިންނެވެ.\nމާޗް 19, 2019 13:28\nރުފިޔާއިން އަގުތިޖެހީ އެއީ ؟


މި މިނިސްޓްރީ IUL)459-HR/459/2019/20) ނަންބަރު އިޢުލާން ބާޠިލްކޮށް، އެމަޤާމަށް ކުރިމަތިލުމުގެ ފުރުޞަތު އަލުން ހުޅުވައިލަމެވެ.\nJ- 251348 , J- 309641, J- 309642\n-/700 ރުފިޔާ (ސަޕޯޓިންގ ކޯ އެލަވަންސް 2)\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން ރިސްކް އެލަވަންސް ފައިސާ.\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން ޝިފްޓް އެލަވަންސް ފައިސާ.\nއިސްލާމީ ރިވެތި އުޞޫލްތަކުގެ މަތިން ކުދިން ބެލެހެއްޓުމުގެ ހުރިހާ ކަމެއް ކުރިއަށް ގެންދިޔުމާއި ދީނީ ކަންތައްތައް ކުދިންނަށް އުނގަންނައިދިނުމާއި ކުދިންނަށް ރީތި އާދަކާދަތައް ދަސްކޮށްދީ ރިވެތިބަހުން މުޢާމަލާތް ކުރަން ދަސްކޮށްދިނުން.\nކުދިންނަށް ކެއިންބުއިމުގެ ކަންކަން ހަމަޖެއްސުމާއި، ފެންވެރުވުމާއި، ނިންދެވުމާއި، ސްކޫލަށް ގެންދިއުމާއި، ކުދިން ބެލެހެއްޓުމުގައި ދުވަހުން ދުވަހަށް ކުރަންޖެހޭ އެންމެހައި މަސައްކަތްތައް ކުރުން.\nކުދިން ސްކޫލަށް ދިއުމުގެ ކުރިން އެކުދިން ސްކޫލަށް ބޭނުންވާ ތަކެތި ހަމަތޯ ބަލާ ހަމަނުވާނަމަ އެތަކެތި ހަމަކޮށްދިނުމާއި ސްކޫލް ފިލާވަޅުތައް ނިންމާފައިވޭތޯ ބަލައި ފޮތްތައް ތާވަލާއި އެއްގޮތަށް ހަމަކުރުވައި ސްކޫލަށް ގެންގޮސް ގެނައުން.\nއެހެން ސެކްޝަނެއްގެ މަސައްކަތް ކުރަންޖެހިއްޖެ ހާލަތެއްގައި އެމަސައްކަތް ކުރުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން (www.csc.gov.mv) އަދި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް ގެ ވެބްސައިޓުންނާއި (www.gender.gov.mv) ކައުންޓަރުން އަދި ކުޑަކުދިންގެ ހިޔާއިން ލިބެންހުންނާނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 ޖަނަވަރީ 16 ވާ ބުރާސްފަތި ދުވަހުގެ 13:30 ގެ ކުރިން، މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސް (ބިއްލޫރިޖެހިގެ، މަޖީދީމަގު) އަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް (([email protected] މެދުވެރިކޮށް ވެސް ބަލައިގަނެވޭނެއެވެ.\nސުންގަޑި: 16 ޖަނަވަރީ 2020 1330


ޙައިޟުވެރިއާއި ނިފާސްވެރިޔާ އަދި ޖުނުބުވެރިޔާ ޤުރުއާން ކިޔެވުމުގެ ޙުކުމަކީ ކޮބައިތޯ؟ – Araamagu – Entertainment website\nދީނީ ސުވާލު ޙައިޟުވެރިއާއި ނިފާސްވެރިޔާ އަދި ޖުނުބުވެރިޔާ ޤުރުއާން ކިޔެވުމުގެ ޙުކުމަކީ ކޮބައިތޯ؟5January,20175 January,2017\nއަރާމަގު ޑޮޓް ކޮމް\nޙައިޟުވެރިއާއި ނިފާސްވެރިޔާ އަދި ޖުނުބުވެރިޔާ ޤުރުއާން ކިޔެވުމާއި ޛިކުރުކުރުމާއި ދުޢާކުރުމުގެ ޙުކުމަކީ ކޮބައިތޯ؟\nޙައިޟުވެރިޔާއާއި ނިފާސްވެރިޔާއަށް ޙަރާމްވެގެންވަނީ ޚަތިމުގައި ބީހުމެވެ. ވީމާ ޤުރުއާނުގައި ބީހުމަކާއި ނުލައި އެހެން ހުރިހައި ގޮތަކުން ( ފޯނުންބަލައިގެން ނުވަތަ ހިތުން ދަސްކޮށްފައިވާ ޤުރުއާނުގެ ސޫރަތްތައް) ކިޔެވުން ޙައިޟުވެރިޔާއާއި ނިފާސްވެރިޔާއަށް ހުއްދަވެގެންވެއެވެ. ސަބަބަކީ ޙައިޟުވެރިޔާއާއި ނިފާސްވެރިޔާއަށް ޤުރުއާން ނުކިޔެވޭނެކަމަށް ޞައްޙަ ދަލީލަކުން އައިސްފައި ނުވުމެވެ.\nހަމަ މިފަދައިން ހުރިހައި ވަގުތެއްގައިމެ ދުޢާކުރުމާއި ޛިކުރުކުރުމާއި ހެނދުނާއި ހަވީރުގެ ޛިކުރުތައް ކިޔުން ހައިޟުވެރިޔާ އަދި ނިފާސްވެރިޔާއަށް ހުއްދަވެގެންވެއެވެ.\nޖުނުބުވެރިޔާއަށް ޤުރުއާން ޤުރުއާން ކިޔެވުމާއި ޤުރުއާނުގައި ބީހުން ޙަރާމްވެގެންވެއެވެ. ޢަލީ ރަޟިޔައްﷲގެ ކިބައިން އަބޫ ޔަޢްލާ ރިވާކުރައްވާފައިވާ ޙަދީޘެއްގައިވެއެވެ. ޢަލީ ރަޟިޔައްﷲ ވިދާޅުވިއެވެ. ރަސޫލާ صلى الله عليه وسلم ވުޟޫ ކުރެއްވުމަށްފަހު ޤުރުއާން ކިޔަވާ ވިދާޅުވިއެވެ.” އަދި އެއަށްފަހު އެކަލޭގެފާނު ޙަދީޘްކުރެއްވި އަޑު ތިމަންކަލޭގެފާނު އެއްސެވީމެވެ. “މިހެން ކަންތައް ކުރުން އޮތީ ޖުނުބުވެރި ހާލަތުގައި ނެތް މީހުންނަށެވެ. ޖުނުބުވެރިން ޤުރުއާން ކިޔެވުމެއް ނެތެވެ. އާޔަތެއްގެ މިންވަރުވެސް ކިޔެވުމެއްނެތެވެ.”\nނަމަވެސް، ހެނދުނާއި ހަވީރުގެ ޛިކުރުތައް ކިޔުމާއި ދުޢާކުރުމާއި އަދި ޛިކުރުގެ ގޮތުގައި ކިޔެވޭ ސޫރަތްތަކާއި ( އިޚްލާޞް، ފަލަޤް، ނާސް) އާޔަތްތައް (އާޔަތުލް ކުރުސީ) ކިޔުން ހުއްދަވެގެންވެއެވެ. ޢާއިޝާ ރަޟިޔައްﷲ ޢަންހާ ރިވާ ކުރައްވާފައިވެއެވެ. “ރަސޫލުﷲ ކޮންމެ ވަގުތެއްގައިމެ މާތްﷲ މަތިން ހަނދުމަ ކުރައްވާ ހުއްޓެވެ.” (މުސްލިމް)\nޖަވާބު ދެއްވީ : އަލްއުސްތާޛާ މަރްޔަމް ޝަބާނާ\n36% feel ސަޅި. 15\nއަރާމަގު ޑޮޓް ކޮމް ލިޔުނީ: އަރާމަގު ޑޮޓް ކޮމް (ހުރިހާ ލިޔުންތައް)\nޙައިޟުވެރިއާއި ނިފާސްވެރިޔާ އަދި ޖުނުބުވެރިޔާ ޤުރުއާން ކިޔެވުމުގެ ޙުކުމަކީ ކޮބައިތޯ؟ -5January,2017\nދީނީ ސުވާލާއި ޖަވާބު - 26 December,2016\n” އަރާމަގު.ކޮމް ” އަށް ލިޔާނެ ލިޔުންތެރިން ހޯދަން ހުޅުވާލައިފި. - 23 November,2016\nލިޔުންތެރިކަމަށް ޝަޢުޤުވެރިވާ ފަރާތްތަކަށް ފުރުސަތު ހުޅުވައިލުން - 22 March,2016\nރަމަޟާން މުބާރިކް - 28 June,2014\n← އަހަރެން އެދެނީ ކެރީއާއި އެކީ ވުމަށް: ކެރީ ފިޝާގެ މަންމަ\nލައިލާއާއި މަޖުނޫން ދުރުކޮއްލި ހަތުރުވެރިއަކީ ފަޤީރުކަން →


Austria Gai7Miskitheh Badhu Koh 60 Imamun Gaumun Beyrukuranee - Vaguthu\nއޮސްޓްރިއާގައި ހަތް މިސްކިތެއް ބަންދުކޮށް 60 އިމާމުން ގައުމުން ބޭރުކުރަނީ\nއޮސްޓްރިއާގައި ހަތް މިސްކިތެއް ބަންދުކޮށް އެތައް އިމާމުންނެއް ގައުމުން ފޮނުވާލަން ނިންމާފިއެވެ.\nއޮސްޓްރިއިން ބޭރުކޮއްލަން ނިންމީ ތުރުކީގެ އިމާމުންތަކެކެވެ. ގާތްގަނޑަކަށް 60 އިމާމުން ބޭރުކޮށްލާއިރު ތުރުކީގެ ރައީސް އުރުދުގާން ވަނީ މިނިންމުން އެންމެ ހަރުކަށި އިބާރާތުން ކުއްވެރިކޮށްފައެވެ.\nއޮސްޓްރިއާގައި 600000 އެއްހާ މުސްލިމުން އުޅެމުންދާއިރު ތުރުކީއަށް ނިސްބަތްވާ 300000 މީހުން އެގައުމުގައި ދިރިއުޅެއެވެ. ސަރުކާރުގެ މި ނިންމުން އެ ގައުމުގެ މުސްލިމުންގެ ފެޑެރޭޝަން، އައިޖީޖީއައިއޯއީން ވަނީ ކުށްވެރިކޮށްފައެވެ.\nއެޖަމިއްޔާގެ ރައީސް އިބްރާހިމް އޮލްގުމް އާދީއްތަ ދުވަހު ވިދާޅުވީ ސަރުކާރުން ބޭނުންވަނީ ދީނީ ގްރޫޕްތަކުގެ އަގުވައްޓާލަން ކަމަށެވެ.\n"ސަރުކާރުން މި ގޮތަށް ނިންމީ ކުރިން އެންގުމެއް ނެތި، އެކަން ރަމްޟާން މަހު ތަންފީޒުކޮށް މިސްކިތްތައް ބަންދުކުރާނެ" އޭނާ ވިދާޅުވިއެވެ.\nއެގައުމުގެ ބައެއް އިދިކޮޅު ފަރާތްތަށް މިނިންމުމަށް ތާއީދު ކޮއްފައިވާއިރު އޮސްޓްރިއާގެ ކަލްޗަރ މިނިސްޓަރ ގެއަރްނޮޓް ބުލުމެލް ވިދާޅުވީ މިސްކިތްތައް ބަންދުކުރީ ކަނާތު ފިޔައިގެ ހައްދު ފަހަނައެޅި ހަރަކާތްތަކާއި އޮސްޓްރިއާގެ އިސްލާމިކް ފެއިތު ކޮމިޓީއިން ލައިސަންސްދީފައިނުވާތީ ކަމަށެވެ.\nސަރުކާރުން ބަންދުކުރަނީ ތުރުކީ މިސްކިތް ކަމަށާއި ކަމަށާއި އަދި އުވާލެވޭ ގުރޫޕަކީ އަރަބް ރިލިޖަސް ކޮމިއުނިޓީ ނަމަކަށް ކިޔާ ގްރޫޕެއް ކަމަށް ސަރުކާރުން ބުނެއެވެ. އެ ގްރޫޕަކީ ހަ މިސްކިތެއް ހިންގާ ގްރޫޕެކެވެ.\n34 މިނެޓް ކުރިން 1


Mi ee siyaasee fikuru thah ehkibaa kuran vee vaguthu: Hassan Afeef - vNews.mv\nމިއީ ސިޔާސީ ފިކުރުތައް އެއްކިބާ ކުރަންވީ ވަގުތު: ހަސަން އަފީފް\nރިފާޢަތު Male' | 18 March 2020, 13:30\nސިޔާސީ ތަފާތު އެކި ފިކުރުތައް އެއްކިބާ ކުރުމަށް ފަހު ދިމާވެފައިވާ މައްސަލައަކީ ގައުމީ މައްސަލައެއްގެ ގޮތުގައި ދެކިގެން ކުރިއަށްދިޔުމަށް ވިލުފުށީ ދާއިރާގެ މެމްބަރު ހަސަން އަފީފް މެމްބަރުންގެ ކިބައިން އެދިވަޑައިގެންފިއެވެ.\nކޯވިޑް-19 އަށް ރައްކާތެރިވުމުގެ ގޮތުން ރައްޔިތުންގެ މަޖިލީހުގެ ޖަލްސާތައް ބުދަ ދުވަހުން ފެށިގެން މެދުކަނޑާލުމަށް ނިންމަވާފައިވާ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވުމާއި ގުޅިގެން މެމްބަރުންގެ ޚިޔާލަށް މަޖިލިސް ހުޅުވާލުމުން މެމްބަރު ހަސަން އަފީފް ވިދާޅުވީ ކޮވިޑް-19 އާއި ގުޅިގެން ސަރުކާރުން ވަނީ ރައްޔިތުންނަށް ބޭނުންވާ ބޭހާއި ކާޑުގެ ބާވަތްތައް ހޯދާފައި ކަމަށެވެ. އަދި ކުރިއަށް އޮތްތަނުގައި ކާޑުގެ ބާވަތްތަކާއި ބޭސްފަރުވާގެ ކަންކަމަށް ބޭނުންވާ ސާމާނު ހޯދާނެ ގޮތްތަކެއް ސަރުކާރުން ވަނީ މަގުފަހިކޮށްފައި ކަމަށެވެ.\nއަދި އެކުވެރި ދައުލަތްތަކުން ރާއްޖެއަށް ދޭނެ އެހީތަށް ހޯދުމުގެ މަސައްކަތްތައްވެސް ދަނީ ކުރިއަށްކަން ފާހަގަ ކުރައްވާ މެމްބަރު ވިދާޅުވީ ސަރުކާރުން ކަންކަމާ ދޭތެރޭ އަޅާނުލައޭ ބުނުމަކީ ވަރަށް ޒިންމާދާރުކަން ކުޑަ ވާހަކަތަކެއް ކަމަށެވެ. ސިޔާސީ އެކި ފިކުރުތައް އެއްފަރާތްކޮށް އަޅުގަނޑުމެންނަށް ދިމާވެފައިވާ މައްސަލައަކީ ގައުމީ މައްސަލައެއްގެ ގޮތުގައި ދެކިގެން މަސައްކަތްކުރަންވީ ވަގުތު ކަން ފާހަގަކުރައްވާ މެމްބަރު ހަސަން އަފީފް ވިދާޅުވީ އަންނަ ހަފްތާގައި ސަރުކާރު ބަންދުކުރަނީ ކޮންމެހެން ޗުއްޓީއެއްގައި ތިބެން ނޫން ކަމަށާއި އަދި ސަރުކާރުގެ މުވައްޒަފުންނަށް ޗުއްޓީއެއްދިނުމަށްވެސް ނޫން ކަމަށެވެ.\nއަޅުގަނޑުމެން ގަބޫލުކުރަންޖެހޭ ކޮވިޑް-19 ޖެހިގެން ދުނިޔޭގެ ބޮޑެތި ގައުމުތައް އެ އަންނަނީ ލޮކްޑައުން ކުރަމުން. އަޅުގަނޑުމެންނަކީ މީގެ ކުރިންވެސް9ދުވަހުގެ ޗުއްޓީ ލިބޭ ބައެއް. އީދާ ދިމާކޮށްފައިވެސް9ދުވަހުގެ ޗުއްޓީވެސް ލިބިގެން ހިނގައްޖެ. ސަރުކާރު ބަންދުކުރާ އިރު ވިސްނަންޖެހޭ ކަންކަމަށް ވިސްނާފަ އޮންނާނީ. މަޖިލިހުގެ ޖަލްސާތައްވެސް ކުރިއަށްގެންދަން ޖެހިއްޖެ ހާލަތެއްގައި އެކަންވެސް ކުރާނަން."\nސަރުކާރުގެ އޮފީސްތައް ބަންދު ކުރަން ސަރުކާރުން ނިންމި ނިންމުމަކީ ކޮންގޮތަކަށް ވިސްނާފައި ނިންމި ނިންމުމެއްތޯ ބަލަންޖެހޭ ކަމަށާއި ގިނައިން މީހުން އެއްވެ އުޅޭ ތަންތަނަށް އެއްވެ ނޫޅުމަށް ބާރު އަޅާ ސަބަބުވެސް ބަލަންޖެހޭކަން މެމްބަރު އަފީފް ފާހަގަކުރެއްވިއެވެ. ސަރުކާރަކީ އެމްޑީޕީ ސަރުކާރެއް ނޫން ކަމަށް ވިދާޅުވެ އަފީފް ވިދާޅުވީ ސަރުކާރަކީ ކޯލިޝަން ސަރުކާރެއް ކަމަށެވެ. އަދި އެމްޑީޕީގެ ކޮންޓްރޯލެއް ސަރުކާރުގައި ނެތް ކަމަށްވެސް އޭނާ ވިދާޅުވިއެވެ.\nސަރުކާރު ކޮންޓްރޯލް ކުރަމުންދަނީ އަޅުގަނޑުމެންނާއި ތަފާތު ފިކުރުގެ މީހުން."\nރައްކާތެރިކަމަށްޓަކައި އަޅަންޖެހޭ ކޮންމެ ފިޔަވަޅެއް އަޅަންޖެހޭނެ ކަމަށާއި ނަމަވެސް ރައްޔިތުންނަށްޓަކައި ކޮނޑުގައި އެޅިފައިވާ ޒިންމާ އަދާކުރުމަށްޓަކައި އެ ފުރުސަތު ލިބެންޖެހޭނެ ކަމަށް މެމްބަރުގެ ވާހަކައިގައި ވިދާޅުވިއެވެ.\nކޮރޯނާވައިރަސް މެމްބަރު ހަސަން އަފީފް ރައްޔިތުންގެ މަޖިލިސް ސިޔާސީ


Umra ge visa fee Saudi Arabia in bodeh nukurey: Islamic Ministry | Mihaaru\nއުމްރާގެ ވިސާ ފީ ސައުދީން ބޮޑެއް ނުކުރޭ: އިސްލާމިކް މިނިސްޓްރީ\nރާއްޖެ އިން މިދިޔަ އަހަރު އުމްރާ އަށް ދިޔަ ބަޔަކު އެއާޕޯޓުގައި: އުމްރާގެ އެއްވެސް ފީއެއް ބޮޑުނުކުރާ ކަމަށް އެމްބަސީއާ ހަވާލާދީ އިސްލާމިކް މިނިސްޓްރީން ބުނޭ.\n06 ނޮވެމްބަރ 2019 - 16:10\nއުމްރާގެ އެއްވެސް ފީއެއް ބޮޑުނުވާ ކަމުގެ ޔަގީންކަން އިސްލާމިކް މިނިސްޓްރީން މި ދިނީ، ސައުދީ އަރަބިއްޔާ އިން އުމްރާގެ އުސޫލްތަކަށް ގެނައި ބަދަލުތަކަކާ ގުޅިގެން ވިސާ އާއި އެ ނޫން ފީތަކެއް ބޮޑުވެ، އުމްރާގެ އަޅުކަމަށް ނަގާ އަގު ބޮޑުވެދާނެ ކަމަށް، ރާއްޖޭގެ އެޖެންޓެއް ކަމަށްވާ ސީޕްރީއާ އިން ކުންފުނިތަކަށް އަންގާފައި ވަނިކޮށެވެ.\nއެ ކުންފުންޏަށް ލިބިފައިވާ މައުލޫމާތުތަކަކާ ގުޅިގެން ސީޕްރިއާ އިން ކުންފުނިތަކަށް އެންގީ އުމްރާ އަށް ގެންދިއުމުގެ އާ އުސޫލަށް ސައުދީން އަމަލުކުރަން ފެށުމުން ހެލްތު އިންޝުއަރެންސް ހިމެނޭ ގޮތަށް އާ ފީތަކެއް ނެގުމަށް ވަނީ ކަނޑައަޅައިފައިވާ ކަމަށެވެ. ސައުދީ ސަރުކާރުން ނަގާ ޓެކްސްތައް ވެސް އިތުރުކޮށްފައިވުމާ އެކު އުމްރާގެ ވިސާގެ ފީ ވެސް ކުރީ އަހަރުތަކަށް ވުރެން ބޮޑުވެފައިވާ ކަން އެ ކުންފުނިން އުމްރާ ގްރޫޕްތަކަށް އެންގި އެވެ.\nވިސާ އާއި ޓެކްސް އަދި އެހެނިހެން ފީގެ ގޮތުގައި ރާއްޖެ އިން އުމްރާ އަށް ދާ މީހެއްގެ އަތުން ކުރިން ނަގަމުން އައީ ގާތްގަނޑަކަށް 100 ޑޮލަރު، (1،542ރ.) އެވެ. އުމްރާ އަށް މީހުން ގެންދާ ކުންފުނިތަކަށް ސީޕްރިއާ އިން އެންގީ މި އަދަދު ބޮޑުވެދާނެ ކަމެވެ.\nއެކަމަކު އިސްލާމިކް މިނިސްޓްރީން މިއަދު ނެރުނު ބަޔާނުގައި ބުނެފައި ވަނީ، ރާއްޖެ އިން އުމްރާ އަށް ދާ މީހުންގެ ވިސާ ފީ ބޮޑެއް ނުވާ ކަމަށެވެ. ކުރިން އުމްރާގެ އަޅުކަން އަދާކޮށްފައިވާ ނަމަ ރިޕީޓާސް ފީގެ ނަމުގައި ކުރިން ނަގަމުން އައި 2000 ރިޔާލު ވެސް މިހާރު ނުނަގާ ގޮތަށް ހަމަޖައްސާފައިވާ ކަމަށެވެ.\n"ވިސާ ފީގެ ގޮތުގައި ހުރިހާ އުމްރާވެރިންގެ އަތުން މިހާރު ނަގާނީ 300 ރިޔާލު ކަމަށާއި މީގެ އިތުރުން އެއްވެސް ފީއެއް ނުނަގާނެ ކަން ދިވެހިރާއްޖޭގައި ހުންނަ ސައުދީ އަރަބިއްޔާގެ އެމްބަސީން ވަނީ މައުލޫމާތު ދެއްވައިފަ އެވެ،" ބަޔާނުގައިވެ އެވެ.\nއެކަމަކު ތަފާތު އެޖެންޓުން މެދުވެރިކޮށް ވިސާ ނަގާއިރު އެ ފަރާތްތަކުން ކަނޑައަޅާ ޚިދުމަތްތަކަކާ ގުޅިގެން ފީ ބޮޑުކުރުން އެކަށީގެންވާ ކަމަށް އެމްބަސީން މައުލޫމާތު ދޭ ކަމަށް އިސްލާމިކް މިނިސްޓްރީގެ ބަޔާނުގައިވެ އެވެ. އެކަމަކު އެއީ ސައުދީ އަރަބިއްޔާ އިން އަންގައިގެން ނަގާ ފީތަކެއް ނޫން ކަަމަށް އެމްބަސީއާ ހަވާލާދީ އިސްލާމިކް މިނިސްޓްރީން ބުންޏެވެ.\nސައޫދީ އަރަބިއްޔާ ހައްޖު އިސްލާމިކް މިނިސްޓްރީ އުމްރާ\nދެން ނޫސްވެރިން ބަލާލަ ދީބަލަ، ސީޕްރިއާއިން މިފަހަރު 230 ޑޮލަރ މިކަމަށް މިނަގަނީ ކީއްވެތޯ، އަދި މިއަދަކީ އިންޝުއަރަންސް ވެސް ނުލާ ނަގާ އަދަދެއް.\n100 ޑޮލަރު. މިވަރު ތަންފުކެއް ބޮޑު. މިދަނީ ކުޅިވަރެއްކުޅޭކަށްނޫން. ދީނީ އަޅުކަމަކަށް. ރަހުމަތްތެރި ގިނަގައުމުތަކުން ރާއްޖެއަށް ހިލޭ ވިސާދޭ. މިހެންވެ ސައުދީން ދީނުގެ ފައިދާނަގަނީއޭ ބުނެވެނީ.\nކިންގު ރަންސިޑިކޮޅު އޮފުކޮށް އާބާތުރަ ފިލުވަން ނެގޭ ފީތަޢް މީ! ކީކޭ ބުނާނީ! މީ މުސްލިމުންނޯ! އަޅުކަންކުރުމަށް ދާ މުސްލިމުންވެސް ފެލަނީ\nމމީ ދިވެހިން އެކަނި ކިއާ އެއްޗެއްނޫން..... މިނިސްޓްރީއިން މި ކިއަނީ ކީކޭ.... މި ލިންކް ކިއާލާ https://muslimtravelgirl.com/umrah-visa-price-and-current-rules/\nސައުދީގެ އެންމެ ފުރިހަމަ އިގްތިސާދީ ދެ މަސައްކަތަކީ ހައްޖާއި އުމްރާ. ތެޔޮ ހުސްވަމުންދާ ވަަރަކަށް އެމީހުން ފައިދާވާ އެހެން ކަންތައްތަކުގެ އަގު ބޮޑުކުރާނެ! ސައްކެއްނެތް!\nވިސާ ވީ ބޮޑު ނުކުރޭ. އެކަމަކު ޔަޤީނުންވެސް ޢުމްރާއަށްދާ ކޮންމެ ބޮލަކުން 300 ރިޔާލް (1200 ރުފިޔާ) ނަގާ ގޮތަށް ސައުދީ ގެޒެޓްގައި އެބަ އޮތް. އަދި ބަސްދަތުރުތައް ހަމަޖެއްސުމަށް ބުކިން ހަދަންޖެހެނީ އުމްރާ.ޓްރިޕްޝޮޕް ކިޔާ އިންޓަނެޓް ޕޯޓަލްއަކުން. އެ ޕޯޓަލުން ނެގެނި ޖިއްދާ މައްކާ މަދީނާ ޖިއްދާ. ދިވެހިން ދަތުރު ރާވަނީ2ޢުމްރާ ކުރެވޭ ގޮތަށް ޖިއްދަ މައްކާ މަދީނާ މައްކާ ޖިއްދާ. އެހެން ވުމުން މަދުވެގެން ޖުމްލަ 2100 ވަރު ހަރަދުވާނެ ޖަމާޢަތްތަކުން\nއިސްލާމިކް މިނިސްޓްރީން މިއަދު ނެރުނު ބަޔާނުގައި ބުނެފައި ވަނީ، (ރާއްޖެ) އިން އުމްރާ އަށް ދާ މީހުންގެ ވިސާ ފީ ބޮޑެއް ނުވާ ކަމަށެވެ. ލިޔެފަ ހުންނަ އެއްޗެއްވެސް ނުކިޔާތި.\nސައުދީ ސަރުކާރަކީ އިތުބާރު ހިފޭ ބައެއް ނޫން. ޚާޝޮގްޖީ ކޮންސިއުލޭޓުގައި ނުމަރާ ކަމަށް ބުނެ، ތުރުކީގައި ހުންނަ ސަފީރު އެތަނަށް ނުސްވެރިން ވައްދާ ކަބަޑުތަކުގެ ދޮރު ހުޅުވައި ވެސް ދެއްކި ދޯ! އެތަނުން އޭނާ ނުކުމެގެން ދިޔައޭ ވެސް ބުނި ދޯ!\nސައުދީ ވިސާފީ ބޮޑުކޮއްފިޔޭބުނެ ކޮންމެ އުމްރާއައްދާ މީހަކު 2000 ރުފިޔާ އިތުރައް ނަގަން ކުންފުނިތަކުން އަންގަމުންދަނީ\nމިކަންމިދަނިމާ މަށްޗަށް އަޅާނުލާތިބޭވަރުކަމެން ނޫންމިކަކީ


ޑޭޓާ އެންޓްރީ ( ވަގުތީ)\nސަރވޭގައި ބޭނުންކުރާ ސުވާލުކަރުދާސްތައް ތައްޔާރުކުރުމުގެ މަސައްކަތް އެކަމަށް ޙައްސަކުރެވިފައިވާ ސޮފްޓްވެއަރ (މިސާލަކަށް ކޮރަލް ޑުރޯ) ބޭނުންކޮށްގެން ސުވާލުކަރުދާސް ދިވެހި ބަހުންނާއި އިނގިރޭސިބަހުން ތައްޔާރުކުރުން.\nސަރވޭގައި މަސައްކަތްކުރާ ކުދިން (އިނިއުމަރޭޓަރުން) ތަމްރީން ކުރުމަށްޓަކައި ބޭނުންވާ ޓްރެއިނިންގ މެޓީރިއަލްސް ތައްޔާރުން. އަދި އިނިއުމަރޭޓަރުން ތަމްރީން ކުރުމުގައި އެސިސްޓެންޓް ޓްރެއިނަރެއްގެ ގޮތުގައި މިމަސައްކަތުގައި އަމަލީ ގޮތުން ހަރަތްތެރިވުން.\nސަރވޭގެ ފީލްޑް އޮޕަރޭޝަންގައި ބޭނުންކުރާނެ "ބްލޮކް މެޕްތައް" ތައްޔާރުކުރުން.\nޕައިލެޓް ސަރވޭ ހިންގުމަށްޓަކައި ކުރަންޖެހޭ ހުރިހާ ކަމެއް ކުރުން. މިގޮތުން ސަރވޭއަށް ބޭނުންވާ ތަކެތި ހަމަކުރުން. ކުރަންޖެހޭ އިދާރީ މަސައްކަތްތައް ކުރުން އަދި ފައިލެޓް ސަރވޭގައި އަމަލީގޮތުން ބައިވެރިވުން.\nސަރވޭގެ ލޮޖިސްޓިކް ބެލެހެއްޓުން. މިގޮތުން، ސަރވޭ ހިންގުމުގެ ކުރިން މިސަރވޭ ހިންގާކަން އާއްމުންނަށް އެންގުމަށްޓަކައި ކުރަންޖެހޭ ޕަބްލިސިޓީގެ މަސައްކަތްކުރުން. އަދި ސަރވޭއަށް ބޭނުންވާ އިނިއުމަރޭޓަރުން ހޯދުމަށްޓަކައި ކުރަން ޖެހޭ ކަންކަންކުރުން. މިގޮތުން، ގޭބިސީތަކަށް ބެހުމަށްޓަކައި ޕަލައަރ ހެދުން ފަދަ ކަންކަން ކުރުން. އަދި މިސަރވޭ ރިސޯޓްތަކުގައާއި ލޭބަރ ކުއަރޓަރތަކުގައި މިސަރވޭ ހިންގުމަށްޓަކައި ބޭނުންވާ ޓްރާންސްލޭޓަރުން ހޯދުމުގެ މަސައްކަތް ކުރުން. އަދި ސަރވޭ ހިންގުމަށްޓަކައި ކުރަން ޖެހޭ އިދާރީ މަސައްކަތްތައް ކުރުން.\nސަރވޭގެ ކޮލިޓީ ހިފޭޓުމުގެ ގޮތުން ސުޕަވައިޒަރީ ރޯލްއެއް އަދާކުރުން.\nސަރވޭތަކުގެ އެއްކުރެވޭ މަޢުލޫމާތަށް ކޯޑްކުރުން.\nޕައިލެޓް ސަރވޭ ކުރުމަށްވާނެޖެހޭ ތައްޔާރީތައް ކުރުމާއ އެމަސައްކަތުގައި އަމަލީ ގޮތުން ބައިވެރިވުން.\nސަނާއީ ރަށްތަކުގައާއި ރިސޯޓްތަކުގައި މިސަރވޭ ހިންގުމަށްޓަކައި ކުރަން ޖެހޭ ހުރިހާ ކަންތައްތަކެއް ކުރުން.\nސަރވޭގެ ޑޭޓާތައް ނަގާ ނިމޭވަރަކަށް އައިސިކް، އިސްކޯ އަދި އިސްކޭޑް ކޯޑްކުރުން.\nސަރވޭގެ އެޑްމިނިސްޓްރޭޓިވް ރިޕޯޓް ތައްޔާރުކުރުން، މިގޮތުން ސަރވޭ ގެ ތައްޔާރީއާއި ހިސާބުން ފެށިގެން ސަރވޭގެ ފީލްޑް މަސައްކަތާއި ހަމަޔަށް ހިމޭނޭ ގޮތަށް ރިޕޯޓް ތައްޔާރުކުރުން.\nސަރވޭއާއި ގުޅުންހުރި އެކިއެކި އެހެނިހެން މަސައްކަތްކުރުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 02 އޮކްޓޯބަރ 2019 ވާ ހޯމަ ދުވަހުގެ 12:00 ގެ ކުރިން، ނެޝަނަލް ބިއުރޯ އޮފް ސްޓެޓިސްޓިކްސްގެ ކައުންޓަރުންނެވެ.\n12 މުޙައްރަމް 1441 ހ\n11 ސެޕްޓެމްބަރ 2019 މ\nޑޭޓަރ އެންޓްރީ ( ވަގުތީ)\n1. ސަރވޭގައި ބޭނުންކުރާ ސުވާލުކަރުދާސްތައް ތައްޔާރުކުރުމުގެ މަސައްކަތް އެކަމަށް ޙައްސަކުރެވިފައިވާ ސޮފްޓްވެއަރ (މިސާލަކަށް ކޮރަލް ޑުރޯ) ބޭނުންކޮށްގެން ސުވާލުކަރުދާސް ދިވެހި ބަހުންނާއި އިނގިރޭސިބަހުން ތައްޔާރުކުރުން.\n2. ސަރވޭގައި ބޭނުންކުރުމަށް ތައްޔާރުކުރާ ސުވާލުކަރުދާސް ދިވެހިބަހަށް ތަރުޖަމާކުރުން.\n3. ސަރވޭގެ ޕްރީޓެސްޓްތަކަށް ބޭނުންވާ ކަންތައްތައް ކުރުން. އަދި ޕްރީޓެސްޓްގައި އަމަލީގޮތުން ބައިވެރިވުން.\n4. ސަރވޭގައި ބޭނުންކުރާ ކޮންވޭޝަން ޓޭބަލްތައް ހެދުމަށް އެހީތެރިވުން. އަދި ކޮންވޭޝަން ޓޭބަލްއަށް ބޭނުންވާ ބުރަދަންތައް ހޯދުމަށްޓަކައި ފިހާރަތަކަށް ގޮސް އެތަކެތީގެ ބަރުދަން ހޯދުން. އަދި އެކި ބާވަތްތަކުގެ ކާތަކެތީގެ ބަރުދަން ހޯދުމުގެ ގޮތުން ކުރަން ޖެހޭ އެންމެހާ ކަންތައްތައް ކުރުން.\n5. ސަރވޭގައި ބޭނުންކުރުމަށް ބޭނުންކުރާ ފޮޓޯތައް ނެގުމުގެ މަސައްކަތްކުރުން.\n6. ސަރވޭގައި ބޭނުންކުރާ ކޯޑުތައް ތައްޔާރުކުރުމުގެ މަސައްކަތްކުރުން. މިގޮތުން އައިސިކް އަދި އިސްކޯ ކޯޑްތައް ދިވެހިރާއްޖޭގައި އާއްމުކޮށް ކުރާ މަސައްކަތްތައް ދެނެގަނެވޭނެ ފަދަ ގޮތައް ތައްޔާރުކުރުން.\n7. ސަރވޭގައި މަސައްކަތްކުރާ ކުދިން (އިނިއުމަރޭޓަރުން) ތަމްރީން ކުރުމަށްޓަކައި ބޭނުންވާ ޓްރެއިނިންގ މެޓީރިއަލްސް ތައްޔާރުން. އަދި އިނިއުމަރޭޓަރުން ތަމްރީން ކުރުމުގައި އެސިސްޓެންޓް ޓްރެއިނަރެއްގެ ގޮތުގައި މިމަސައްކަތުގައި އަމަލީ ގޮތުން ހަރަތްތެރިވުން.\n8. އެނިއުމަރޭޓަރުންގެ އަތްމަތީ ފޮތް ތައްޔާރުކުރުން.\n9. ސަރވޭގެ ފީލްޑް އޮޕަރޭޝަންގައި ބޭނުންކުރާނެ "ބްލޮކް މެޕްތައް" ތައްޔާރުކުރުން.\n10. ޕައިލެޓް ސަރވޭ ހިންގުމަށްޓަކައި ކުރަންޖެހޭ ހުރިހާ ކަމެއް ކުރުން. މިގޮތުން ސަރވޭއަށް ބޭނުންވާ ތަކެތި ހަމަކުރުން. ކުރަންޖެހޭ އިދާރީ މަސައްކަތްތައް ކުރުން އަދި ފައިލެޓް ސަރވޭގައި އަމަލީގޮތުން ބައިވެރިވުން.\n11. ސަރވޭގެ ލޮޖިސްޓިކް ބެލެހެއްޓުން. މިގޮތުން، ސަރވޭ ހިންގުމުގެ ކުރިން މިސަރވޭ ހިންގާކަން އާއްމުންނަށް އެންގުމަށްޓަކައި ކުރަންޖެހޭ ޕަބްލިސިޓީގެ މަސައްކަތްކުރުން. އަދި ސަރވޭއަށް ބޭނުންވާ އިނިއުމަރޭޓަރުން ހޯދުމަށްޓަކައި ކުރަން ޖެހޭ ކަންކަންކުރުން. މިގޮތުން، ގޭބިސީތަކަށް ބެހުމަށްޓަކައި ޕަލައަރ ހެދުން ފަދަ ކަންކަން ކުރުން. އަދި މިސަރވޭ ރިސޯޓްތަކުގައާއި ލޭބަރ ކުއަރޓަރތަކުގައި މިސަރވޭ ހިންގުމަށްޓަކައި ބޭނުންވާ ޓްރާންސްލޭޓަރުން ހޯދުމުގެ މަސައްކަތް ކުރުން. އަދި ސަރވޭ ހިންގުމަށްޓަކައި ކުރަން ޖެހޭ އިދާރީ މަސައްކަތްތައް ކުރުން.\n12. ސަރވޭގެ ކޮލިޓީ ހިފޭޓުމުގެ ގޮތުން ސުޕަވައިޒަރީ ރޯލްއެއް އަދާކުރުން.\n13. ސާމްޕަލް ސަރވޭ ތައްޔާރުކުރުމުގައި ޓެކްނިކަލް އެސިސްޓެންސް އެކިފަރާތްތަކަށް ފޯރުކޮށްދިނުމުގެ މަސައްކަތް ބެލެހެއްޓުން.\n14. ސަރވޭތަކުގެ އެއްކުރެވޭ މަޢުލޫމާތަށް ކޯޑްކުރުން.\n15. ޕައިލެޓް ސަރވޭ ކުރުމަށްވާނެޖެހޭ ތައްޔާރީތައް ކުރުމާއ އެމަސައްކަތުގައި އަމަލީ ގޮތުން ބައިވެރިވުން.\n16. ސަނާއީ ރަށްތަކުގައާއި ރިސޯޓްތަކުގައި މިސަރވޭ ހިންގުމަށްޓަކައި ކުރަން ޖެހޭ ހުރިހާ ކަންތައްތަކެއް ކުރުން.\n17. ސަރވޭގެ ޑޭޓާތައް ނަގާ ނިމޭވަރަކަށް އައިސިކް، އިސްކޯ އަދި އިސްކޭޑް ކޯޑްކުރުން.\n18. ސަރވޭގެ އެޑްމިނިސްޓްރޭޓިވް ރިޕޯޓް ތައްޔާރުކުރުން، މިގޮތުން ސަރވޭ ގެ ތައްޔާރީއާއި ހިސާބުން ފެށިގެން ސަރވޭގެ ފީލްޑް މަސައްކަތާއި ހަމަޔަށް ހިމޭނޭ ގޮތަށް ރިޕޯޓް ތައްޔާރުކުރުން.\n19. ސަރވޭއާއި ގުޅުންހުރި އެކިއެކި އެހެނިހެން މަސައްކަތްކުރުން.\n· ތަފާސްހިސާބު (ސްޓެޓިސްޓިކްސް) ނުވަތަ ހިސާބު (މެތަމެޓިކްސް) ނުވަތަ އިކޮނޮމިކްސްނުވަތަ ސޯޝަލް ސައިންސް ނުވަތަ ކޮމްޕިއުޓިންގގެ ދާއިރާއިން ނުވަތަ ގުޅުންހުރި ދާއިރާއަކުން\n· ޖީ.ސީ.އީ އޭލެވެލްއިން ތަފާސްހިސާބު (ސްޓެޓިސްޓިކްސް) ނުވަތަ ހިސާބު (މެތަމެޓިކްސް) ނުވަތަ އިކޮނޮމިކްސްނުވަތަ ސޯޝަލް ސައިންސް ނުވަތަ ކޮމްޕިއުޓިންގގެ ދާއިރާއިން ނުވަތަ ގުޅުންހުރި ދާއިރާއަކުން ދަށްވެގެން "ސީ" ގްރޭޑް ލިބިފައިވުމާއެކު،'އިނގިރޭސި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން އަދި ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިންދަށްވެގެން 'ސީ'ގްރޭޑް ލިބިފައިވުން.އަދި އެހެނިހެން ސަރވޭ ނުވަތަ ބޯހިމެނުންތަކުގައި ހަރަކާތްތެރިވެފައިވުން.\n· މަދުވެގެން2އަހަރުދުވަހުގެ ތަޖްރިބާ ތަފާސްހިސާބު (ސްޓެޓިސްޓިކްސް) ނުވަތަ ގުޅުންހުރި ދާއިރާއަކުން ލިބިފައިވުން.\n· ސަރވޭތައް ހިންގުމުގައި އަމަލީގޮތުން އުޅެފައިވުމާއި ސަރވޭކުރުމުގެ ހުނަރާއި މަޢުލޫމާތު ލިބިފައިވާ މިންވަރު\n· މުވައްޒަފުންނާއި ގުޅިގެން މަސައްކަތްކުރުމުގެ ހުނަރު. އަދި މުވައްޒަފުން ނުވަތަ އެނިއުމަރޭޓަރުން ގެންގުޅުމުގެ ހުނަރު.\n· ގިނަވަގުތު މަސައްކަތުގައި އުޅޭވޭނެ މީހެއްކަމުގައިވުން.\n· ދިވެހި ބަހުން އަދި އިނގިރޭސިބަހުން ފަރިތަކަމާއެކު މުއާމަލާތްކުރުމާއެކު ރިޕޯޓްތައް ލިއުމުގެ ހުނަރު.\n· ކޮމްޕިއުޓާރަށް އަހުލުވެރިވެފައިވާ މިންވަރު. މިގޮތުން އެކްސެލް ، ކޮރަލްޑުރޯ އަދި އެހެނިހެން އެޕްލިކޭޝަންތަކަށް އަހުލުވެރިވެފައިވާ މިންވަރު. އަދި ސްޓެޓިސްޓިކަލް ސޮޕްޓްވެއަރ ތަކަށް އަހުލުވެރިވެފައިވާ މިންވަރު.\n· ޖިސްމާނީ، ނަފްސާނީ އަދި ފަންނީ ގާބިލްކަން ހުރި މިންވަރު\n1. ފުރިހަމަ ކޮށްފައިވާ ވަޒީފާއަށް އެދޭ ފޯމު (މި ފޯމް މި އިދާރާގެ ވެބްސައިޓުންނާއި ކައުންޓަރުން ލިބެންހުންނާނެއެވެ.)\n2. ވަޒީފާއަށް އެދޭ ފަރާތުގެ ވަނަވަރު (ގުޅޭނެ ފޯނު ނަންބަރާއި އީމެއިލް އެޑްރެސް ހިމެނޭގޮތަށް.)\n5. ސަރވޭތަކުގައި ހަރަކާތްތެރިވެފައިވާނަމަ އެސަރވޭއެއްގައި ހަރަކާތްތެރިވެފައިވާ ލިޔުން.\n6. ލިބިފައިވާ ތަޢުލީމީ ސެޓުފިކެޓުތަކުގެ ކޮޕީ؛\n· ވަޒީފާއަށް އެދޭ ފޯމު މި ބިއުރޯގެ ( ނޭޝަނަލް ބިއުރޯ އޮފް ސްޓެޓިސްޓިކްސް) ކައުންޓަރުން ލިބެން ހުންނާނެއެވެ. މީގެއިތުރުން މިއިދާރާގެ http://www.statisticsmaldives.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓުންވެސް ޑައުންލޯޑުވެސް ކުރެވޭނެއެވެ.\n· މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 02 އޮކްޓޯބަރ 2019 ވާ ހޯމަ ދުވަހުގެ 12:00 ގެ ކުރިން،ނެޝަނަލް ބިއުރޯ އޮފް ސްޓެޓިސްޓިކްސްގެ ކައުންޓަރުންނެވެ.\n· އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\n· މިމަގާމަށް ކުރިމަތިލައްވާ، މަޤާމުގެ ޝަރުތުހަމަވާ، ޝޯޓް ލިސްޓް ކުރެވޭ ފަރާތްތަކުގެ ތެރެއިން އެންމެ އެކަށީގެންވާ ފަރާތެއް ހޮވުމަށް ބާއްވާ އިންޓަރވިއުކުރުމާއި އިމްތިހާންކުރުން މިބިއުރޯގައި އޮންނާނީ އިއުލާނަށް މުއްދަތު ހަމަވާތާ ދެ ހަފްތާއެއްގެތެރޭގައެވެ.\n· މިތާރީޚުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.


Kandufalhuge Dhirunthah Himaayaiy Koh Rahkaatheri kurumah Mihaarah vure Bodah Massaiykaiy Kuran Jehey: Raees – Iru\nކަނޑުފަޅުގެ ދިރުންތައް ހިމާޔަތްކޮށް ރައްކާތެރިކުރުމަށް މިހާރަށްވުރެ ބޮޑަށް މަސައްކަތް ކުރާނަން: ރައީސް\nރާއްޖޭގެ ކަނޑުފަޅުގެ ދިރުންތައް ހިމާޔަތްކޮށް، ކަނޑުގެ ސަރަޙައްދު ބެލެހެއްޓުން މިހާރަށްވުރެ ހަރުދަނާކުރުމަށް ގިނަ މަސައްކަތްތަކެއް ކުރައްވާނެކަމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވިދާޅުވެއްޖެއެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު މިހެން ވިދާޅުވެފައިވަނީ މިއަދު ރާއްޖޭގައި ފެށުނު އިންޑިއަން އޯޝަން ކޮންފަރެންސް، އައި.އޯ.ސީގެ4ވަނަ ބައްދަލުމުގައި ބައިވެރިވެވަޑައިގެން ދެއްކެވި ވާހަކަފުޅުގައެވެ.\nރައީސް ޞާލިޙު ވިދާޅުވީ، ގުދުރަތީގޮތުން ރާއްޖެ އުފެދިފައިވާގޮތުން، ކަނޑުފަޅުގެ ދިރުންތަކަކަކީ ދިވެހިންގެ އާއްމު ދިރިއުޅުމާ ވަރަށްބޮޑަށް ގުޅިލާމެހިފައިވާކަމެއްކަމުން، ދަތުރުފަތުރުގެ ރައްކާތެރިކަން ކަށަވަރުވެފައިއޮތުމަކީ ރާއްޖެފަދަ ޖަރީޒާ ޤައުމަކަށް ވަރަށް މުހިއްމުކަމެއްކަމަށެވެ. އެގޮތުން ރައްކާތެރިގޮތުގައި ދަތުރުފަތުރުކުރުމާއި، ވިޔަފާރީގެ މުޢާމަލާތްތަކާއި، އެއްތަނުން އަނެއްތަނަށް މުދާ އުފުލުމުގައި، ދުނިޔޭގެ ފެންވަރުގައި ހެދިފައިވާ ޤާނޫނުތަކާއި ޤަވާއިދުތަކަށް ރާއްޖެއިން އަބަދުވެސް އިޙްތިރާމްކުރާނެކަން އެމަނިކުފާނު ވިދާޅުވިއެވެ. ރައީސް ޞާލިޙު ވިދާޅުވީ، ރާއްޖޭގެ ކަނޑުފަޅުގެ ދިރުންތައް ހިމާޔަތްކޮށް، ކަނޑުގެ ސަރަޙައްދު ބެލެހެއްޓުމުގެ ކަންކަން މިހާރަށްވުރެ ބޮޑަށް ހަރުދަނާކުރާނެކަމަށެވެ.\nޓެރެރިޒަމާއި ހައްދުފަހަނައެޅުން އެއީ މިހާރު މުޅި ދުނިޔެއަށްވެސް ކުރިމަތިވެފައިވާ އެންމެ ބޮޑު ނުރައްކާކަން ފާހަގަކުރައްވާ ރައީސް އިބްރާހީމް މުޙައްމަދު ޞާލިޙު ވިދާޅުވީ، އެތެރޭގެ ހަނގުރާމަތަކާއި، އެއް ޤައުމުން އަނެއް ޤައުމުގެ ކަންކަމާބެހުމާއި، އިޤްތިޞާދީ ހީނަރުކަންފަދަ މައްސަލަތަކަކީ މިހާރު އިންޑިއާ ކަނޑަށްވެސް ކުރިމަތިވެފައިވާ ބިރެއްކަމަށެވެ.\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވިދާޅުވީ، އިންޑިއާ ކަނޑުގެ ސަލާމަތާ ރައްކާތެރިކަން ކަށަވަރުކޮށް، މި ސަރަޙައްދުގައި ސުލްހަ ޤާއިމުކުރުމަށް ރާއްޖެއިން އަބަދުވެސް ފުރިހަމަ އެހީތެރިކަމާއި އެއްބާރުލުންދޭނެ ކަމަށެވެ.


Mah the haibath nidhere ma fenduvalaah veyndeu - AO News\nމައް ތެ ހައިބަތު ނިދެރެ މަ ފެނޑުވަލާއް ވޭނޑެއު\nއަދަކީ މަގޭ އުފަން ދުވަސް. މައް 1 އަހަރަ ފުރެޱެ މިއުފާވެރި މުނާސަބާ އަދަ އާމެއި ހިތައު އަރާ ޝުޢޫރު ގިނަވެފެއި އޭ ބަންޑުން ކޮއްލާހިއު އޮއްލެއް ބޮނޑަކަމުން ބަހައް މިކީ.\nތެވެންނަށަސް ފެނިފެއި އަޑައިވިފެއި ހިންނަޱެއި މަ އަލައް ދުނިޔާއް އުފަންވީކޯ ހިއް ނިކަމެތި ހާލަ. ކައިނާ ކުއްދާހެން މީހަކާ ފެނެޱަސް ލަދުން ތަނބާއި ބިއްދަރުން ފިލަމުން ހޮރަ ޖަހަމުން އޭވޭލެއި އަނހާ ސަހަނރޯ ތެވެރިޔެ މަދެއްގެން މަނަގައި ދިދަ ދާނޑައް ހެން ހޫރުވަމުން އާސް ކުރިބޯށެ ބާއިނދުވިޔެ. އެކޯ މަކީ އެއްވިޔަސް އާރައް ބާރައް ފައުޖައް އޮއް މީހައްނުން. އެކަމަކި ކުދު ކޫދަކާ ގިނިވޭނޑޭހެން ބިމެ ނިޖައްސައި ތެވެރިޔެ މަދެގެ ބޮނޑަކޮއްލިއާއޭ. ތެވެރިން މައްދިން ލޯއްބާއި ކުލުނު އޭދުވަހަކިއަސް މަހިތަކުން ފުހޭނެ އެއްތައްނުން.\nއެހެންފެހެނާސް ތޭނެއެތެރުން ބައެއް މީހުން ހިތާއި ނިވެގެން މާއި ދިމާއް ހޮއްލާހެދީ މަ ނިކަން ހިތެޖެހެއި. އެވެރިން މައް ކެރާ ބަދުދުއާ އިން މަނިމިގެން އެބޭނެއި. އެބާކިން މާއި ދޭތެރެ އެހެންހަދާކޯ އެހެންނާ މައެވެންނައް ދިން ލަނޑާއް ނިއޮންނަށިއޭ. މަދިން ދެރާކަސް ނިއޮންނެހެއް.\nމައް ތެވެރިން އެކަހައް ގިއެޱެއި އޭ މަގޭ ނަސީބު ކަމައް ނުންވީ ތެވެރިންގެ ނަސީބުކަމައް ބެޱާކައް އަވަ ނެތިން. މަހިއް ތެވެންނައް ހުދު ސަފީދު ގަނޑައްހެއިއަސް ސައުފު. އެނައްކަލާއި އަވަ ހައުދަހައި ހެއު އެދެމޭ ތެވެންނައް. މަގޭ ނިދި ނަގަލާއި މިމަސައްކައް ކެރަނީތެވެންނައް ހެއުގޮއް ހޯދައިދޭއް. ތެވެރިން ތެވޭނޑޭ ހަޑި މުޑުދާރަ އުޅުން ބަދަލު ކޮއްލާއި ހެއު މަގައް އެޑޭތޯ. މެލެ ބުޖަޑިހެން ތިބެ ރިއްޓާން ހެދިގެން ނޭވާން ބަޓަރަ ނާގެން އޭނުން ކުދު ގެޅަލާގެން ކާއް ތެތިބެނީ. ޒާއްޒާތި ކުލާއި ޕުޓީއެއި ބޮނޑަ ފަންނެ ދަވަފެއި ހިއް އުވަވަޑާ ހުސްކޮއް ޖަހަގެން ނުކުތަސް ތޭހަމަ ބޭރުން ރިވެތި ރިޖާލާ އެތެރުން ހޮއްބަ ހޮއްބައޭ.\nއައްޓަ މަސްހެން ތައްވެގެން ދުވަހަކި ނިދެންނެ މީހުންނަސް އެހެކާއް އެނެހެކާއް ކަރާއި ކަރަޖައްސައި މީރި ދެރެ މިސަކަރާއް ޖަހާކޯ ހިތައް ކުދު ބަހަކަސް ނިއަރައިއޭ. މިވެރިން ބާކިންނާއި އެކީ ހިށެއި ކެއްސައި ކިނބިއްސައް އެޑިގަތަސް ދެޅަހި ޕުރެޝަރި އެންމެން ގާއް އިސްޕުރޭ ޖަހަލަނީ.\nބަލަމީ މަބެޱައިދިންމެއިއާ ހެއުކެރާއްވެނީ؟. މައްޓެއި ކުރިން ކިތައްވެރިޔެ އާތާ ތެވެރިން އެކަހައް. އެބޯލާ،ދީޱިރޮންގާ،މާސް،ސާސް،ޒިކާ،ނިފާ މެހެންގޮސް އެކިނަންނަމި ކިތައް ވާޱިން ޝޮޓު ބާއި؟\nކޮއްޔާ ދޮޱާމެންނޭ އަދި މައްވަނި މާނިރައްކޯ އެއްތެތިއަސް އޭހެއް. ތެތިބި ދޮރޮދޮރުން އެއްތެތި ބޭރަވެ އެތެރެ ކެރާކޯ އޭނައް ފަރުވާތެރިވެއު. ހެއްދެވިހެއި ނަޖިސް އެއްތެއްތެ އައު ހާކަފެއިގޮސް ކަންފަތައް އިނގިލާ ވަދުވަގެން އަނބަރާއް ނިހިށު. އެހެކާ އެނެހެކާއް ގައިގޯޅިވެ ނާޗަރަންގީ ކޮޅަނައް ނިތިބެ މަޑަވެގަނު.\nތެވެރިޔެ ވިސްނައި ފިކުރު ކޮއްފެލައު މަމިއޮއް ނިކަމެތި މީހާއް ތެވެރިން ތެދޭ އިއްޒަތާއި ގަދަރައިގެ ބޮނޑަކަމުން އަދަ އަވަ މިބިހިއް މިޅި ދުނިޔެ ހުއްޓުވަގެން. ފެކްޓަރީ އަކަސް އިސްކޯލަކަސް މުބާރާތަކަސް މާއި ހެދީ ތެވެންނައް ކުރިއަކައް ނިގިނެވެއި.\nމަ ކިތައްމި ބޭނުން ނިވިޔަސް ތެވެރިންނާއި ޖެހި އަދިއަސް މަގޭ ފައުޖު މިއެނީ ބޮނޑަ ވެމުން. އަވަ އުފާކެރަން މަދުން ފެހެނާސް ތޭގެ އެތެރުން ބައެއް މީހުން މިކޯ މައާ ހަގީގީ ބޭޱުން ގަބޫލު ކެރާހެދީ.\nކޮއްޔާމެންނޭ މަމިއައި ތެވެންނައް ސައުފުތާހެރިކަން ދަސްކޮއްދޭއް. އައްދޯނައް ޖެހޭ ކަމާއި މާސްކު އެޑާއްޖެހޭ ކަމާއި ގާއްގާތި ފިތިބާރަވެގެންތިބޭއް ނިޖެހޭކަން ބެޱައިދޭއް. އަވަ ތައުޒިޔާ ކޭއި ހެއުހާލާކައް އެދެން ތެވެރިންގެ އެތެރުން މާއި ޖެހި ނިމިއެބޭ މީހުންނާއި ބަލިވޭ މީހުންނައް.\nތެވެންނާއި މާއި ދެމެދެ މިކެރާ ކަނޑި ހަނގަރާމެއެތެރުން ތެވެންނައް ކެރާ ފާއިދާސް ކުދައްނިވޭހެއް.\nތޭމިކޯ ނިލާހިކަ ކުރިއަރަފެއި ތިބި މީހާ . ގޭއެނދެ ވެށިފެއި އޯގެނަސް ގައުމު ހިނގުވަލާނެ ބާރަ ތެވެރިން އަތި މިކޯ ތެބޮއް. ގަބޫލު ކެރައު މިއޮތީ އެދުވަސް އާސް ޖެހިފެއި. މިކޯ މިއޮއް ހާލާށަސް ރުހެއު. ކަންވޭއް އޮއް ގޮތަކައް ކަންކަން ނިންމައު.\nނިކިޔަވައި، ނިލާއި، ނިއެނދެ، ނިކާއި، ނިބޯއި ނިތިބެ މިކަންކަމާއި ގަޔާވެގެން ކުރިމަތިލައު. ފާއިސާ ހޯދާނެ އައު ގޮއްގޮތަސް ބަލަގެން އެމަގުން ހިނގައު. މަގޭ ނަސޭހަތަކީ ބާކިން ކޮންމި ނަމަކި ކޮންމި ސިފާކި އާހަސް ތެވެރިން އެކަމައް ނިވިސްނައި އަތުން ދޫވެފެއި ތިބި ރިވެތި އާދަ ތަކާއި ސައުފުތާހެރި ކަމައް އިސްކަން ދެރެގެން ކުރިއައް ގޭމެއި ހުށިހެއި ކަމަކަސް ރަނގަޅަވޭށިއައު. އެހެއިސާބައް ގިއެނެމެއި ތެވެންނައް އުދަގު ކެރާއް ނިހިށެ އަފަގެ މާފާމެން މުއްނާމެން އެބެގޭ މަގުން އަވާސް އެބޭށުން.\nނޯޓް: މީ މުހައްމަދު ވަޙީދު ފޮޓޯގްރަފީ، ދިން ޚިޔާލާކަށް ލޭފެއިއޮއްލިއުމައް\nކޮވިޑް-19: މާލޭ ސަރަޙައްދުގެ އިތުރުން 12 ރަށެއްގައި ބަލި ޖެހިފައިވާ މީހުން އެބަތިބި\nކޮވިޑް-19: މިއަދު ބަލިން ރަނގަޅުވީ 40 މީހުން\nކޮވިޑް-19: އިތުރު 30 މީހަކު ފައްސިވެއްޖެ\nކޮވިޑް-19: 77 އަހަރުގެ ދިވެއްސަކު ނިޔާވެއްޖެ


2020 Gai Ufanvi Kujjeh, Heekuranee Hurihaa Ehchakee Sanitizer Kamah! - Vaguthu\n2020ގައި އުފަންވި ކުއްޖެއް، ހީކުރަނީ ހުރިހާ އެއްޗަކީ ސެނިޓައިޒަރ ކަމަށް\nކުޑަކުދިން ކަންކަން ދަސްކުރަނީ އެކުދިންގެ ވަށައިގެންވާ މާހައުލުން ފެންނަ ކަންކަމުގެ އެހީގައެވެ. އަދި އެއްޗެހި ދެނެގަންނަނީ އެ ކުދިންނަށް ފެންނަ ކަންކަމުގެ އަލީގައެވެ. އެހެންކަމުން ކުދިން އުފަންވާ ދުވަސްވަރާއި އެ ކުދިން ދުވަސްވާ އިރު ދުނިޔެ އާއި ގައުމުގެ ހާލަތު އޮންނަ ގޮތަށް އެކުދިންގެ އާދަތައް ވަރަށް ބޮޑަށް ބިނާވެއެވެ.\nމިހާރު މީސްމީޑިއާގައި ވަރަށް ބާރަށް ދައުރުވަމުންދާ ކުޑަކުއްޖެއްގެ ވީޑިއޯ އަކީ މިފަދަ ކަންކަމުގެ ހެއްކަކަށް ފުދޭ ވީޑިއޯއެކެވެ. އެ ވީޑިއޯ އިން ފެންނަނީ 2020 ވަނަ އަހަރު އުފަންވި ކުއްޖަކު އޭނާ އަށް ފެންނަ ކޮންމެ އެއްޗަކީ ސެނިޓައިޒަރ އެއްކަމަށް ހީކުރާ ވީޑިއޯއެކެވެ. އެގޮތުން މަގުމަތީގައި ހުރި ބައްތިއާއި ކަރަންޓު ސްވިޗް ކަހަލަ އެއްޗެހީގައި އަތްލަމުން އެ ކުއްޖާ ހޯދަނީ ސެނިޓައިޒަރ ސްޓޭންޑެކެވެ.\nއަދި ސެނިޓައިޒަރ ކަމަށް ހީވާ ތަންތަނަށް ފިއްތާލުމަށް ފަހު އަތް އުނގުޅާ ސާފު ކުރާ މަންޒަރު އެ ވީޑިއޯ އިން ފެނެއެވެ. އެ ވީޑިއޯ ބެލި ގިނަ މީހުން ވަނީ އެ ވީޑިއޯ އިން ފެންނަނީ މިއަދުގެ އާ އާއްމު ހާލަތުގެ އަސަރު ކުރިއަށް އޮތް ޖީލަށް ކުރާނެ ގޮތް ކަމަށް ބުނެ ހައިރާން ކަމާއި އެކު ކޮމެންޓްކޮށްފައެވެ. މީސްމީޑިއާގެ އެކި ޕްލެޓްފޯމްތަކުގައި މިލިއަނެއްހާ މީހުން ވަނީ އެ ކުއްޖާގެ ވީޑިއޯތައް ބަލާފައެވެ.\nމިއީ ކޮވިޑް-19ގެ އާލަމީ ވަބާއާއި އެކު އިންސާނުންގެ ދިރިއުޅުމަށް އައި ބަދަލުތައް ވަރަށް ރަނގަޅަށް ދައްކުވާދޭ ކަމެކެވެ. އަދި އެކަމުގެ އަސަރު ކުޑަކުދިންނަށް ކުރާނެ ގޮތް ވަރަށް ރަނގަޅަށް މިކަމުން ތަސައްވުރުވެއެވެ. މިހާރު ގޭގައި އުޅުނަސް ސެނިޓައިޒް ކުރަން ވަރަށް ބޮޑަށް އިސްކަން ދެއެވެ. އަދި ދާކޮންމެ ތަނަކުން ސެނިޓައިޒަ ބަހައްޓާފައި ހުންނަ ސްޓޭންޑްތައް ފަދަ އެއްޗެހި ފެނެއެވެ.\nއަދި މި ދުވަސްވަރާއި ދިމާކޮށް އުފަންވި ކުދިންނަށް ފެންނަނީ މި ފާހަގަކުރާ ފަދަ މަންޒަރުތަކެވެ. އެހެންކަމުން ކުދިންނަށް ވެސް ދާ ތަންތަނުން ސެނިޓައިޒަރ ހޯދުމަށް މިވަނީ އާދަވެފައެވެ. ޕޭންޑެމިކްގައި އުފަންވާ ކުދިންނަށް މިއީ އާއްމު އުސޫލު ނޫންކަމާއި މިއީ ބައްޔެއްގެ ސަބަބުން އަޅަން މަޖުބޫރުވި ފިޔަވަޅެއް ކަން ނޭނގިދާނެއެވެ.\nޖުލައި 18, 2021 22:00\nމަށައް މާސްކު ނާޅަ މަގުމައްޗަ ނުކުމެވިއްޖެޔާ މިހާރު ހީވަނީ އޮރިޔާމުން ނުކުމެވޭހެން\nޖުލައި 19, 2021 09:09\nޔޭސް! މާސްކް ނާޅާ އޮޅިގެން ވެސް ނުކުމެވިއްޖިޔާ ހީވަނީ ލައިގެން ހުންނަ ގަމީސް ނޫނީ ޖިންސް ގެ ގޮށް ނާޅުވާ ނުކުމެވޭ ހެން! އަވަހަށް އަނެއްކާ ގެއަށް ވަދެ މާސްކު އަޅާގެން ނުކުމެވުނީ މަ ހިތަށް ހަމަޖެހުން މި ލިބެނީ! އެކަމަކު މާސްކު އެޅުމާ އަޅާގެން އުޅުމަކީ ފަސޭހަކަމެއް ނުން އެކަމަކު ވެސް ނުކޮށް ހޮތްހަމަނުޖެހޭ ކަމެއް މިހާރު!


ޓީޗަރުންގެ ވަޒީފާގެ އޮނިގަނޑުގެ3-CS13 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ4-CS11 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން އަދި ސެން ޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުން.\nޓީޗަރުންގެ ވަޒީފާގެ އޮނިގަނޑުގެ2-CS11 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nފުރިހަމަ ކުރައްވާފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން) (www.csc.gov.m)އަދި މިސްކޫލްގެ ވެބްސައިޓުން (www.hiriya.edu.mv) ނާއި ކައުންޓަރުން ލިބެން ހުންނާނެއެވެ.)\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2018 އޮކްޓޯބަރ 16 ގެ 14:00 ގެ ކުރިން، ހިރިޔާ ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] އަދި ފެކްސް 3305815 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2018 އޮކްޓޯބަރ 17 އާއި 2018 އޮކްޓޯބަރ 21 އާ ދެމެދު، ހިރިޔާ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n28 މުޙައްރަމް 1440\n08 އޮކްޓޫބަރު 2018\nޕަބްލިޝްކުރި ތާރީޚު: 08 އޮކްޓޫބަރު 2018\nސުންގަޑި: 16 އޮކްޓޫބަރު 2018 1400


Tourist egge dhabahun vakkan kurumun joorimanaa koh hidhumaiy kuran hukumeh | Mihaaru\nޓޫރިސްޓެއްގެ ދަބަހުން ވައްކަންކުރުމުން ޖޫރިމަނާކޮށް މުޖުތަމައުއަށް ހިދުމަތްކުރަން ހުކުމްކޮށްފި\nކޫއްޑޫ އެއާޕޯޓަށް ފުރަންދިޔަ ޓޫރިސްޓެއްގެ ލަގެޖުން ވަގަށް ނެގި ޔޫރޯތައް.-- ފޮޓޯ: ޕޮލިސް މީޑިއާ\n24 ޖޫން 2022 - 09:05\nމިދިޔަ އަހަރު ކޫއްޑޫ އެއާޕޯޓަށް ފުރަންދިޔަ ޓޫރިސްޓެއްގެ ލަގެޖުން 10،000 ޔޫރޯ ވަގަށް ނެގި ކަމުގެ ތުހުމަތުގައި ހައްޔަރުކުރި ހަތަރު މީހުންގެ ތެރޭގައި ހިމެނޭ މީހެއްގެ މައްޗަށް ކުށް ސާބިތުވުމުން އޭނާއަށް އައި ޖަލު ހުކުމް ލުއިކޮށްދީފި އެވެ.\nސ. ފޭދޫ މީހެއް ކަމަށްވާ އަލީ ސައީދުގެ މައްޗަށް މި މައްސަލާގައި ވައްކަމުގެ ދައުވާކުރީ ޕުލްމެން މޯލްޑިވްސް މާމުޓާ ރިސޯޓުގައި ޗުއްޓީ ހޭދަކުރުމަށް ފަހު ގއ. ކޫއްޑޫ އެއާޕޯޓަށް ދިޔަ ޖަރުމަނު މީހެއްގެ ލަގެޖު ބަގީގައި އުފުލި އިރު އެ ލަގެޖު ހުޅުވައި އޭގައި އޮތް ދަބަހަކުން 10،000 ޔޫރޯ ވަގަށް ނަގާފައި ވާތީ އެވެ.\nދައުލަތުން މި މައްސަލާގައި ދައުވާކުރުމުން އަލީ ވަނީ ޝަރީއަތުގައި ކުށަށް އިއުތިރާފް ވެފަ އެވެ. އަދި ނެގި ފައިސާ ހަމަޔަށް ފުލުހުންނާ ހަވާލުކޮށްފައި ވާނެ ކަމަށް ބުންޏެވެ. އިއުތިރާފުން ކުށް ސާބިތުވުމުން ދައުލަތުން އެދުނީ ގާނޫނުލްއުގޫބާތުގައި އޮތް ގޮތަށް، 1 އަހަރާއި 12 ދުވަހުގެ ޖަލު ހުކުމެއް ކަނޑައަޅައި، މައްސަލައިގެ ތަހުގީގަށް ބަންދުގައި ހުރި މުއްދަތު ހުކުމުން އުނިކުރުމަށެވެ. އަލީ އެދުނީ ވީހާ ވެސް ލުއި އަދަބެއް ކަނޑައެޅުމަށެވެ. އެއީ އޭނާ އަކީ މަސްވެރިކަމުން އާމްދަނީ ހޯދާ މީހަކަށް ވެފައި އޭނާ އަކީ ބަލި ކުއްޖަކު ވެސް ބަލަންޖެހޭ މީހަކަށް ވާތީ ކަމަށް ބުންޏެވެ.\nއަލީ ވަނީ ދައުލަތާ އެކު މި މައްސަލާގައި އިއުތިރާފް އެއްބަސްވުމެއް ވެސް ހަދައިފަ އެވެ. އެއްބަސްުވުން ދައުވާއާ އެކު ހުށަހަޅާފައި ނެތް ނަމަވެސް ހުކުމުގައިވާ ގޮތުން އެއްބަސްވުމެއް ހެދިކަން ދެ ފަރާތުގެ ބަހުން ވެސް އެނގެ އެވެ.\nއަދަބު ލުއިކޮށްދޭން ގާޒީ ހުސައިން ފާއިޒް ރަޝާދު ނިންމެވި ސަބަބުތަކުގެ ތެރޭގައި، ޝަރީއަތް ފެށުމުގެ ކުރިން ކުށަށް އިއުތިރާފުވުން ހިމެނެ އެވެ. އަދި އަލީ ވަނީ 10 ދުވަހު ތަހުގީގަށް ބަންދުގައި ވެސް ބަހައްޓައިފަ އެވެ. މީގެ އިތުރުން، އަލީ އަށް ލުއި އަދަބެއް ކަނޑައަޅަން އޭނާ އެދުމުން އެކަމަށް ދައުލަތުން އިއުތިރާޒު ނުކުރާ ކަމަށް ވެސް ވަނީ ބުނެފަ އެވެ.\nTourist ehge luggage akun 20,000 Euro vagah negi4meehaku hayyaru koffi\nމި ކަންކަމުގެ އިތުރުން، އަލީގެ މައްޗަށް މީގެ ކުރިން ޖިނާއީ ކުށެއް ސާބިތުވެފައި ނުވުމާއި މިދިޔަ 13 އަހަރު ވެސް ކުށުގެ ރެކޯޑެއް ނެތުމުން އެންމެ މަސްލަހަތު ހުރި ގޮތަކީ މުޖުތަމައުއަށް ފައިދާ ކުރުވަނިވި މީހަކަށް ވުމުގެ ފުރުސަތު ދިނުމަށް ލުއި އަދަބެއް ދިނުން ކަމަށް ހުކުމުގައި ގާޒީ ވިދާޅުވެފައިވެ އެވެ.\nއެހެންވެ، ގާޒީ ނިންމެވީ ނުވަ މަހާއި ހަތް ދުވަހުގެ ޖަލު ހުކުމުގެ ތެރެއިން ހަ މަހާއި ހަތް ދުވަހުގެ ހުކުމުގެ ބަދަލަށް 37،400ރ. ގެ ޖޫރިމަނާ އަދި އަދި ބާކީ ތިން މަސް ދުވަހުގެ ޖަލު ހުކުމުގެ ބަދަލުގައި 480 ގަޑިއިރު މުޖުތަމައުއަށް ހިދުމަތް ކުރުމަށް ހުކުމް ކުރުމަށެވެ. ހުކުމުގައި ވަނީ އިއްޔެއިން ފެށިގެން ފަސް މަސް ދުވަހުގެ ތެރޭގައި ޖޫރިމަނާ ފައިސާ މީރާ އަށް ދައްކައި ހަލާސްކުރުމަށެވެ.\nކުށްކުރުން ވައްކަމާއި ފޭރުން ޓޫރިސްޓުން\n7 ކޮމެންޓް,6ރިއެކްޝަންސް\nތިއުޅެނީ ލޯޔަރުގެ މައްސަލައެއް، އެނޫންނަމަ ތިކަން ފޭރުމަކަށް ހަދާ ކުށުން ބަރީޢަ ވެވުނީސް! ވައްކަން ނުކުރަންޏާ ވައްކަމުގެ ޙުކުމެއް ނާންނާނެތާ!\nދައުލަތުން އެދުނީ 1 އަހަރަށް ޖަލަށް ލާށެވެ . އެއް ބަސް ވުންވެސް ކޯޓަށް ހުށަ ނާލަ އެވެ. އެކަމު ގާޒީގެ ވިސްނުން ރަނގަޅެވެ. ކުދި ކުއްތަކުގަ މުޖުތަމައު އަށް ހިދުމަތައް ނެރެންވީ އެވެ. ޛަލަށް ލީމަ ވަޒީފާ އާއިލާ ވަކި ވަނީ ބޮޑު ކުއްވެރި އަކަށެވެ .\nދެން މިހެންގޮސް ކުށްވެރިޔާ އަމިއްލައަށް އަދަބު ކަނޑައަޅާ ނިޒާމަކާ ނުޖެހޭނެބާ؟ 10،000 ޔޫރޯއިން ޖޫރިމަނާގެ 37400 ދައްކާފަވެސް އަދި 140،000 އަށްވުރެ ގިނަ ރުފިޔާ ހުންނާނެ. އެބައި އެއީ ޕްރޮފިޓްތަ؟ އަދި ކޮބާ ރާއްޖޭގެ ފަތުރުވެރިކަމަށް މީގެން ލިބުނު ގެއްލުން؟ އެ ފަތުރުވެރިޔާ ދެން ދުވަހަކުވެސް ރާއްޖެ ނައުން ގާތް.\nމަ ތިޔަ ޚަބަރު ކީއިރު އޭގަ އެބައޮތް ވަގަށްނެގި ފައިސާ އެއްކޮށް ފުލުހާ ހަވާލުކުރިކަމަށް. ވީމާ ތިޔަ ހިސާބު އަލުން ހަދަން ފެނޭ.\nލިއުން ކިޔާފަ ޕްރޮފިޓޭ ކިޔައިގެން ކޮމެންޓް ކޮއްބަލަ.. ???\nބިލިޔަނުން ވައްކަން ކުރި މީހުނަށް ރާއްޖޭގެ ރައީސް ކަން ދޭން ހުކުމެއް ކޮށްލިނަމަ. ބޮޑުކޮށް ވައްކަން ކުރީމަ ބޮޑު ވަޒީފާއެއް.\nކުނިނަގާން ބަޔަކަށް ހުކުންކުރާނެކަމަށްވެސް ކުރިން އަޑުއިވުނު. މިހާރު އޭގެ އަޑެއް ނޫވޭ....... ކޮބާ އަލީ ވަހީދު؟


SunOnline: Mi ee mi aharu enme gina bayaku Search kuri Recipe!\nމިޙްނާ ނާސިހު 12 Dec 2019, 07:11\nޝެޕާޑް ޕައި އެއް --ފޮޓޯ އަދި ރެސިޕީ:ޑެލިޝް\nމީރު އެއްޗެއް ކާހިތްވުމުން ނުވަތަ ކައްކާހިތްވުމުން، ރެސިޕީއެއް ނޭގޭނަމަ އެންމެ ފުރަތަމަވެސް ކޮށްލާނީ 'ގޫގުލް ސާރޗް' އެކެވެ. ދުނިޔޭގެ އެކި ސަރަހައްދުތަކުގައި އުޅޭ އެތަށްހާސްބައެއްގެ ރެސިޕީތައް އެހާމެ ފަސޭހައިން ގޫގުލް މެދުވެރިކޮށް މިއަދު ލިބެން ހުރިއިރު، ދިރިއުޅުން މިވަނީ އެތަށް ގުނައެއް ފަސޭހަކޮށްދީފަ އެވެ.\nގޫގުލްއިން މިއަހަރު އެންމެ ގިނަބަޔަކު ކުރި ސާރޗްތައް އަންގައިދޭ 'ގޫގުލް ޓްރެންޑްސް' އާންމުކޮށްފައިވާއިރު، މި ލިސްޓުން އެންމެ ގިނަބަޔަކު ސާރޗްކުރި ރެސިޕީއަކީ "ޝެޕާޑް ޕައި" އެވެ.\nއިގިރޭސިވިލާތުން އުފަންވި، ޝެޕާޑް ޕައި ނުވަތަ ކޮޓެޖް ޕައިއަކީ އާންމުގޮތެއްގައި ލޭމްބް، ނޫނީ ބީފް އިން ތައްޔާރުކުރެވޭ ޕައި އެކެވެ. އެކި ހިސާބުތަކުގައި މި ރެސިޕީގައި ތަފާތުތަކެއް ހުރި ނަމަވެސް މައިގަނޑުގޮތެއްގައި މި ރެސިޕީގައި ތައްޔާރުކުރެވެނީ މިންސްޑް މީޓްގެ ކޮންމެވެސް ބާވަތެއް، ގްރޭވީ އެއް ނުވަތަ ކޮންމެވެސް ސޯސްއެއްގައި ކެއްކުމަށްފަހު، ޕައި ކްރަސްޓަށް އަޅާ، އޭގެ މައްޗަށް މޭޝްޑް ޕޮޓޭޓޯ އަޅާ ފިހެލައިގެންނެވެ.\nމިގޮތުން ތައްޔާރުކުރެވޭ ސޯސްއަށް އާންމުގޮތެއްގައި އަޅާ ބާވަތްތަކުގެ ތެރޭގައި ހިމެނެނީ، ފިޔާ، ސެލެރީ، ކެރެޓު އަދި ޕީސް އެވެ. އަދި މޭޝްޑް ޕޮޓޭޓޯ ލޭޔާގެ މައްޗަށް ފަހަކަށްއައިސް ޗީޒްވެސް އަޅާ އުޅެއެވެ.\nޝެޕާޑް ޕައިގެ ރެސިޕީ ގޫގުލްގައި ސާރޗްކޮށްލުމުން 0.60 ސިކުންތުގެ ތެރޭގައި 15 މިލިއަނެއްހާ ގުޅުންހުރި ލިޔުމާއި ވީޑިއޯ އާޓިކަލްތައް ފެނެއެވެ.\nޝެޕާޑް ޕައިގެ ރެސިޕީއެއް\nމޭޝްޑް ޕޮޓޭޓޯ އަށް ބޭނުންވާ ތަކެތި\n1 1/2 ޕައުންޑް އަލުވި\n1/4 ޖޯޑު ކިރު\n1/4 ޖޯޑު ސަވާ ކްރީމް\n4 މޭޒުމަތީ ސަމްސާ ބަޓަރު (ދިޔާކޮށް)\nބީފް މިކްސް ތައްޔާރުކުރުމަށް ބޭނުންވާތަކެތި\n2 ކެރެޓް (ކޮށާފައި)\n2 ލޮނުމެދު (ހިމުންކޮށްފައި)\n1 1/2 ޕައުންޑް މިންސްޑް ބީފް\n1 ސައިސަމްސާ ތައިމް\n2/3 ޖޯޑު ޗިކަން ބްރޮތު\n1 މޭޒުމަތީ ސަމްސާ ޕާސްލީ (ގާނިޝްއަށް)\nއަވަން 400 ޑިގްރީސްގައި ޕްރީހީޓްކުރަން ޖައްސާށެވެ. އެއަށްފަހު، ގާތްގަނޑަކަށް 16 މިނިޓާއި-18 މިނިޓާއި ދެމެދު އަލުވި ފެނުކެއްކުމަށްފަހު، ފުރާނާލައި އަދި މޭޝްކޮށްލާށެވެ. އަދި އެއަށް ކިރާއި، މެލްޓެޑް ބަޓަރާއި، ސަވާރ ކްރީމް އެޅުމަށްފަހު ލޮނާއި އަސޭމިރުހުން ސީޒަން ކޮށްލުމަށްފަހު ބަހައްޓާށެވެ.\nތެޔޮ ހޫނުކުރުމަށްފަހު، ފިޔާ އަދި ކެރެޓާއި ލޮނުމެދު އަދި ތައިމް އެއްކޮށް އަޅައި5މިނިޓެއްހާއިރު ކައްކާލާށެވެ. އެއަށްފަހު ބީފް އަޅާ، އޭގައި ހުންނަ ފިޔާތޮށިކުލަ އެއްކޮށް ކެނޑެންދެން ކައްކާލާށެވެ. އެއަށްފަހު ޕީސްއާއި ކޯން އަޅާ ލޮނާއި އަސޭމިރުސް ބެނުންކޮށްގެން ސީޒަންކޮށްލުމަށްފަހު ރަނގަޅަށް ކައްކާލާށެވެ.\nއެއަށްފަހު، ބީފްގެ ތެެރެއަށް ފުށްކޮޅެއް އެޅުމަށްފަހު ރަނގަޅަށް މިކްސްކޮށްލާ ދެން ޗިކަން ބްރޮތު އަޅާލާށެވެ. އެއަށްފަހު ފެންގަނޑު އެއްކޮށް ހިދެންދެން ކައްކާލާށެވެ. ދެން، އޭގެ މައްޗަށް މޭޝްޑް ޕޮޓޭޓޯ އެޅުމަށްފަހު، 20 ވަރަކަށް މިނިޓު އަވަނުގައި ފިހެލާށެވެ. އަދި ސާރވްކުރުމުގެ ކުރިން މައްޗަށް ޕާސްލީ ކޮޅެއް އަޅާލާށެވެ.\nތުރުކީގެ އާ އެންޑްރޮއިޑް ފޯނުތަކަށް ގޫގަލް އެއް ނުލިބޭނެ


Atletico bali nuve race kuri ah, Barca 1 vanai gai\nއެތުލެޓިކޯ ބަލިނުވެ ރޭސް ކުރިއަށް، ބާސާ އެއްވަނައިގައި\nއެސްޕަންޔޯލްގެ މައްޗަށް، 1-0 ގެ ނަތީޖާއަކުން ކާމިޔާބު ހޯދައި ސްޕެނިޝް ލީގްގައި މިހާރު ދަމަހައްޓަމުން އަންނަ ބަލި ނުވުމުގެ ރެކޯޑްގައި އެތުލެޓިކޯ މެޑްރިޑް ރޭސް ކުރިއަށް ގެންގޮސްފި އެވެ.\nމަޝްހޫރު ބާސެލޯނާ އާއި ރެއާލް މެޑްރިޑް ޑޮމިޏޭޓް ކުރާ ސްޕެނިޝް ލީގްގައި، މި ސީޒަންގައި އެންމެ ރަނގަޅު ޓްރެކެއްގައި ކުރިއަށް ދަނީ އެތުލެޓިކޯ މެޑްރިޑެވެ. އެ ޓީމު ލީގްގައި ބަލިވީ އެންމެ މެޗަކުންނެވެ. އެއީ ޑޮމެސްޓިކް ސީޒަންގެ ތިން ވަނަ މެޗުގައި ސެލްޓެ ޑެވިގޯ އަތުން 2-0 ންނެވެ. އޭގެ ފަހުން ލިވަޕޫލުން ލީގްގައި ބަލި ނުވެ ރަނަގަޅު ޓްރެކެއްގައި ދަނީ ދަމަހައްޓަމުންނެވެ. އެއީ މި ސީޒަންގައި ސްޕެނިޝް ފުޓްބޯޅައިގައި ދަމަހައްޓަމުން އަންނަ އެންމެ ރަނގަޅު ރޭހެވެ.\nއޭގެ ފަހުން ލީގްގައި އެ ޓީމު ވަނީ ހަތް މެޗުން މޮޅުވެފަ އެވެ. ހަ މެޗު ނިމުނީ އެއްވަރުވެގެންނެވެ. މުހިންމު މެޗުތަކުގައި އެ ޓީމު އަތުން ތިން ޕޮއިންޓް ދޫވެފައި ވަނީ ލީޑް ނަގާފައި ވަނިކޮށް އެންމެ ފަހު މިނެޓްގައި ބައިކޮޅަށް ވަންނަ ލަނޑުންނެވެ.\nބާސެލޯނާގެ ފަހަތުުން، ތިން ޕޮއިންޓްގެ ފަރަގަކާއެކު ދެ ވަނައިގައި އޮތް އެތުލެޓިކޯ މެޑްރިޑް، ރޭ އެސްޕަންޔޯލްއާ ދެކޮޅަށް ކުޅުނު މެޗުގައި އެތުލެޓިކޯގެ ހަމައެކަނި ލަނޑު ލިބުނު ޕެނަލްޓީ އަކުން ކާމިޔާބު ކުރީ އެންޓްއާން ގްރީޒްމަން އެވެ.\nބާސެލޯނާ، ސެލްޓެ ޑެވިގޯއާ ދެކޮޅަށް ކުޅުނު މެޗު ކާމިޔާބު ކޮށް އެ ޓީމު ވަނީ އެއް ވަނައިގައި ހިފަހައްޓާފަ އެވެ. އެ ޓީމުގެ ލަނޑުތައް ކާމިޔާބު ކުރީ އުސްމާން ޑެމްބެލޭ އާއި ލިއޮނަލް މެސީ އެވެ.\nލޮކްޑައުންގައި ކަންކަން ދަސްވި: އެތުލެޓިކޯގެ ކެޕްޓަނަށް\nއެންމެ އަގުބޮޑު ކޯޗް ސިމިއޯނޭގެ މުސާރަ ދަށްކޮށްފި


Gasim ah libivadaigennevi aniyaathah dhifaaukurehvi iss beyfulhun...\nގާސިމަށް ލިބިވަޑައިގެންނެވި އަނިޔާތައް ދިފާއުކުރެއްވި އިސް ބޭފުޅުން ޕާޓީގެ ކުރީ ސަފުގައި؟!\nގާސިމަށް ކުރިމަތިވި ހިތްދަތިކަމާއި ލިބިވަޑައިގެންނެވި ބޮޑެތި އަނިޔާތައް އެމެމްބަރުން ދިފާއު ކުރެއްވި\nގާސިމް ހިންގަވާ ޖުމްހޫރީ ޕާޓީއަކީ އެބޭފުޅުންގެ ސިޔާސީ ކުރިމަގު ކަމަށް މެމްބަރުން ވިދާޅުވި\nކ. މާލެ |7އޮކްޓޯބަރ 2019 | ހޯމަ 13:43 | 8,416\nޖޭޕީއަށް ގުޅިވަޑައިގެންނެވި ޕީޕީއެމްގެ އިސް ބޭފުޅުން - ރާއްޖެއެމްވީ\nޖުމްހޫރީ ޕާޓީގެ ލީޑަރު ގާސިމް އިބްރާހިމް އަކީ ޑިމޮކްރަޓިކް ވެރިކަމެއް ރާއްޖޭގައި ވުޖޫދަށް އައިފަހުން ސިޔާސީ މަސްރަހުގައި އަބަދު ވެސް މުހިއްމު ބޭފުޅެކެވެ. އެމަނިކުފާނަކީ ޕާޓީ ނިޒާމުގެ ވެރިކަމުގައި ސިޔާސީ ތިލަފަތުގެ ބަރެކެވެ. ވެރިކަމެއް ގެނައުމުގައި އެމަނިކުފާނު އަރުއްވާ ފަޅިއެއް މިހާތަނަށް އޮތީ ކާމިޔާބު ވެފައެވެ. 2008، 2013 އަދި 2018 ވަނަ އަހަރު ވެރިކަމަށް ގެނައުމުގައި ގާސިމްގެ ދައުރު ބޮޑުކަން އެއީ އެންމެން ވެސް ދަންނަ ހަގީގަތެކެވެ.\nނިމިދިޔަ ރިޔާސީ އިންތިޚާބުން ބަލިވިއިރު ގާސިމްގެ ޕާޓީ އޮތީ ވެރިކަން ކުރާ އެމްޑީޕީ ކޯލިޝަން ފަޅީގައެވެ. އޭރު ވެރިކަން ކުރި ޕީޕީއެމްގެ އިސް ފަރާތްތައް ގާސިމަށް ކުރީ ޖެއްސުމެވެ. ގާސިމަށް ކުރިމަތިވި ހިތްދަތިކަމާއި ލިބިވަޑައިގެންނެވި ބޮޑެތި އަނިޔާތައް ދިފާއު ކުރައްވާ އޭރު ޕީޕީއެމްގެ އެ މެމްބަރުން ތިއްބެވީ ސަރުކާރަށް ސަނާ ކިޔުމުގައެވެ.\nމި ދައްކަނީ ވެރިކަން ބަދަލުވެ މަޖިލީސް އިންތިޚާބުން ބޮޑު ކާމިޔާބީއެއް ސަރުކާރަށް ލިބުނު ފަހުން ޖުމްހޫރީ ޕާޓީއަށް ވަޑައިގެންނެވި ޕީޕީއެމް މެމްބަރުންގެ ވާހަކައެވެ. އޭރު އަނިޔާވެރިކަމަށް ވާގިވެރިވެ، ޕީޕީއެމް ވެރިކަމުގައި ކުރިހާ ލާއިންސާނީ އަނިޔާތައް އެއީ ރަނގަޅު ކަންތައްތަކަށް ދެކުނު މެމްބަރުންގެ ވާހަކަ އެވެ. ސަރުކާރާ ދެކޮޅަށް ވާހަކަ ދައްކަވާ ކޮންމެ ފަހަރަކު ގާސިމްގެ ކަރަށް ފިއްތާލިއެވެ. އެކައުންޓް ފްރީޒްކޮށް ޖަލަށް ލުމުން އެކަމަށް ވެސް ތައުރީފުކޮށް ވާހަކަ ދެއްކެވިއެވެ.\nއޭރު ގާސިމް އިބްރާހިމްހާ އަމިއްލަ އެދުން ބޮޑު ބޭފުޅެއް ވެސް ފެނިވަޑައިނުގެންނެވީއެވެ. ވިލިމާލެ ދާއިރާގެ ކުރީގެ މެމްބަރު ގާސިމް އިބްރާހިމްއަށް އިޝާރަތް ކުރައްވާ ދެއްކެވިއެވެ. އެތަކެއް ތުހުމަތެއް ކުރެއްވިއެވެ. ގާސިމް ޕީޕީއެމްގެ ކޯލިޝަނަށް ގެންނެވުމަށް ކުރީގެ ނައިބު ރައީސް އަހުމަދު އަދީބު މެދުވެރިކޮށް އެތަށް ފަޅުރަށްތައް ދެއްވި ވާހަކަ ވެސް ގޮވާލެއްވިއެވެ.\n"އޮނަރަބަލް އަހުމަދު އަދީބު ކުރެން އައްސަވަ ބައްލަވާ ގައުމީ މި ގުޅުމުގެ ސަބަބުން ވަޑައިގެން ގާސިމް އިބްރާހިމް އަށް ކިތަށް ފަޅުރަށްތައް ދޭން ޖެހުނުތޯ" ޕީޕީއެމުން ބޭއްވި ޖަލްސާއެއްގައި ގާސިމަށް ފާޑުވިދާޅުވެ ނިހާން ވިދާޅުވިއެވެ.\nއެ ފާޑުކިޔުންތަކުގެ ރާގު ބަދަލުވެ ގާސިމްއަށް ވުރެ ރަނގަޅު ބޭފުޅަކު ނެތި ތައުރީފު އޮއްސަވަން ފެއްޓެވީ ޖުމްހޫރީ ޕާޓީއަށް ވަޑައިގެންނެވި ހިސާބުންނެވެ. ގާސިމް އެ މެމްބަރުން ގަބޫލުވެސް ކުރެއްވީއެވެ. ޖޭޕީއަށް ގުޅިވަޑައިގެންނެވި ހުރިހާ ބޭފުޅުން ވެސް ދައްކާ އެއް ވާހަކައެއް އޮވެއެވެ. ގާސިމް ހިންގަވާ ޖުމްހޫރީ ޕާޓީއަކީ އެބޭފުޅުންގެ ސިޔާސީ ކުރިމަގު ކަމެވެ. އަލަށް ގުޅިވަޑައިގެންނެވި ޕީޕީއެމްގެ އެ މެމްބަރުން ތައުރީފުކޮށް ދައްކަވާ ވާހަކަތައް އަޑުތައް އައްސަވަން ގާސިމް އިންނަވަނީ އަބަދު ވެސް ހިނިތުންވެފަ އެވެ.


Mahsaru Dhuvas Varu Bandugai Rihsumah Oeh Hahlakee Koba? - Vaguthu\nމައްސަރު ދުވަސްވަރު ބަނޑުގައި ރިއްސުމަށް އޮތް ހައްލަކީ ކޮބާ؟\nއަންހެނުންނަށް މަހަކު އެއްފަހަރު ނުވަތަ ދެމަހުން އެއް މަހު އަންނަ މައްސަރު ދުވަސްވަރަކީ އަންހެނެއްގެ ހަޔާތުގައި އަންނާނެ އެންމެ އުނދަގޫ އެއް ދުވަސް ވަރެވެ. އެހެނީ މައްސަރު ދުވަސްވަރު ކުރިން ނުވާ އެތަކެއް އުނދަގޫތަކެއް އެމީހަކަށް ކުރިމަތިވާތީއެވެ.\nމައްސަރު ދުވަސްވަރު އާދަޔާ ހިލާފަށް ބަނޑުގައި ރިއްސުމަކީ އާންމު ކަމެކެވެ. ބައެއް ފަހަރު ބަނޑުގައި ރިއްސާވަރުން އިތުރު އެއްވެސް ކަމެއް ކުރުމަށް ނުކުޅަދާނަވާ ފަހަރުވެސް އާދެއެވެ.\nމައްސަރު ދުވަސްވަރު ބަނޑުގައި ރިއްސަން މެދުވެރިވަނީ މައިގަނޑު ދެ ސަބަބަކާއި ހުރެއެވެ. އެއް ސަބަބަކީ ރަހިމު ދުޅަވުމެވެ. މައްސަރު ދުވަސްވަރުރަހިމުގައި ހުންނަ ފަށަލަތައް ނެއްޓި ބޭރުވާން ފަށާނެއެވެ. އަދިހޯމޯން އާއި އެއްގޮތަށް މަސައްކަތްކުރާ މާއްދާއެއް ކަމަށްވާ ޕްރޮސްޓަގްލަންޑިންސް އިން ރަހިމުގެ ފާރުތައް ކޮންޓްރެކްޓް ވުމަށް މެދުވެރިކުރުވައެވެ. އަދި މީގެ ސަބަބުން ރަހިމު ދުޅަވެ ތަދުވާން ފަށައެވެ. އަދި މި މާއްދާ ގިނަވި މިންވަރަކަށް އަރާ ތަދުވެސް އިތުރުވާނެއެވެ.\nމައްސަރު ދުވަސްވަރު ބަނޑަށް ތަދުވާ އަނެއް ސަބަބަކީ ރަހިމަށް އޮކްސިޖަކް ނުލިބުމެވެ. އެހެނީ ރަހިމު މަސްތައް ހަރަކާތްކުރަން ފެށުމުން ވަށާ ހުންނަ ލޭނާރުތަކުގައި ޖެހި ކޮންމެވެސް ވަރަކަށް ފިތޭ ގޮތް ވާނެއެވެ. އަދި މީގެ ސަބަބުން ރަހިމަށް އޮކްސިޖަން ނުލިބި ވަގުތުކޮޅެއް ހޭދަވެއެވެ. އަދި މިކަމުގެ ސަބަބުން ބަނޑުގައި ރިއްސުމަށް މެދުވެރިވެއެވެ.\nމައްސަރު ދުވަސްވަރުވާ ތަދު ކުޑަކުރުމަށް ގަވައިދުން ކަސްރަތު ކުރުމަށް ހާއްސަ އިސްކަމެއް ދިނުމަކީ މުހިންމު ކަމެކެވެ. ކެފޭން އަދި ލޮނު ގިނަ ކާނާ އާއި ބުއިންތަކުގެ އިތުރުން ސިނގިރޭޓް ބުއިމާއި ދުރުވުމުން ވެސް ތަދު އިހްސާސް ކުރެވޭލެއް ކުޑަވެއެެވެ.\nމީގެ އިތުރުން ހާބަލް ޓީއެއް ބޭނުން ކުރުމަކީ ވެސް ތަދު ކަނޑުވަން ކުރެވިދާނެ ކަމެކެވެ. އަދި ކޮންމެވެސް ވަރަކަށް ބަނޑަށާއި އުނަގަނޑަށް ހޫނު ކުރުމަކީ ވެސް ތަދު ކުޑަ ކުރެވޭނެ ކަމެކެވެ.\nވިޓަމިން ބީ އެކުލެވޭ އެއްޗެހި ބޭނުން ކުރުމަކީ ވެސް ތަދު ކުޑަވާނެ ކަމެކެވެ.\nތަދު ކަނޑުވަން ޕެއިންކިލާއެއް ބޭނުން ކުރުން އެއީ އެންމެ ރަނގަޅު ގޮތެއް ނޫނެވެ. ޕެއިންކިލާއެއް ބޭނުން ކުރާނަމަ ޑޮކްޓަރެއްގެ ލަފާ ހޯދުން ވަރަށް މުހިންމެވެ.


Dhe ventilator aai eku sihhee gina aalaaithakeh, kandimaa Maldives Resort in hadhiyaa koffi | Wathan.mv ދެ ވެންޓިލޭޓަރާއި އެކު ސިއްހީ ގިނަ އާލާތްތަކެއް، ކަނޑިމާ މޯލްޑިވްސް ރިސޯޓުން ހަދިޔާ ކޮށްފި | Wathan.mv\nދެ ވެންޓިލޭޓަރާއި އެކު ސިއްހީ ގިނަ އާލާތްތަކެއް، ކަނޑިމާ މޯލްޑިވްސް ރިސޯޓުން ހަދިޔާ ކޮށްފި\nކޮވިޑް-19އާ ދެކޮޅަށް އެހީތެރިވުމުގެ ގޮތުން ދެ ވެންޓިލޭޓަރާއި އެކު ސިއްހީ ގިނަ އާލާތްތަކެއް، ކަނޑިމާ މޯލްޑިވްސް ރިސޯޓުން ހަދިޔާ ކޮށްފިއެވެ.\nއެ ރިސޯޓުން ބުނީ، މެޑިކަލް ސާމާނާއި ސިއްހީ ހިދުމަތްތެރިންނަށް ބޭނުންވާ ރައްކާތެރިކަމުގެ އާލާތްތައް ހަވާލުކޮށްފައިވަނީ ނޭޝަނަލް ޑިޒާސްޓާރ މެނޭޖްމެންޓް ސެންޓަރއާ ކަމަށެވެ. ސަރުކާރުގެ ފަރާތުން އެތަކެއްޗާ ހަވާލުވެވަޑައިގަތީ އެންޑީއެމްއޭގެ ސީއީއޯ ހިސާން ހަސަނެވެ.\nއެގޮތުން ދެ ވެންޓިލޭޓަރުގެ އިތުރުން ކޮވިޑް-19 އަށް ޓެސްޓް ކުރުމަށް ސާމްޕަލް ނެގުމަށް ބޭނުންކުރާ 2500 ޕީސީއާރު ޓެސްޓް ކިޓުގެ އިތުރުން ސިއްހީ ހިދުމަތްތެރިން ބޭނުންކުރާ ޕާސަނަލް ޕޮރޮޓެކްޓިވްގެ 850 ކިޓާއި 4000 ކޭއެން95 މާސްކްގެ އިތުރުން 20،000 މެޑިކަލް ފޭސް މާސްކް ހިމެނެ އެވެ.


Hukum thanfeez kurun faskuriyas faisaa dhakkan furathama faharah amuru koffi - vNews.mv\nހުކުމް ތަންފީޒުކުރުން ފަސްކުރިޔަސް ފައިސާ ދައްކަން ފުރަތަމަ ފަހަރަށް އަމުރުކޮށްފި\nފާތިމަތު ނަހުދާ ފާއިޒް Male' | 14 November 2021, 19:08\nހުކުމް ތަންފީޒުކުރުން ފަސްކުރި ނަމަވެސް، ހުކުމާ އެއްގޮތަށް ކޯޓަށް ފައިސާ ދެއްކުމަށް ފުރަތަމަ ފަހަރަށް ހައި ކޯޓުން އަމުރުކޮށްފިއެވެ.\nމަދަނީ މައްސަލަތަކުގައި ފައިސާ ދައްކަން ކުރާ ހުކުމްތައް އިސްތިއުނާފު ކޮށްފިނަމަ، އިސްތިއުނާފުގެ މައްސަލަ ނިމެންދެން އެ ހުކުމަކަށް އަމަލު ކުރުން ފަސްކުރަމުން އައިސްފައިވާއިރު، މީގެކުރިން އެ މުއްދަތުގައި ފައިސާ ދައްކާކަށް ނުޖެހެއެވެ.\nނަމަވެސް ފައިސާ ދައްކަން ކުރާ ހުކުމްތައް ތަންފީޒު ކުރުން ފަސް ކުރިޔަސް، ހުކުމާ އެއްގޮތަށް ކޯޓަށް ފައިސާ ދައްކަން އެންގިދާނެ ކަމަށް ސުޕްރީމް ކޯޓުން ދާދިފަހުން ނެރުނު ޕްރެކްޓިސް ޑައިރެކްޝަންގައި ވެއެވެ.\nމި އަމުރު ހައި ކޯޓުން ނެރެފައިވަނީ ޏ.ފުވައްމުލައް ނިއާ، ދޫޑިގަން، ނިޒާރު އަހުމަދު, ވާދީ ޓްރޭޑާސް ޕްރައިވެޓް ލިމިޓެޑްއާ ދެކޮޅަށް ހައިކޯޓަށް ހުށަހެޅި ފައިސާގެ މައްސަލައެއްގައެވެ.\nއެގޮތުން ދަށު ކޯޓުގެ ހުކުމް އިސްތިއުނާފު ކުރުމަށް ފަހު، ހުކުމް ތަންފީޒު ފަސްކުރުމުގެ އަމުރަކަށް އެދުމުން ދަށު ކޯޓުގެ ހުކުމާ އެއްގޮތަށް ދަށު ކޯޓަށް ފައިސާ ދައްކަން ޖެހޭނެ ކަމަށް ހައި ކޯޓުން ވަނީ ނިންމާފައެވެ.\nނަމަވެސް ހައި ކޯޓުން އިސްތިއުނާފްގެ މައްސަލަ ނިމެންދެން ނުވަތަ ވަކި ގޮތެއް ކަނޑައަޅަންދެން އެ ފައިސާ ދޫނުކޮށް ހިފަހައްޓަން ދަށު ކޯޓަށް އަންގާ ކަމަށް ހައި ކޯޓުން ނެރުނު އަމުރުގައިވެއެވެ.\nސުޕްރީމް ކޯޓުން ނެރުނު ޕްރެޓިސް ޑައިރެކްޝަނާ އެއްގޮތަށް ކޯޓަށް ދައްކާ ފައިސާ ދެއްކުމަށް އަމުރުކޮށް, އެ ފައިސާ މައްސަލާގައި ހައިކޯޓުން ގޮތެއް ކަނޑަނާޅަނީސް އެއްވެސް ފަރާތަކަށް ދޫނުކުރުމަށް ސިވިލް ކޯޓުގެ މައްޗަށް ހައި ކޯޓުން ވަނީ އަމުރުކޮށްފައެވެ.\nހައި ކޯޓް ޤާނޫނީ ރާއްޖެ